
vier  nommers.  Ensovoort  word  uitgegee  met  beperkte  administratiewe  hulp  van  SENSAL 

onderskryf  nie. 

In  die  jongste  tyd  het  die  belangstelling  in 
kursusse  in  skeppende  skryfwerk  (“creative 
writing”)  baie  toegeneem  van  die  kant  van 
opvoedkundige  en  navorsingsinstansies,  uit- 
gewers,  kultuurverenigings  en  enkele  indivi- 
due,  wat  almal  die  moontlikhede  insien  wat 
hierdie  kursusse  bied  om  leiding  aan  voor- 
nemende  skrywers  te  gee.  Daar  is  ook  talle 
mense  wat  graag  sou  wou  skryf  en  skrywers 
wat  reeds  ’n  mate  van  sukses  behaal  het, 
wat  graag  gespesialiseerde  leiding  sal  wil 
ontvang.  Daar  is  egter  ook  mense  wat  skep- 
ties  staan  teenoor  die  sukses  wat  sodanige 
kursusse  kan  hê.  Talent  kan  uiteraard  nie 
gekweek  word  nie,  maar  ’n  sterk  gevoel  be- 
staan  tog  dat  hierdie  kursusse  wel  sinvol  lei- 
ding  aan  skrywers  kan  bied. 

Voornemende  en  jong  digters  kan  tans  kur- 
susse  aan  enkele  universiteite  (US,  UP  en 
UOVS)  bywoon,  maar  daar  bestaan  ruimte 
vir  verdere  ontwikkeling.  ’n  Bestaande  be- 
hoefte,  waaraan  ongelukkig  min  aandag 
gegee  word,  is  aan  ’n  handleiding  vir  dig- 
ters.  Die  ervaring  is  dikwels  dat  beginners  ’n 
gebrek  aan  basiese  kennis  het  en  dat  hulle 
onnodig  moeilik  antwoorde  op  sekere  vrae 
kry. 

In  hierdie  stadium  speel  uitgewers  en  lite- 
rêre  tydskrifte  ook  ’n  beduidende  rol  in  die 
“opleiding”  van  skrywers  deur  middel  van 
onder  meer  keurdersverslae  en  kommentaar 
op  werk  wat  vúr  publikasie  voorgelê  word. 
Dikwels  is  dit  die  enigste  leiding  of  terugvoe- 
ring  wat  ’n  skrywer  kry.  Meestal  is  daar 
egter  groot  beperkings  op  die  hulp  wat  ver- 
leen  kan  word  —  dit  is  finansieel  of  ander- 
sins  net  nie  altyd  menslik  moontlik  om  be- 
hoorlik  reg  daaraan  te  laat  geskied  nie. 

’n  Goeie  voorbeeld  van  die  hulp  wat  reeds 
aangebied  is  en  die  resultate  wat  dit  opge- 
lewer  het,  is  Elize  Botha  se  hulp  aan  prosa- 
skrywers  wat  in  Tydskrif  vir  Letterkunde  publi- 
seer.  Ons  glo  dat  Ensovoort  ook  reeds  'n  rol 
op  hierdie  gebied  gespeel  het  deur  die  hulp 
wat  veral  aan  digters  aangebied  word:  n 
funksie  waarvan  die  gewone  leser  van  die 
tydskrif  waarskynlik  min  kennis  dra. 

*  *  *  * 


Ensovoort  se  redaksie  is  geherorganiseer  ter 
wille  van  groter  funksionaliteit  en  bestaan 
tans  uit  ’n  redelik  verteenwoordigende  deel 
van  die  jonger  garde  —  digters  en  letterkun- 
diges  —  wat  hulle  met  die  poësie  besig  hou. 
Ons  hoop  dat  dit  ’n  skeppende  samesvn  sal 
meebring,  veral  aangesien  belangwekkende 
nommers  vir  die  toekoms  beoog  word,  onder 
meer  nommers  wat  gedeeltelik  aan  die 
poësie  van  Wilma  Stockenstróm  (jg,  5,  nr.  1 , 
Junie  1985)  en  Sheila  Cussons  (jg.  5,  nr.  2, 
Des.  1985)  gewy  sal  word. 


Johann  de  Lange 

Twee  digbundels  uit  1982 

Louis  Eksteen:  Skuilhoek  (Johannesburg:  Perskor,  1982) 

Louis  Eksteen  is  by  uitstek  natuurdigter.  In  sy  debuut,  ’n  Fluit  in 
die  riet  (1963),  lewer  hy  sterk  verse  soos  “Tuin”  en  “Eekhoring”. 
Verse  van  ’n  landloper  (1969),  sy  tweede  bundel,  ontsier  deur  grafiese 
afdrukke,  verteenwoordig  myns  insiens  ’n  insinking  en  benew'ens 
verse  soos  “Voetbrug”  of  “Jagtog  in  die  winter”  is  daar  weinig  wat 
mens  bybly. 

Met  Skuilhoek  wat  twaalfjaar  ná  Verse  van  ’n  landloper  verskyn  het, 
lewer  hy  sy  sterkste  bundel  tot  dusver.  Hy  openbaar  hom  weer 
eens  as  natuurdigter  met  ’n  skerp  oog  vir  detail  en  die  fyn 
taalaanvoeling  en  -hantering  wat  daarmee  saamhang. 

Die  bundel  is  verdeel  in  vyf  afdelings.  Die  eerste,  “Die  gras  en  die 
klippe  is  onsterflik”,  bevat  natuurverse,  onder  andere  die  knap 
vers  “Bome”  met  sy  progressiewe  verinnerliking  wat  uiteindelik 
uitloop  op:  “laat  my  ook  ken:  ’n  boom  se  taal.”  Aardse  taal  is  wat 
ons  hier  raakloop,  taal  in  sy  eenvoud  én  in  sy  verwikkeldheid.  Ons 
ontdek  sáám  met  die  digter  die  woord  se  “donker  hart”  (“Wyk 
terug  na  Dertig”). 

Daar  is  ook  die  pragtige  klein  vers  “Fiets  in  die  laan”  waarin  die 
fietsryer  algaande  “vasrank  in  die  takke”  totdat  net  die  fietswiele 
“biink  draai  in  die  lentelaan”.  Of  daar  is  “Grys  beeste”  met  sy  sta- 
dige,  elegiese  gang  en  mooi  openingstrofe: 

In  die  vaal  newels  van  ’n  nag 

kom  daar  die  groot  grys  beeste  van  verdriet. 

’n  Enkele  keer  of  wat  kom  mens  ’n  Opperman-stelwvse  teen,  soos 
in  “Kleinmond”:  “die  bote  beur  teen  waters  en  die  vis.” 

Afdeling  twee,  “Kind  die  vader”,  bevat  verse  oor  huis  en  haard,  en 
ek  vind  dié  verse  minder. 

Afdeling  drie,  “Digters  in  die  hart,”  bevat  verse  oor  die  poësie  en 
oor  die  taal.  In  “Rond  om  taal”  is  daar  die  vernuftig-speelse  Blu- 
miaanse  taalspel,  en  in  “Naamgee”  weer  gaan  dit  oor  die  moeite 
wat  mens  soms  het  orn  dinge  naam  te  gee,  om  dinge  deur  middel 
van  die  taal  sigbaar  te  maak  en  te  kan  “groet  en  elke  móre  móre  sê” 
soos  in  Van  Ostaijen  se  “Marc  groet  ’s  morgens  de  dingen”  (mv 
kursivering).  Die  afdeling  sluit  af  met  ’n  mooi  \rers  opgedra  aan 
Barnard  Gilliland,  soos  Ingrid  Jonker  al  ’n  legende. 

Afdeling  vier,  “Minder  as  die  engele”,  bevat  humoristiese  verse 
soos  “Pjatiletka”  waarin  die  spreker  op  érg  Russiese  manier  eers 
“vra”  om  samewerking  en  uiteindelik  “beveel”!  Hierdie  afdeling  is 
glad  nie  in  die  inhoudsopgawe  opgeneem  nie. 

Afdeling  vyf,  “Almal  se  gesig,  behalwe  hul  eie”,  bevat  satiriese 
verse.  Dit  is  verdeel  in  onderafdelings,  “Alfa”  en  “Beta”. 

In  “Alfa”  word  die  spot  gedryf  met  die  ánder  se  gesig,  en  in 
“Beta”  word  op  ironies-satiriese  manier  gek\k  na  die  eie  gesig. 
“Alfa”bevat  parodieë  op  ander  digtersfigure,  soos  die  vernuftige 
apologie  aan  Peter  Blum,  “Langkoppe  van  Victoria”,  geskoei  op 
die  lees  van  “Rooinekke  op  Hermanus”,  maar  dan  die  negatiefvan 
die  moedervers.  Die  “idee-afkykers”  kry  ironiese  betekenis  in  die 


konteks  van  hierdie  onderafdeling,  en  ook  in  die  lig  \ran  Eksteen  se 
cie  afgeleide  vers! 

Die  Persiese  kwatryn  (hoe  dan  ánders!),  “D.J.  Opperman”,  is  ’n 
waardige  parodie  op  Opperman  se  eie  oerteks  in  sy  reeks  “Met 
apologie”. 

“Beta”  bevat  ’n  aantal  blikke  op  die  self,  soos  byvoorbeeld  “Pro- 
fessor  Doktor”,  “Dosent”  (wat  eweneens  nie  in  die  inhoudsopgawe 
opgeneem  is  nie),  “Reaksie  op  'n  gedeelde  prys”  en  “Taalbul”  met 
die  strofe: 

Maar  die  jare  gaan 
en  die  sinne  raak  oud: 
eers  nog  newe — 
later  ondergeskik. 

Dan  is  daar  ook  ’n  vers  soos  “Dorpstraat"  met  die  onmóóntlike 
kwajong-reël:  “al  vier  réggemaak”,  bedoelende  die  hond,  kat ,  een- 
beenvink  én  ou  Tant  Ska/kl 

Skuilhoek  is  ’n  plesierige  bundel  met  iets  \’ir  elkeen,  verál  ook  ’n  uit- 
daging.  Ek  vind  dit  jammer  dat  die  inhoudsopgawe  agterin  die 
bundel  nie  in  ooreenstemming  gebring  is  met  die  bundelindeling 
nie. 

Everwyn  Wessels:  Miknes  (Johannesburg:  Perskor,  1982) 

In  1978  het  daar  ’n  postume  bundel  van  E\erwyn  Wessels  ver- 
skyn,  versorg  en  gerangskik  deur  Henning  Snyman:  Asiel.  Dit  was 
’n  verantwoordelike  en  verantwoorde  bundel.  In  vergelyking  daar- 
mee  is  die  tweede  postume  bundel  wat  by  Perskor  verskvn  het, 
Miknes,  niks  minder  nie  as  'n  verleentheid.  Die  uitgewer,  in  same- 
werking  met  Rika  Cilliers  en  Hans  du  Plessis,  het  Wessels  en  sv 
nagedagtenis  geen  guns  bewys  nie. 

Hierdie  onaansienlike  groen  bundel  (aaklig  is  dit  om  twee  verse  op 
een  bladsy  afgedruk  te  sien)  bevat  kwalik  vyf  verse  wat  publikasie 
verdien.  Orals  is  mooi  reëls  of  beelde,  maar  selde  'n  gedig  wat 
deurgaans  goed  is,  en  meestal  net  rymelary. 

Onder  die  beteres  tel  “Graanlande  met  papawers”,  'n  beweeglike. 
improviserende  tipe  vers  met  ’n  voortstuwende  ritme,  of  “Hok- 
voël”  (sónder  die  deelteken)  waarin  die  voëltjie  outomaties 

nog  ’n  balkie, 

of  ’n  nadrup, 

van  die  oorgeërfde  wysie 

sing. 

Daar  is  ook  die  -mooi  kwatryn,  “Fossiel  of 'n  vers  soos  “Rosyn- 
tjiereën”,  wat  handel  oor  Eugëne  Marais  se  selfmoord:  of  'n  vers 
soos  “Gras  is  belangriker  as  Leipoldt,  of  Louw  ofSmuts”,  met  die 
eenvoudige  slotreël: 

die  simpel  goed  sal  by  God  bly. 

Die  bundel  bevat  nie  naastenby  genoeg  goeie  \-erse  om  sy  publika- 
sie  te  regverdig  nie.  Ek  is  seker  Wessels  sélf  sou  Miknes  nie  gepubli- 
seer  wou  sien  nie.  Watter  digter  kan  in  vrede  sy  kop  neerlê  as  hy 
moet  weet  sy  knoeiwerk  word  eendag  gepubliseer? 

Joan  Hambidge 

Paradoks  en  pyn  in  die  poësie  van  Johann  de  Lange 


i 

Johann  de  Lange,  die  digter  van  Akwarelle  van  die  dors  en  Waterwoes- 
tyn,  Johann  Lodewyk  Marais  (Die  somer  is  ’n  dag  oud)  en  Lucas 
Malan  (’n  Bark  vir  die  ontheemdes)  is  tans  van  die  belowendste  dig- 
ters  in  Afrikaans. 

De  Lange  het  die  Ingrid  Jonker-prys  in  1983  ontvang  vir  Akwarelle 
van  die  dors  en  in  1984  verskyn  sy  Waterwoestyn.  Volgens  Henning 
Snyman  en  Lina  Spies,  wat  die  aanbeveling  vir  die  prys  moes 
skryf,  was  De  Lange  die  sterkste  aanspraakmaker  terwyl  André 
Letoit  en  Lucas  Malan  onderskeidelik  die  tweede  en  derde  plek  in- 
geneem  het. 

Die  beoordelaars  eindig  hul  verslag  met  die  volgende  woorde: 
“Nie  een  van  die  bundels  is  egter  op  die  verlangde  peil  vir  die  toe- 
kenning  van  die  Ingrid  Jonker-prys  nie”  (Ensovoort,  jg.  3,  nr.  1, 
1983,  p.  12).  Wat  die  “verlangde  peil”  is,  weet  dié  leser  nié.  Geluk- 
kig  was  Sheila  Cussons  ook  een  van  die  beoordelaars  en  sy  beweer: 
“Na  my  mening  is  daar  genoeg  bewyse  van  belofte  van  digterskap 
by  Johann  de  Lange  en  sy  bundel  Akwarelle  van  die  dors.  Veral  som- 
mige  gedigte  hanteer  hy  met  ’n  vaardigheid  wat  op  ’n  duidelike 
potensiaal  dui.  Akwarelle  van  die  dors  is  myns  insiens  ruim  bekro- 
ningswaardig  .  .  .”  Met  Cussons  se  siening  gaan  ek  meer  as  ak- 
koord. 


II 

Snyman  &  Spies  se  verslag  sien  kortliks  soos  volg  daaruit:  Lucas 
Malan  se  ’n  Bark  vir  die  ontheemdes,  André  Letoit  se  suburbia  en  De 
Lange  se  debuut  het  aandag  getrek  vanweë  die  “woordvernuf,  ’n 
poëtiese  avontuurlikheid  en  belofteryke  verse”. 

“Lucas  Malan  se  gedigte  toon  veral  belofte  met  die  keurigheid  van 
sy  taalversorging  en  die  rypheid  in  sy  benadering  tot  sy  stof.  (.  .  .) 
Daar  is  egter  talle  retoriese  gedigte,  ongeïntegreerde  beelde,  ge- 
dwonge  sintaksis  en  onaf  slotreëls.  Saam  met  die  betreklik  yl  tema- 
tiese  gang  en  die  gebrek  aan  spanning  tussen  werklikheid  en 
woord,  skakel  dit  ’n  Bark  vir  die  ontheemdes  uit  vir  ’n  prystoeken- 
ning.” 

Hulle  vervolg:  “André  Letoit  se  bundel  suburbia  sit  propvol  verras- 
sings.  Aan  die  nie-gunstige  kant  is  sommige  gedigte  te  bewustelik 
ingestel  op  ’n  anti-poëtiese  benadering.  Hierdie  bewustelikheid 
doen  pretensieus  aan  en  is  in  iedere  geval  nie  opgewasse  teen  die 
weerspannige  krag  van  die  poëtiese  medium  nie.  Boeiend  is  die 
avontuurlikheid  van  Letoit  se  gedig  —  in  sowel  tema  as  taal.  In  die 
geheel  skep  suburbia  ’n  dekadente  suburbia-samelewing,  dit  is 
kragtige  eietydse  poësie,  dit  raak-raak  aan  die  revue-kuns,  die  ver- 
houding  tussen  werklikheid  en  beeld  word  sinvol  gehanteer  en  dit 
ontwikkel  ’n  nuwe  idioom  vir  die  Afrikaanse  digkuns.” 

Dit  is  opvallend  dat  Snyman  &  Spies  se  voorskrifte  oor  wat  poësie 
is  nie  op  Letoit  se  anti-poëtiese  aanslag  van  toepassing  gemaak  kan 
word  nie.  Hoewel  hulle  insien  dat  hy  anti-poëties  dig,  beweer  die 
keurders  dat  dié  soort  poësie  nie  opgewasse  is  teen  die  weerspan- 
nïge  krag  van  die  poëtiese  medium  nie.  Poësie  neem  tog  sekerlik  ’n 
duisend  vorme  aan! 


Eeide  literatore  verraai  met  hierdie  ingesteldheid  dat  hulle  poësie 
benader  met  ’n  soort  metafisiese  ingesteldheid.  ’n  Digter  wat  anti- 
poësie  skryf  kan  uit  die  aard  van  die  saak  nie  met  burgerlike  norme 
benader  word  nie.  Die  slotopmerking  oor  Letoit  se  poësie  onder- 
streep  finaal  dié  denkfout:  ‘'suburbia  is  ’n  substansiële  protes  teen 
kleinburgerlike  poësie,  en  met  verdere  vakkundige  slyping  kan 
Letoit  werklik  beduidende  werk  lewer.” 

Ten  slotte  word  Johann  de  Lange  se  poësie  bespreek.  Dié  kritici 
vind  die  bundel  goed  versorg  en  hulle  skryf:  “Akwarelle  van  die  dors 
is  deursigtige  woordtekeninge  van  ’n  jongmens  se  ervaring  van  die 
natuur,  die  eensaamheid  en  die  menslike  drif.  Telkens  word  ’n  be- 
paalde  ervaring  ofindruk  tot  ’n  beeld  verwerk,  en  in  die  boeiende 
verhouding  tussen  ervaring  en  beeld  lê  die  transparante  en  sensi- 
tiewe  skoonheid  van  hierdie  waterverf-poësie.”  Hulle  wys  onder 
meer  op  die  hegte  bundeleenheid  en  die  subtiele  ooreenkoms  met 
C.  Louis  Leipoldt.  Daar  word  gekonkludeer  met  die  volgende  stel- 
ling:  “Akwarelle  van  die  dors  lewer  bewys  van  digterlike  belofte  en 
van  sensitiewe  poësie.” 

Tog  is  dit  opmerklik  dat  nie  een  van  die  digters  op  die  “verlangde 
peil”  is  nie.  Wat  word  van  ’n  digter  verwag  om  vir  hierdie  prys  in 
aanmerking  te  kom?  Is  daar  duidelike  voorskrifte?  Indien  wel,  be- 
hoort  dit  deur  die  keurders  gegee  te  word.  Hierdie  leser  is  wel  die 
mening  toegedaan  dat  sowel  De  Lange  as  Malan  kwalifiseer  vir 
hierdie  prys.  In  dié  artikel  word  De  Lange  se  Akwarelle  van  die  dors 
en  Waterwoestyn  bespreek,  terwyl  Malan  en  Marais  se  bundels  in 
volgende  artikels  beskou  sal  word. 

III 

Johann  de  Lange  se  Akwarelle  van  die  dors  en  Waterwoestyn  handel 
oor  die  verskillende  paradokse  wat  die  mens  beleef.  In  Akwarelle 
van  die  dors  word  dié  teenstrydige  situasie  verklaar  aan  die  hand 
van  die  Lucebert-motto:  “overhandig  mij  brekend/je  peilloze 
bloemje  kus/als  een  dar  dolzinnig  drijf  ik/op  het  aquarel  van  de 
dorst”.  Die  “akwarelle  van  die  dors”  dui  op  ’n  toestand  waar 
geskep  word  uit  gemis.  In  hierdie  bundel  is  daar  by  uitstek  ’n 
spanning  aanwesig  tussen  hoe  dinge  is  en  hoe  hulle  behoort  te  wees. 

IV 

Die  gebrokenheid  van  die  werklikheid  kom  in  bykans  al  die  gedigte 
in  hierdie  bundel  na  vore.  Roes  (“Die  emmer”),  bloei,  opgevreet, 
pyn,  brand,  dood  (“Nag  bloei  uit  die  oë  van  diere”),  dood,  be- 
graafplaas  (“Sterwende  argitekte”),  verloor,  kloue,  skerp,  wreed, 
verorber  (“Die  blom”),  bitterheid,  misverstand,  bloed  (“Sprokie”) 
—  om  enkele  voorbeelde  te  noem. 

V 

In  sy  Rapport- resensie  van  16.1.83  skryf  André  P.  Brink:  “De 
Lange  se  vermoë  en  gebreke  blyk  goed  uit  die  verskil  tussen  ‘Lei- 
poldt  1’  en  ‘Leipoldt  2’:  die  eerste  ’n  geskakeerde  spel  van  nuanses, 
van  verskillende  blikke  óp  Leipoldt  wat  in  sy  uitgedeeldheid  aan 
andere  die  ‘bitter  sap  van  eensaamheid’  behou;  die  tweede  'n 
nogal  moeisaam-Freudiaanse  gebéúr  met  woorde.”  Die  twee  ge- 
digte  lui  soos  volg: 

LEIPOLDT  1 


Hy  geur  diep  in  baie  blomme, 
die  wind  in  sy  groen  hare, 
vingerspriete  wat  tril. 

Daagliks  nog  word  hy  ontaard 
uit  goudgeel  klei  van  moskonfyt, 
uit  verse  wat  diep  gekelder  lê. 

Saans  gedenk  sy  vriende  hom 
soos  mens  ’n  glasie  wyn  klink: 
die  nasmaak  bly  in  die  volksmond. 

Vir  kinders  dis  hy  stories  uit 

sy  lewe  op:  ’n  skeepswrak 

met  geraamtes  en  vrese  volgestop. 

In  die  Pakhuisberge  by  Clanwilliam 

groei  ’n  aalwyn,  deurdrenk 

met  die  bitter  sap  van  eensaamheid. 

LEIPOLDT  2 

Saans  by  die  lessenaar: 
die  borselkop-jonkman, 
sy  drif  soos  swael 
gesublimeer  tot  verse, 
sy  liefde  vertaal 
tot  aanvaarbaarheid: 

die  meisiemooi  mond, 
die  gepantserde  hart, 
die  blonde  siagveld 
van  maag  en  dye, 
die  vesting  van  boude 
nog  nie  ingeneem 
deur  die  liefde  nie, 

soek  hy  ontvlugting 
in  die  sinlike  simboliek 
van  die  Ooste, 
in  die  erotiek 
van  velddiere  en  plante: 
dit  word  sy  hout 
vir  elke  aand 
se  lyfgesprek. 

Met  die  gordyne  diggetrek, 

sy  kaal  lyf  teenoor  hom 

in  die  spieël, 

luister  hy  na  die  seun 

in  die  kamer  langsaan 

wat  in  swoel  drome  kreun, 

en  sy  hand  soek  troos 

in  sy  dye 

of  in  ’n  vers:  hy 

wat  woorde 

skep,  en  met 

die  woorde  skep: 

digter  dus, 

en  meer-as-mens, 

ook  sy  pyn 

bomenslik  uitgepuur: 

die  saadknop 

’n  mond  vol  woorde. 

“Leipoldt  1”  is  ’n  subtiele  gedig  wat  deur  etlike  Leipoldt-verwv- 
sings  gestruktureer  word.  Hierdie  gedig  werk  met  dieselfde  prin- 
sipes  as  die  vers  “Gesprek”  uit  Waterwoestyn,  wat  bekende  Cussons- 
verwysings  as  uitgangspunt  gebruik. 

In  “Leipoldt  1”  word  die  leser  beïndruk  deur  De  Lange  se  vermoë 
om  skerp  metafories  te  dig.  Ook  die  herstrukturering  van  die  be- 


kende  gegewe  is  indrukwekkend.  Die  tweede  vers,  “Leipoldt  2”, 
word  ondermyn  deur  ’n  hinderlike  melodramatiese  toon  —  dit  ís 
asof  die  digter  nie  die  vers  kon  puur  van  die  “drif  soos  swael”  nie. 
Ook  is  daar  kennelik  nie  genoegsame  afstand  tussen  die  implisiete 
spreker  en  die  onderwerp  wat  beskryf  word  nie.  Die  digter  onder- 
skat  hier  die  leser  se  vermoë  om  die  boodskap  van  Leipoldt  se  ver- 
meende  homoseksualiteit  te  snap. 

VI 

Sekerlik  die  gaafste  gedig  in  dié  debuutbundel  is  die  gedig  “Olym- 
pia”: 

OLYMPIA 

Vir  wie  se  verbeelding  lê  jy 
gerangskik,  bevrugbare  blom, 
wawydwakker  soos  ’n  morning  glory ? 

Gekamoefleer  met  bril,  jas 
en  notaboek,  som  ek  jou  naakte 
bedekking  op:  vel,  haarfluweel, 
die  mikjuweel  onnodig  bedek. 

Jou  kamerbediende  presenteer 
—  selfbewus  oor  my  teenwoordigheid?  — 

’n  ruiker:  die  liefdesverklaring 

van  ’n  jong  bewonderaar 

vir  wie  jy  nou  nie  veel  oë  het  nie. 

Die  kat  begluur  my  swart.  Geel  oë. 

Sy  stert  staan  jakopregop. 

Jou  blik  het  my  klaar  opgesom 
vir  wat  ek  is:  geleentheidsvoyeur, 
en  jy  voel  geamuseerd,  gevlei. 

Jy  lê  lig  en  koel,  die  sandale 
soos  bewonderaars  aan  jou  voete, 

’n  arrogante  roos  in  jou  hare 
en  die  hanger  om  jou  hals 
’n  geskenk.  Só  lyk  jy  wêreldwys 
en  blasé,  maar  my  mislei  jy  nie: 
vir  wie  se  gerief  lê 
jy  so  gerieflik? 

Soos  T.T.  Cloete  se  gedig  “Marilyn  Monroe  foto  in  blou”  (Angel- 
liera,  1980)  gebaseer  is  op  die  bekende  blou-foto  van  Milton  H. 
Greene,  gebruik  De  Lange  die  Olympia-skildery  van  Manet  as  uit- 
gangspunt.  By  Cloete  word  die  fokus  verskuifen  word  sekere  eien- 
skappe  van  die  Monroe-figuur  beklemtoon.  By  De  Lange  gebeur 
dieselfde  —  én  ’n  spreker,  ’n  soort  geleentheidsvoyeur,  interpreteer 
die  skildery  vir  die  kyker/leser. 

Die  Olympia  (1862-3;  tans  in  die  Musée  du  Louvre,  Parys)  se  ont- 
vangs  in  1865,  só  weet  ons  uit  kunshistoriese  oorsigte,  was  allesbe- 
halwe  positief.  Dié  skildery  is  al  by  geleentheid  as  die  “scandal  of 
the  century”  beskryf.  Een  kritikus  het  haar  selfs  'n  “female  go- 
rilla”  genoem,  terwyl  die  jong  dogters  in  Frankryk  ná  die  uitstal- 
ling  in  1865  gewaarsku  is  teen  vrouens  met  losse  sedes. 

Nathaniel  Harris  tipeer  die  Olympia  soos  volg  in  The  art  of  Manet' : 
“First  there  are  the  girl’s  erotic,  modern  trappings  (the  neck- 
ribbon,  the  bracelet,  the  one  satin  slipper  she  wears),  which  all 
serve  to  focus  the  attention  on  her  nakedness;  the  black  servant 
and  the  cat  can  also  be  regarded  as  erotic  ‘props’.  Olympia  gazes 
straight  out  of  the  picture  at  the  spectator  who,  if  he  was  a  1 9 1 h - 
century  gentleman,  might  well  have  felt  himself  in  the  position  of 
an  amorous  caller  who  had  just  entered  the  room:  the  servant  is 
displaying  his  bouquet  —  or  perhaps  his  rival's  —  while  Olym- 
pia  looks  at  him  with  self-possessed  indifference  and  the  cat 
bristles,  arching  its  back  and  putting  up  its  tail  in  a  long  ques- 
tion-mark.”  Die  naam  Olympia,  só  vervolg  Harris,  “had  virtually 
become  a  stock  name  for  the  heartless,  mercenary  hussy”.  Die 
Olympia  van  Manet  is  verder  gebaseer  op  die  Venus  of  Urbino  van 

Titian.  Ons  lees  dus  nou  'n  gedig  van  De  Lange  oor  Olympia  wat 
gebaseer  is  op  die  Venus  of  Urbino  .  .  . 

In  De  Lange  se  gedig  word  Olympia  voorgestel  as  ’n  blom  —  of  só 
wil  dit  oënskynlik  voorkom  vir  die  leser:  sy  lê  gerangskik  (soos)  ’n 
bevrugbare  blom.  Dié  metafoor  is  net  ’n  vertrekpunt  \  ir  die  v'ol- 
gende  seksuele  verwysing,  naamlik  dat  sy  wawvdwakker  soos  n 
morning  glory  lê.  Enersyds  ’n  blom;  andersyds  ’n  erekte  penis.  Die 
blombeeld  word  aan  die  einde  van  die  eerste  strofe  weer  verbind 
met  die  aggressiewe  kat  (“Die  kat  begluur  my  swart”),  wie  se  stert 
“jakopregop”  staan. 

Die  spreker  neem  die  roos  in  haar  ltare  as  v'ertrekpunt  om  Olym- 
pia  tot  “bevrugbare  blom”  te  verklaar  .  .  .  as  ons  hom  op  sy  woord 
neem.  Maar  deur  haar  tot  ’n  morning  glory  te  verklaar,  maak  hy 
haar  aanvaarbaar  vir  homself.  Word  sy  ’n  penis. 

Ná  die  oksimoron  (“naakte/bedekking”)  volg  die  attribute  van 
Olympia:  eerstens  die  vel  wat  bedek  (hierdeur  word  beklemtoon 
dat  sy  naak  is);  tweedens  die  strikkie  om  die  nek  (wat  té  klein  is  om 
te  kan  bedek);  en  derdens  die  hand  (wat  verswyg  word),  wat  die 
“mikjuweel”  bedek.  Deurdat  die  hand  nie  direk  genoem  word  nie, 
verhoed  hy  voorspelbare  enumerasie.  Die  ruiker  word  verbind  met 
die  werklike  minnaar  —  sy  het  egter  nie  nou  veel  oë  vir  hóm  nie. 
As  courtisane  is  sy  geïnteresseerd  in  die  besoeker  van  die  oombiik.  al 
is  hy  maar  net  ’n  geleentheidsvoveur. 

Ook  sê  die  spreker  in  die  tweede  strofe:  “Jou  blik  het  my  klaar  op- 
gesom/vir  wat  ek  is:  geleentheidsvoyeur”  —  sy  besef  hy  is  maar 
net  hier  om  af  te  loer.  Sy  is  enersyds  geamuseerd,  andersyds  gevlei 
deur  sy  aandag  as  ’n  soort  “kunskenner”.  Want  hierdie  spreker  — 
so  sal  ons  uiteindelik  sien  —  wonder  saam  met  kunshistorici  oor 
presies  wie  en  wat  dié  beroemde  vrou  was.  Maar  terselfdertv  d  ver- 
klap  hy  ook  sy  seksuele  onvermoë  aan  die  leser  deur  haar  tot  fallus 
te  verklaar! 

Weer  eens  word  die  eienskappe  van  die  vrou  deur  implikasie  weer- 
gegee:  haar  sandale  is  soos  die  bewonderaars  wat  sy  ontvang;  haar 
hovaardigheid  word  geprojekteer  op  die  “arrogante  roos"  in  haar 
hare  en  die  hanger  om  haar  nek  verraai  dat  sy  geskenke  vir  haar 
dienste  ontvang. 

Hy  som  haar  ten  slotte  as  “wêreldwys”  en  “blasé”  op  en  beweer 
dat  sý  hom  nie  mislei  nie.  Hy  bedoel  hier  kennelik  dat  sy  net 
“speel”  dat  sy  n  hoer  is  —  in  werklikheid  was  dit  haar  werk  as  ’n 
beroemde  model  van  haar  tyd  om  telkens  naak  te  poseer. 

Die  slotreëls:  “Só  lyk  jy  wêreldwys/en  blasé,  maar  my  mislei  jy 
nie”  dwing  die  leser  dus  terug  na  die  geskiedenis  van  Manet  se 
Olympia,  omdat  die  probleem  nie  in  die  gedig  opgelos  kan  word 
nie.  Die  model  vir  die  Olympia  —  sy  het  ook  geposeer  vir  die  Dé- 
jeuner  sur  l’herbe  —  was  ene  Victorine  Louise  Meurend.  Sy  was  ’n 
uiters  gewilde  en  beskikbare  model  van  haar  tvd.  Die  geleentheids- 
voyeur  impliseer  dus  dat  sy  gerieflik  kon  lê,  omdat  sy  die  model  vir 
talle  skilderye  was.  In  die  Olympia  speel  sy  ’n  courtisane  wat  wag  op 
minnaars  wat  geskenke  bring.  In  die  werklike  lewe  was  sy  ’n  kuise 
vrou.  En  hier  het  ons  dus  ’n  versweë  ironie:  sy  mislei  gewis  nie  die 
afloerder  nie,  want  hy  weet  van  beter. 

My  interpretasie  is  net  ’n  “bewys”  van  Johann  de  Lange  se  knap 
ontginning  van  die  bekende  gegewe. 

VII 

Presies  twee  jaar  na  sy  debuut  verskyn  De  Lange  se  tweede 
bundel,  Waterwoestyn  ( 1984).  Ook  in  hierdie  bundel  vind  ’n  mens  ’n 
poging  van  die  ek  om  paradoksale  toestande  te  (probeer)  \rersoen. 

In  die  geheel  gesien  is  die  verse  in  Waterwoestyn  ’n  duidelike  voor- 
uitgang  op  dié  in  Akwarelle  van  die  dors.  In  die  debuutbundel  is  daar 
nog  te  veel  sprake  van  die  “overstatement”,  van  een-dimensionele 


verse,  soos  byvoorbeeld  “Surrealistiese  portret”,  “Samesyn”, 
“Blaarmaan”,  en  dies  meer.  Daarenteen  is  die  verse  in  Waterwoes- 
tyn  tegnies  indrukwekkend.  ’n  Mens  dink  hier  byvoorbeeld  aan  die 
gedig  “Gesprek”,  wat  fungeer  as  ‘n  gesprek  met  Sheila  Cussons  se 
oeuvre: 

GESPREK 

Ek  wonder  wat  sê  die  geel  grammofoon 
ná  sestig  Augustusmaande  vir  jou? 

Dit  is  my  stem  oor  die  swart  telefoon. 

Is  jy  eensaam  in  die  aande,  ouvrou? 

Dit  is  my  stem  oor  die  swart  telefoon. 

Gisteraand  was  donker,  vanoggend  blou. 

Ek  wonder  wat  sê  die  geel  grammofoon 
soos  hy  draai  soos  hy  draai  en  jy  onthou: 

op  die  klavier  tik  ’n  ou  metronoom, 
buite  in  die  tuin  pronk  en  sleep  ’n  pou. 

Dit  is  ek  wat  die  laaste  eer  betoon, 
vir  wie  die  grou  ganse  snater  en  snou. 

Dit  is  my  stem  oor  die  swart  telefoon. 

O  siel,  afibdil  langs  die  donkerstroom, 
wag  maar  geduldig,  ek  kom  haal  jou  gou. 

Interessante  perspektiewe  word  in  die  gedig  geopen  indien  ’n  mens 
dit  lees  asof  die  dood  aan  die  woord  is  en  met  die  ouvrou  (Sheila 
Cussons)  praat.  Ook  die  Eugêne  Marais-toonaard  is  opvallend  in 
die  gedig. 

Die  motto’s  is  “die  mense  wat  leef  by  die  see  soos  in  die  Sahara” 
jlngrid  Jonker)  en  “Without  us  and  within  us  moves  one  universe 
that  saves  us  or  ruins  us  only  for  its  own  purposes”  (James  Lane 
Allen).  Die  obsessie  met  die  see  dui  onder  meer  op  die  onbewuste 
en  die  vrees  vir  die  dood.  Soos  Harold  Bloom  dan  ook  aantoon  in 
sy  Map  of  misreading"  is  die  digter  ná  sy  hergeboorte-as-digter  met  die 
see  gepreokkupeer.  Hierdie  uitspraak  sou  ’n  mens  kan  ondersoek 
aan  die  hand  van  vele  gedigte  in  Waterwoestyn.  ’n  Vers  soos  “Ont- 
vlugting”,  wat  oor  Ingrid  Jonker  handel,  sluit  onder  meer  duidelik 
aan  by  Bloom  se  siening: 

Fyn  kantwerk  van  vygies  langs  die  see. 

Die  vygieranke  van  Somersetstrand 
kon  jou  dun  enkels  nie  terughou  nie 
daardie  nag  toe  jy  uitgestap  het 
na  jou  dood  soos  ’n  kind  na  ’n  donker  kamer, 
toe  jy  die  water  naweldiep  ingewaad  het 
soos  ’n  slaapwandelaar  in  ’n  droom. 

Hierdie  bundel  bevat  etlike  voortreflike  verse  soos  “Ou  dame  op 
loop”,  “Die  oues”,  “Vrou”,  “Ma”  en  “Herfs”,  om  enkele  voor- 
beelde  te  noem. 

VIII 

Met  dié  twee  bundels  lewer  Johann  de  Lange  bewys  van  sy  onbe- 
twisbare  poëtiese  segging.  Veral  sy  hantering  van  die  oksimoron 
en  metafoor  is  indrukwekkend.  Juis  hierom  is  Snyman  &  Spies  se 
uitsprake  oor  die  debuutbundel,  en  ook  ander  bundels,  nie  heelte- 
mal  van  toepassing  nie.  Kortom:  nadat  ’n  digbundel  in  Afrikaans 
verskyn  het  en  ’n  paar  vae  resensies  geskryf  word,  “verdwvn”  dit 
gewoonlik.  Miskien  moet  resensente  in  die  geval  van  debuutbun- 
dels  eerder  die  positiewe  eienskappe  aanprys  —  behalwe  in  gevalle 
van  noodlottige  debute  soos  daar  wél  bestaan  —  as  om  met  vae, 
metafisiese  maatstawe  ’n  bundel  te  verdoem. 

Voetnote 

1.  Harris,  Nathaniel,  The  art  ofManet.  —  London:  1983,  p.  31. 

2.  Bloom,  Harold,  Map  of  misreading,  —  London:  1975,  p.  13. 

D.J.  Hugo 

Opperman  soos  gesien  deur  enkele  Afrikaanse  digters* 


In  sy  omvattende  studie  van  die  oeuvre  van  D.J.  Opperman,  Kro- 
niek  van  klip  en  ster,  maak  J.C.  Kannemeyer  onder  die  hofie  “Be- 
kronings  en  eerbewyse”  die  volgende  opmerking:  “Die  waardering 
wat  hy  as  digter,  letterkundige  en  mens  geniet,  blyk  verder  uit  die 
verse  waarin  daar  na  hom  verwys  word  of  toespelings  op  sy  werk 
voorkom  (o.a.  by  Blum  en  Van  Heerden)  en  die  talle  gedigte  wat 
aan  hom  opgedra  is  (o.a.  deur  Lina  Spies,  Leon  Strydom,  Niel  van 
Tonder,  Rika  Cilliers  en  Charles  Fryer).”1  ’n  Belangrike  faktor 
wat  tot  hierdie  verskynsel  aanleiding  gegee  het,  stel  Kannemeyer 
só:  “As  hoogleraar  lewer  hy  ’n  groot  bydrae  deur  die  opleiding  van 
letterkundiges  (o.a.  J.C.  Kannemeyer,  D.F.  Spangenberg,  J.P. 
Smuts,  Leon  Strydom  en  Gerrit  Olivier)  en  deur  die  instelling  van 
’n  ‘letterkundige  laboratorium’  .  .  .  waarin  aspirantdigters  hulle 
eie  skeppende  werk  ontleed  en  waardevolle  advies  van  hom  ont- 
vang.  Hierdie  advies  aan  digters  (o.a.  aan  Lina  Spies,  Leon  Stry- 
dom,  Fanie  Olivier  en  Marlene  van  Niekerk)  is  ’n  voortsetting  van 
die  hulp  wat  hy  op  persoonlike  vlak  .  .  .  en  as  uitgewerskeurder 
aan  talle  digters  sedert  die  veertigerjare  gee  .  .  ,”2 

In  hierdie  opstel  wil  ek  nagaan  watter  beeld  daar  van  Opperman 
deur  Afrikaanse  digters  in  hulle  poësie  geskep  is.  Hoofsaaklik  die 
eerste  groep  verse  waarna  Kannemeyer  verwys  —  dié  “waarin 
daar  na  hom  verwys  word  of  toespelings  op  sy  werk  voorkom”  — 
sal  dus  ter  sprake  gebring  word. 

Die  bekendste  verwysing-in-poësie  na  D.J.  Opperman  is  waar- 
skynlik  die  volgende  reëls  van  Peter  Blum  uit  sy  lang  outobiogra- 
fiese  gedig  “Die  klok  in  die  newel”  (In  Enklaves  van  die  lig,  1958): 

Ag,  ook  die  digkuns  van  mode  was  destyds  nie  in  my  smaak  nie, 
En  die  geroemde  bundel  (op  menige  jeugdige  boekrak 
Ingedruk  tussen  —  ’n  vreemde  drietal  —  Mein  Kampf  en  die 
Bybel) 

Wemelend  van  vodde  en  vuil,  van  wrok  en  waansin, 
Skriklikheid  en  groot  winde,  vir  my  ongenietbaar. 

Eers  die  bonkige  Zoeloelander  met  skerper  beeldspraak, 
Heilsame  aardsheid  en  emosies  minder  krampagtig, 

Het  Afrikaanse  verse  vir  my  weer  skryfbaar  laat  word. 

Die  hoë  frekwensie  waarmee  hierdie  aanhaling  in  literêre  bespre- 
kings  voorkom,  lei  ’n  mens  tot  die  gevolgtrekking  dat  die  kritici  en 
historici  dit  eens  is  met  Blum  se  karakterisering  van  Opperman  se 
“.  .  .  skerper  beeldspraak,/Heilsame  aardsheid  en  emosies  minder 
krampagtig”  in  vergelyking  met  die  Dertigerpoësie/  Blum  se 
waardering  vir  Opperman  bewys  hy  verder  op  gepaste  wyse  deur 
die  openingsgedig  van  sy  eerste  bundel  (“Nuus  uit  die  binneland”, 
Steenbok  tot  poolsee,  1955)  “vir  Dirk  Opperman”  aan  te  bied. 

Ernst  van  Heerden  bewys,  net  soos  Peter  Blum,  sy  bewondering 
vir  Opperman  versgewys,  maar  dan  op  die  aweregse  wyse  van  ’n 
parodie.  As  antwoord  op  Opperman  se  parodiereeks  “Met  apolo- 
gie”  in  Kuns-mis  (1964)  verskyn  in  sy  bundel  Anderkant  besit  van 
1966  die  gedig  “Met  apologie  —  ’n  aanvulling”.  Met  gebruikma- 
king  van  Opperman  se  “teks”  (“Op  ’n  Sondagmiddag  loop  die 
weduwee  Viljee/in  swart  geklee/met  twee  kolliehonde  langs  die 
see”)  dryf  Van  Heerden  op  sy  beurt  die  spot  met  die  stylkenmerke 
van  Opperman  se  poësie.  Hy  reageer  naamlik  regstreeks  op  die 
erotiese  suggestie  in  die  Kuns-mis-p2LTod'\£  op  sy  werk  (“Waarheen 

*D.J.  Opperman  het  op  29  September  sy  sewentigste  verjaardag  gevier. 
Hierdie  artikel  word  graag  by  hierdie  geleentheid  geplaas.  Vgl.  ook  Frikkie 
de  Jager  en  Joan  Hambidge  se  gedigte  oor  Opperman  op  pp.  25  en  27  onder- 
skeidelik. 


die  bruingepeesde  spiere/die  slink  en  wulpse  draai/van  haar  ka- 
niene  diere?”)  en  laat  die  twee  honde  in  sy  “aanvulling”  inder- 
daad  paar: 

D.J.  OPPERMAN 

Mevrou  Viljee  dink  aan  die  bakkie  sand 
in  donker  hole  van  ’n  woonstelstoep, 
en  prys  die  vrye  ruimtes  van  die  strand 
wat  nou  die  kollies  na  ontlasting  roep. 

Sy’s  pikkewyn  vandag  en  ook  verlos 
van  wasvrou,  Vredehoek  en  kruidenier; 
haar  hart  trek  aan  die  koppelriem  se  tros 
by  ou  seevelde  van  bamboes  en  wier. 

Aristos  Een  het  by  ’n  boom  gestol 
—  met  vorige  laventeltjies  verdig 
uit  strooisies  bruin  kors  van  die  kiepersol  — 
waar  hy  nou  fyn  die  agterpootjie  lig. 

Aristé  Twee  se  krimpneus  volg  die  spoor 
oor  uilbal,  blaar  en  sommer  teen  sy  been; 
o  waar  is  ek,  o  waar  is  jy  .  .  .  my  oor!  .  .  . 
en  alles  stroom  teen  bas  en  kluit  aaneen. 

Hul  wik:  is  dit  my  nooi  (my  kêrel?)  se  parfuum? 

(diep  in  die  klier  en  weefsel  skuil  verraad) 
hul  snuif  en  snuif:  is  ons  hierteen  immuun?: 
gebalde  drif  verfrommel  tot  die  daad. 

Mevrou  skree:  “Siejy,  voertsek,  Satanskind!” 
maar  in  verstrengeling  van  kop  en  kop 
en  teen  die  mankolieke  Duiwelswind 
hul  swaarder  tougetrek  aan  daardie  strop. 

Die  kruisrymende  kwatryne  van  die  gedig  korreleer  met  die  vers- 
vorm  van  Joernaal  van  Jorik.  Die  eerste  strofe  van  Van  Heerden  se 
parodie  eggo  dan  ook  ’n  strofe  uit  dié  epos  van  Opperman: 

Hy  staan  lank  by  die  vensterbank  en  kyk 
na  vier  vetplantjies  in  ’n  bakkie  sand, 
en  saad  en  vier  vetplantjies  groei  en  wyk 
tot  oopgestrekte  kaaltes  van  sy  land. 

Die  vierde  reël  van  strofe  2  verwys  na  die  gedig  “Seevelde  van 
bamboes”  in  Dolosse.  Die  “strooisies  bruin  kors  van  die  kiepersol” 
in  strofe  3  het  sy  oorsprong  in  “strooisies  vlees  en  been”,  ’n  meta- 
foor  uit  die  kwatryn  “Skuiling”  in  Negester  oor  Ninevé.  Verder  is  die 
kiepersol  ’n  simbool  by  Opperman  wat  dwarsdeur  sy  oeuvre  werk- 
saam  bly  —  vergelyk  byvoorbeeld  die  titelgedig  van  Heilige  beeste, 
Opperman  se  debuut  van  1945,  “Dennebol”  in  Dolosse  van  1963  en 
“Wegwyser”  in  Komas  uit  ’n  bamboesstok  van  1979,  Opperman  se 
laaste  bundel.  In  die  vierde  strofe  herinner  die  eerste  reël  aan  die 
openingsreël  van  “Blom  van  die  baaierd”  (“Bloedhonde  vat  met 
fyn  getjank  die  spore”),  terwyl  die  “uilbal”  die  reeks  “Spermuta- 
sie”  (in  Dolosse)  oproep.  Reël  3  (“o  waar  is  ek,  o  waar  is  jy  .  .  .”)  is 
’n  byna  woordelikse  aanhaling  uit  “Draaikewers”  in  Engel  uit  die 
klip.  Die  laaste  reël  van  hierdie  strofe  verwys  na  Opperman  se  be- 
kende  poëtikale  stelreël  wat  in  Joernaal  van  Jorik  soos  volg  geformu- 
leer  word:  “en  niks  is  in  sy  tyd  en  stof  gesluit/maar  alles  stroom 
deur  grens  en  eeu  aaneen”.  Van  Heerden  banaliseer  die  “alles” 
deur  dit  gelyk  te  stel  met  honde-urine.  Die  vyfde  strofe  bevat  weer 
’n  toespeling  op  Joernaal  met  “diep  in  die  klier  en  weefsel  skuil  ver- 
raad”.  By  Opperman  lui  dit:  “diep  in  die  klier  en  hart  skuil  die 

verraad”.  Die  “Duiwelswind”  van  die  slotstrofe  is  'n  woord  uit 
“Blom  van  die  baaierd”  in  die  bundel  Blom  en  baaierd. 

Alleen  ’n  goeie  skrywer  is  werd  om  geparodieer  te  word.  ’n  Parodie 
is  in  der  waarheid  ’n  tweesnydende  swaard.  Benewens  die  spot  wat 
dit  dryf  met  die  hebbelikhede  en/of  swakhede  van  die  oorspronk- 
like  werk,  bevestig  dit  die  onvernietigbare  kwaliteit  daarvan.1  Met 
sy  parodie  op  Opperman  bring  Ernst  van  Heerden  hulde  aan  ’n 
digter  wat  ’n  groot  invloed  uitgeoefen  het  op  sy  digkuns.  ’ 

Min  of  meer  dieselfde  werkwyse  as  in  Van  Heerden  se  “Met  apolo- 
gie  —  ’n  aanvulling”  vind  ’n  mens  by  Lina  Spies  in  haar  gedig 
“D.J.  Opperman”  in  die  bundel  Dagreis  van  1976,  wat  in  sy  geheel 
aan  Opperman  opgedra  is.  Haar  gedig  word  egter  nie  as  parodie 
bedoel  nie: 

D.J.  OPPERMAN 
15  Februarie  1976 

Wild  men  who  caught  and  sang  the  sun  in  Jlighi , 

And  learn,  too  late,  they  grieved  it  on  its  way, 

Do  not  go  gentle  into  that  good  night. 

Dylan  Thomas 

Die  kort  reis  na  Carrara  afgelê, 
al  die  gramadoela-togte  deur  die  land, 
is  dit  die  tyd  vir  God 
om  in  'n  moerbeiboom  se  ligkolom 
jou  te  ontmoet? 

Maar  oral  word  dit  donker 

as  daardie  oermoeras  jou  in  hom  terug  wil  suig, 
en  jou  verloste  engel  moet  weer  staan 
in  die  koue  kaggel  van  my  hart, 
glansend  en  toornig  in  die  klipboog 
om  al  my  woorde  wat  tot  as  vergaan. 

Jy  mag  nie  nou  tot  riet  en  water  word, 

moet  vegtend  verder  tas 

tot  jy  die  stormwind  weer  voel 

wat  oor  die  brakland  jaag  van  Afrika, 

want  een  soos  jy  wat  die  groot  son 

uitgesing  het  bo  die  Vallei  van  Duisend  Heuwels 

gaan  daardie  laaste  nag  nie  stil-gedwee  in. 

Terwyl  die  ander  slaap, 

is  saam  met  my  die  piesangboom,  die  klip, 

die  kiepersol  en  wolk  aan  ’t  bid 

vir  jou,  Sy  dertiende  dissipel, 

wat  weet  van  Hom  in  ieder  ding  en  mens, 

en  in  'n  eensame  verbond  met  angs  en  wee 

die  stryd  om  Sy  heelal  in  vers  na  vers  besleg. 

Deur  Sy  genade  en  Sy  meegevoel 
begin  in  my  jou  rooi  poinsettia  brand. 

Die  gedig  is  volgens  die  datumaanduiding  geskryf  op  ’n  tydstip  toe 
Opperman  ernstig  siek  was  en  daar  vir  sy  lewe  gevrees  is.  In  terme 
van  Opperman  se  eie  poësie  word  daar  telkens  in  hierdie  gedig  ge- 
sinspeel  op  die  moontlikheid  dat  hy  kan  sterf.  Die  digteres  vrees 
dat  haar  eie  skeppende  vermoë  saam  met  haar  leermeester  en  in- 
spireerder  die  gees  sal  gee.  Met  ’n  verwysing  na  Opperman  se 
“Brandaan”-siklus  (in  Engel  uit  die  klip)  vermaan  sy  haarself  in 
strofe  2  dat  sy  nie  mag  toelaat  dat  die  skeppingsdrif  wat  hy  in  haar 
aangewakker  het  “tot  as  vergaan”  nie. 

Ten  slotte  voel  sy  dan  weer  sy  ou  besieling  aan  in  die  geloof  dat  hy 
sal  herstel.  Die  brandende  rooi  poinsettia  ver.wys  na  die  gedig 
“Voorwinter”  in  Heilige  beeste.  Die  teruggryp  aan  die  einde  van  die 
gedig  na  Opperman  se  debuutbundel  is  besonder  sinryk.  Daarmee 
erken  die  digteres  die  poëtiese  krag  wat  daar  van  die  begin  in 

Opperman  se  digkuns  aanwesig  is  en  vir  haar  tot  besieling  gedien 
het. 

Dat  dit  in  hierdie  gedig  nie  net  om  Opperman  die  digter  gaan  nie, 
maar  ook  om  hom  as  leermeester,  word  buitetekstueel  bevestig  in 
Lina  Spies  se  waarderende  artikel  oor  Opperman  in  haar  boek 
Ontmoetings.  Sy  was  een  van  die  studente  wat  meegedoen  het  aan  sy 
eerste  “letterkundige  laboratorium”  op  Stellenbosch:  “Sonder 
rekenskap,  sonder  selfbewussyn  het  ek  voorheen  sommige  erva- 
rings  en  waarnemings  in  versreëls  gedink  en  neergeskryf,  nou  het 
Dirk  Opperman  wete  en  bewussyn  gebring  .  .  .”f’ 

Juis  teen  hierdie  bewustheid  van  die  kreatiewe  proses  wat  Opper- 
man  in  sy  laboratorium  gekweek  het,  verset  Antjie  Krog  haar.  Die 
serebrale  strukturering  van  ’n  vers  is  vir  haar  ’n  onding,  volgens  ’n 
gedig  in  haar  bundel  Otters  in  bronslaai  van  1981: 

DIE  SKRYFPROSES,  AS  SONNET 

hoe  bang  het  ek  geword  om  poëties  baldadig  te  dink, 
om  my  geliefde  rymloos  en  vormloos  te  laat  uitrank 
hoe  sku  het  ek  geword  om  in  lote  onbevange  vers 
sy  penis  onverantwoordelik  ysterklaar  by  die  naam  te  noem 

die  krimp  en  los  van  sy  balle  bv  daglig  waar  te  neem 
die  sagte  kurk  van  sy  tepels  tot  harde  stukkies  bas 
om  brutale  stuifmeel  oor  blare  te  vlek 
en  argloos  sy  anus  aan  my  pen  te  laat  bot 

maar  totaal  geïnhibeer  deur  laboratoriumtoetse  en  handlei- 
dings 

bedink  ek  elke  derde  nag  netjiese  stellasies  vers,  noukeurig 
en  dimensioneel  opgelei,  verrassend  berym  en  kosmies  met 
titels  bemes 

en  uiteindelik:  ryp  gekwatryn,  onpersoonlik  met  kenners 
oor  gekweel,  word  die  hele  seksdaad  nou 
’n  slim-slim  slimmer  ritueel. 

Die  woorde  “laboratoriumtoetse  ”,  “stellasies  vers”  (vgl.  “Digter” 
in  Negester  oor  Ninevé)  en  “ryp  gekwatryn”  in  die  sekstet  het  onge- 
twyfeld  betrekking  op  Opperman.  Onder  sy  leiding  word  poëtiese 
baldadigheid  geïnhibeer  en  word  iets  uitbundigs  soos  die  seksdaad 
in  die  hande  van  sy  studente  “  'n  slim-slim  slimmer  ritueel”.  Die 
gedig  handel  in  die  eerste  plek  uiteraard  oor  haar  eie  worsteling 
om  te  ontsnap  van  die  Opperman-invloed,  maar  sy  het  dit  bv  im- 
plikasie  tog  ook  oor  sy  ander  studente.  Die  spitsvondige  formule- 
ring  van  die  seksdaad  tref  ’n  mens  byvoorbeeld  by  Leon  Strydom 
in  sy  bundel  Geleentheidsverse  (1973)  aan. 

Die  ongedwonge  poëtiese  uiting  moet  in  'n  keurslyf —  vergestalt  in 
die  sonnetvorm  —  ingeforseer  word.  Antjie  Krog  illustreer  haar 
oortuiging  omtrent  die  onwenslikheid  (en  selfs  onmoontlikheid) 
daarvan  deur  haar  sonnet  uit  sv  versnate  te  laat  bars.  \’an  n 
metriese  en  rymskema  is  hier  nie  sprake  nie,  hoewel  sy  die  korrekte 
aantal  versreëls,  die  Italiaanse  strofeverdeling  en  selfs  konvensio- 
nele  tweedeling  handhaaf.  Die  gedig  vertoon  ook  ’n  hegte  struktu- 
rering  vanweë  die  volgehoue  plantmetafore:  uitrank,  lote,  kurk, 
bas,  stuifmeel,  blare,  bot,  opgelei,  bemes,  ryp.  Haar  prille  poëtiese 
baldadigheid  het  dus  (onder  leiding  van  Opperman)  'n  kwaai 
knou  gekry:  sy  skryf  voorwaar  nog  “rymloos”,  maar  "vormloos’ 
beslis  nie.  (Dit  kan  natuurlik  ernstig  betwyfel  word  of  haar  "kaal- 
voet”-gedigte  —  sien  “Ma”  in  haar  debuutbundel  van  1970, 
Dogter  van  Jefta  —  ooit  werklik  “vormloos”  was.)'  Hoe  dit  ook  al 
sy:  Antjie  Krog  registreer  \Jr  die  eerste  keer  in  poëtiese  vorm  ‘n  af- 
wysing  van  die  Oppermanskool. 

Uit  hierdie  klein  bestekopname  blyk  dit  dat  die  Afrikaanse  digters 
’n  gevarieerde  reaksie  \  ertoon  op  een  van  die  aktiefste  kragte  in  die 
Afrikaanse  letterkunde.  Dit  wissel  van  onvoorwaardelike  waar- 
dering  en  selfs  bewondering  (by  Blum  en  Spies)  en  verbloemde 
hulde  (by  Van  Heerden)  tot  ’n  bewuste  poging  tot  distansiëring 
(Krog). 

René  Marais 
T.T.  Cloete  60* 

Theunis  Theodorus  Cloete  is  op  31  Mei  1924  op  Vredefort  gebore 
en  het  as  plaasseun  grootgeword.  Hy  matrikuleer  in  1941  aan  die 
Hoërskool  Monument  in  Krugersdorp  en  begin  in  1942  aan  die 
Universiteit  van  Pretoria  studeer  om  predikant  te  word.  Aan  die 
einde  van  daardie  jaar  doen  hy  egter  polio  op  en  tydens  sy  lang 
siekbed  maak  hy  nader  met  die  letterkunde  kennis  en  besluit  om 
dit  sy  loopbaan  te  maak.  Hy  hervat  sy  studies  in  1945  aan  die  Pot- 
chefstroomse  Universiteit  vir  Christelike  Hoër  Onderwys,  waar  hy 
’n  BA-  en  ’n  MA-graad  behaal.  In  1953  promoveer  hy  aan  die  Ge- 
meentelike  Universiteit  in  Amsterdam  met  die  proefskrif  Trekkers- 
wee  en  Joernaal  van  Jorik  onder  N.P.  van  Wyk  Louw.  In  dieselfde 
jaar  word  hy  aangestel  as  lektor  aan  die  PU  vir  CHO,  waar  hy  in 
1962  tot  professor  bevorder  word.  Met  die  uitsondering  van  vyf 
jaar  vanaf  1965,  toe  Cloete  as  professor  in  Afrikaans-Nederlands 
en  Algemene  Taal-  en  Literatuurwetenskap  as  een  van  die  stigters- 
persone  aan  die  Universiteit  van  Port  Elizabeth  verbonde  was,  het 
hy  sy  hele  loopbaan  aan  die  PU  vir  CHO  deurgebring,  waar  hy 
nog  werksaam  is. 

Prof.  Cloete  het  oor  die  jare  bekend  geword  as  ’n  literator  van  aan- 
sien  wat  sy  invloed  op  verskeie  terreine  laat  geld  het.  En  toe  verras 
die  akademikus  Cloete  die  literêre  wêreld  en  die  leserspubliek  in 
1980  deur  op  56-jarige  leeftyd  met  ’n  lywige  digbundel,  Angelliera, 
te  debuteer.  Dié  bundel  word  met  die  W.A.  Hofmeyr-  en  die 
Ingrid  Jonker-prys  bekroon  en  allerweë  hoog  aangeslaan.  Twee 
jaar  later  verskyn  ’n  nog  lywiger  digbundel,  Jukstaposisie,  en  daar- 
mee  verower  Cloete  die  Louis  Luyt-prys  1982.  Binne  twee  jaar 
sedert  sy  debuut  neem  T.T.  Cloete  sy  plek  in  as  een  van  die  voor- 
ste  digters  in  Afrikaans  —  ’n  opgang  wat  niks  minder  as  meteories 
is  nie. 

Cloete  se  poësie  is  te  eniger  tyd  net  so  modern  as  dié  van  menige 
digter  wat  meer  as  die  helfte  jonger  as  hy  is;  en  verstegnies  het  hy 
vandag  skaars  sy  gelyke  in  Afrikaans.  Lina  Spies  vat  in  haar  gedig 
“Hommage  á  T.T.  Cloete”  ( In  teen  die  groot  vergeet,  Potchefstroom: 
1984)  Cloete  se  voortdurende  gesprek  met  God,  sy  verwondering 
aan  die  skepping,  sy  liefde  vir  sy  gesin  en  sy  onophoudelike  bakleí 
teen  die  nagevolge  van  polio  soos  volg  saam: 

En  jy  het  jou  verheug  in  Hom, 

God  van  die  lewendes,  wat  jou  gegee  het: 

’n  sagte  vrou,  ’n  huis,  ’n  kroos  van  vyf, 
jy’t  versot  geraak  op  sy  aarde: 

*  Rede  gelewer  by  die  oorhandiging  van  ’n  eksemplaar  van  die  T.T.  Cloete- 
huldigingsnommer  van  Ensovoortjg.  4.  nr.  I,  Mei  1984)  aan  prof.  Cloete 
op  5  Julie  1984  tydens  ’n  funksie  in  Pretoria. 

’n  kneusbare  perske,  ’njuweel 
wat  Hy  tussen  sy  vingers  streel 
en  skielik  kan  laat  glip  .  .  . 

Jou  asem  het  jy  opgehou 

voor  die  wonder  van  dié  ramp-wat-nie-gebeur 
en  aanhoudend  stil  daaroor  gepraat  .  .  . 

Klank  speel  ’n  besonder  belangrike  rol  in  Cloete  se  poësie,  soos 
Réna  Pretorius,  Ina  Grábe  en  PJJ-  Conradie  reeds  aangetoon 
het.  Ten  opsigte  van  die  hantering  van  rym  is  die  digter  ’n 
meester.  ’n  Verstegniese  nuwigheid  wat  Cloete  op  funksionele 
manier  in  die  poësie  aanwend,  is  die  gebruik  van  tipografiese  wit. 
Dit  hang  saam  met  ’n  afwesigheid  van  hoofletters  en  interpunksie. 
Jukstaponering,  soos  die  titel  van  sy  tweede  bundel  aandui,  is  ’n 
ander  aspek  wat  kenmerkend  van  Cloete  se  poësie  is.  Cloete  lê  — 
dikwels  deur  van  ’n  motto  gebruik  te  maak  —  verbande  tussen 
dinge  wat  met  die  eerste  aanhoor  geheel-en-al  verbandloos  klink. 
Sy  poësie  toon  duidelik  dat  hy  ’n  kenner  van  die  poësie  en  versteg- 
niek,  ’n  belese  en  deurwinterde  mens  is.  Nie  net  die  mooie  en  aan- 
gename  nie,  maar  ook  die  lelike,  die  pynlike,  dood,  banaliteit,  ver- 
nietiging  en  siekte  kom  in  sy  poësie  aan  die  bod:  kortom,  die  mens- 
like  bestaan  in  sy  volle  totaliteit. 

Op  grond  van  Cloete  se  digterskap  en  die  plek  wat  dit  in  die 
Afrikaanse  literatuur  inneem  en  op  grond  van  Cloete  se  bydrae 
tot  veral  die  poësiekritiek  het  die  redaksie  van  Ensovoort 
besluit  om  in  sy  sestigste  lewensjaar,  soos  gebruiklik  is,  ’n  uit- 
gawe  aan  hom  te  wy.  Hierdie  uitgawe  is  in  ’n  paar  opsigte  bui- 
tengewoon.  Dit  is  die  heel  eerste  Ensovoort  wat  in  sy  geheel  aan 
die  werk  van  ’n  enkele  digter  afgestaan  word,  en  met  40  bladsye  is 
dit  ook  die  dikste  Ensovoort  wat  nog  verskyn  het:  konserwatieí 
geskat  is  dit  gelykstaande  aan  ’n  boek  van  ongeveer  100  bladsye. 
Aangesien  die  jubilaris  as  digter  gehuldig  word,  handel  al  agt  arti- 
kels  wat  in  die  tydskrif  opgeneem  is,  uitsluitlik  oor  sy  poësie. 
Voorts  is  ook  ’n  onderhoud  met  Cloete  en  ’n  curriculum  vitae  en 
uitgesoekte  bibliografie  opgeneem.  Deur  die  uitsluiting  van  arti- 
kels  oor  ander  sake  hoop  ons  dat  dit  ’n  sinvolle  beeld  op  Cloete  se 
digterskap  gee  en  ’n  klomp  inligting  oor  die  digter  en  sy  werk 
gerieflik  in  een  publikasie  saamvat.  Die  bydraers  tot  hierdie  uit- 
gawe  is  merendeels  jongmense  en  dit  toon  dat  die  digter  se  werk  in 
hulle  geledere  ook  wye  belangstelling  geniet. 

Hierdie  uitgawe  het  nie  sonder  inspanning  tot  stand  gekom  nie  en 
die  lees  van  sommige  artikels  sal  waarskynlik  ook  ’n  mate  van  in- 
spanning  verg.  Ons  het  egter  ook  plesier  gehad  aan  die  maak  van 
dié  tydskrif,  en  ons  hoop  van  harte  dat  u,  prof.  Cloete,  en  die 
lesers,  ook  veel  plesrer  uit  die  lees  van  hierdie  Ensovoort  sal  put  en 
dat  dit  ’n  verdere  bydrae  sal  lewer  tot  die  “oopmaak”  van  u 
poësie.  Ek  vra  nou  graag  die  redakteur  van  Ensovoort  om  u  eksem- 
plaar  aan  u  te  oorhandig. 

René  Marais 


Poësiekroniek  I 

Gedurende  1984  het  daar  altesaam  agt  debuutbundels  (waarvan 
een  ’n  versamelbundel  is)  by  vier  uitgewers  verskyn:  Vuurtent  in  die 
sneeu  (Jan  de  Bruyn),  Interne  weerstand  (Carl  Mischke),  Skerf  ( Petra 
van  Blerk)  en  Vuurwerke  (Pieter  van  der  Lugt)  by  Human  &  Rous- 
seau;  Geloofsbelydenis  van  ’n  kluisenaar  (Clinton  V.  du  Plessis)  en 
Vlugskrif  (Johan  Myburg)  by  Perskor;  Neoplasma  (Daleen  Struwig) 
by  PJ.  de  Villiers;  en  die  versamelbundel  Visier  (saamgestel  deur 
Charles  Fryer  en  Petra  Miiller,  met  gedigte  deur  Carol  Clark, 
Robin  Hawkins,  Georges  Lory,  Anlen  Marais,  Tim  Pretorius, 
Donald  W.  Riekert,  Rosa  Smit  en  Wium  van  Zyl)  by  Tafelberg. 
Die  bundels  word  vervolgens  alfabeties  volgens  die  digters  se 
vanne  bespreek  en  aangesien  die  poësie  van  Johann  de  Lange  in 
hierdie  nommer  in  oënskou  geneem  word,  word  'n  bespreking  van 
sy  tweede  digbundel,  Waterwoestyn  (Human  &  Rousseau),  ook  hier 
opgeneem. 

Jan  de  Bruyn:  Vuurtent  in  die  sneeu  (Kaapstad:  Human  &  Rous- 
seau,  1984) 

Hierdie  bundel  bevat  51  genommerde  gedigte  wat  nie  in  onderaf- 
delings  verdeel  is  nie.  Slegs  tien  gedigte  is  getitel,  en  die  helfte  van 
die  titels  is  tyd-  en/of  plekaanduidend.  Die  bundeltitel  dui  twee 
prominente  elemente,  vuur  en  sneeu,  aan.  Hulle  staan  enersyds 
teenoor  mekaar  en  word  andersyds  versoen  in  die  persoon  van  die 
vrou,  die  spreker  se  geliefde,  soos  verwoord  in  die  bundelopdrag: 
“vir  een  .  .  .  my  een/my  vuur  en  my  sneeu”.  Vuur  is  die  positiewe 
element  in  die  bundel,  en  woorde,  nag,  somer  en  liefde  word  hier- 
mee  geassosieer,  terwyl  stilte,  wind,  dag  en  winter  met  die  nega- 
tiewe  element  sneeu  geassosieer  word  (op  enkele  uitsonderings 
t.o.v.  woorde  en  stilte  na). 

Die  vrou  speel  deurgaans  ’n  belangrike  rol:  in  meer  as  die  helfte 
van  die  gedigte  kom  die  verhouding  tussen  haar  en  die  spreker  ter 
sprake.  Sy  is  sowel  vuur  as  sneeu,  redder  as  laksman,  heuning  as 
gif  (kyk  bv.  gedigte  14  en  15).  Haar  blote  teenwoordigheid  ver- 
beter  die  geliefde  se  lewensomstandighede  (9,  10).  Die  spreker  is 
oor  die  algemeen  passief  en  afhanklik  van  die  vrou  (soos  in  5,  waar 
hy  op  die  vrou  wag  om  “die  lag  die  saad”  met  haar  vonk  uit  hom 
te  ruk).  In  44,  een  van  die  mees  ambisieuse  verse  in  die  bundel, 
figureer  die  geliefde  as  “laksman”.  Die  spreker  stuit  telkens  teen 
haar  stilte;  al  sy  onuitgesproke  woorde  “sal  vlerke  vou  en  een-een 
val”.  Die  somers  is  dood,  die  vuur  verstil,  die  reën  word  vlokke 
soos  as,  die  see  is  dood.  Tog  oorleef  die  spreker  en  'n  nuwe  nag 
breek  geleidelik  aan,  maar  by  die  herinnering  aan  die  geliefde  se 
stilte  sterf  alles  opnuut  en  sy  woorde  word  Verstrooi. 

In  16  en  23,  waarin  die  digter  op  knap  wyse  gebruik  maak  van 
woorde  wat  mekaar  oproep,  word  gewaarsku  teen  die  woord,  en 
die  geskrewe  woord  blyk  meermale  nutteloos  te  wees  as  “wapen" 
of  “werktuig”:  in  26  tol  “die  kompasnaald  van  my  pen”  rigting- 
loos  en  die  skip  vergaan:  in  die  mooi  gedig  40  is  die  spreker  se  po- 
gings  om  sy  geliefde  met  “die  takkraal  van  ’n  gedig”  te  omsluit, 
vrugteloos.  Die  onvermoë  van  die  woord  sluit  aan  by  die  passiwi- 
teit  van  die  spreker,  soos  blyk  uit  27,  28  en  38.  Die  oorheersende 
indruk  in  die  bundel  van  swaarmoedigheid,  passiwiteit  en  selfs  ho- 
peloosheid  word  enigsins  getemper  deur  enkele  gedigte  soos  47,  48, 
49  en  51,  oor  die  samesyn  van  die  spreker  en  die  vrou. 

Benewens  ’n  paar  werklik  goeie  gedigte  (soos  31)  en  poëtiese 
vondste  bevat  Vuurtent  in  die  sneeu  egter  ook  heelparty  swak  gedigte 
met  vergesogte  of  doodgewoon  flou  beelde  (“  ...  die  blouerige/ 
dun  tande  van  jou  oë”,  “die  gelate/verlate/bekken”:  15).  Die 
gedigte  is  in  ’n  hoë  mate  eenselwig  en  ofskoon  dit  moontlik  sou 
wees  om  gedigreekse  in  die  bundel  op  te  bou,  geskied  dit  as  gevolg 
van  die  (onoordeelkundige)  plasing  van  onverwante  gedigte  nie.  Ti- 

pografies  is  die  verse  feitlik  deurgaans  lank  en  smal,  wat  meermale 
tot  die  ontstaan  van  “leë”  versreëls  aanleiding  gee.  Desnieteen- 
staande  laat  De  Bruyn  in  Vuurtent  in  die  sneeu  ’n  eie  stem  hoor  en 
lewer  sy  beste  gedigte  bewys  van  ’n  digterskap  wat  deur  middel 
van  groter  tematiese  verskeidenheid  en  verstegniese  verruiming 
uitgebou  kan  word. 

Johann  de  Lange:  Waterwoestyn  (Kaapstad:  Human  &  Rousseau, 
1984) 

Teenstelling  en  herhaling  is  twee  belangrike  procédés  in  hierdie 
tweede  digbundel  van  De  Lange.  Teenstellings  is  reeds  in  die  bun- 
deltitel  werksaam  wat  bestaan  uit  twee  komponente,  water  +  woes- 
tyn,  en  verskeie  gedigte  berus  op  hierdie  beginsel,  soos  “Vrywillige 
balling”,  waarin  die  teenstelling  in  sowel  die  titel  as  in  die  span- 
ning  binne —  buite  vervat  is.  Die  spel  met  teenstellings  word  veral  in 
“Purdah”  uitvoerig  uitgewerk,  waar  die  liefde  “soos  water  en 
vuur/tegelyk  fyn  én  wreed  kan  wees”  en  die  geliefde  “water  .  .  .  én 
dors”  is.  Teenstelling  word  soms  ironies  aangewend,  soos  in  “Ak- 
trise”,  waar  die  dramatiese  teenoor  die  banale  gestel  word. 

Herhaling  word  op  verskillende  maniere  toegepas.  In  “Vrywillige 
balling”  word  die  versreël  “Sy  kon  dit  aanvoel  in  die  lug;”  onmid- 
dellik  gepresiseer  en  herformuleer  as  “in  die  erdblou  Spaanse  lug”, 
en  “papiere”  in  die  vyfde  reël  word  as  slotwoord  in  die  laaste  reël 
herhaal.  In  sowel  “Gesprek”  as  “Danser”  is  die  herhaling  refrein- 
matig,  en  herhaling  word  bykans  tot  ’n  uiterste  gevoer  in  “Oë”, 
wat  sterk  aan  V’an  Wyk  Louw  se  “Kunsklas”  herinner  ten  opsigte 
van  sowel  die  herhalingsprinsipe  as  die  verwysing(s)  na  o'é/oog. 

In  De  Lange  se  poësie  regverdig  verwysings  na,  aansluiting  by  en 
toespelings  op  die  werk  van  ander  digters  ’n  studie  op  sigself.  Die 
bundeltitel  is  ontleen  aan  die  derde  versreël  (“bokant  die  silwer 
woestyn  van  water”)  van  Ina  Rousseau  se  gedig  “Die  gekore  een” 
uit  Kwiksilwersirkel  (1978).  Afgesien  van  die  ooglopende  (en  goed 
geïntegreerde)  verwysings  na  en  aanhalings  uit  die  poësie  van 
Sheila  Cussons  en  Ingrid  Jonker  (pp.  9,  10,  12)  lees  mens  toespe- 
lings  op  I.D.  du  Plessis  (p.  ll),Johann  Lodewyk  Marais  (p.  40), 
J.C.  Steyn  (p.  48)  en  Leipoldt  (p.  50)  ook  raak.  Die  gesprek  met 
Van  Wyk  Louw,  en  veral  sy  Tristia-verse,  is  klaarblvklik  in  Wa/er- 
woestyn.  Ek  dink  aan  die  reeds  genoemde  gesprek  tussen  Louw  se 
“Kunsklas”  en  De  Lange  se  “Oë”,  Louw  se  “Lucifer  en  De 
Lange  s’n,  De  Lange  se  “Min”,  wat  na  sowel  Louw  se  Kwatryn 
XVIII  uit  Tristia  en  Steyn  se  “Die  grammatika  van  liefhê”  verwys 
en  De  Lange  se  siening  van  die  digter  as  valk,  wat  “IV7  Arend”  uit 
Louw  se  “Drie  diere”  oproep.  Die  ooreenkoms  tussen  De  Lange  se 
gebruik  van  leestekens  in  verse  soos  “Lucifer”  en  Louw  se  leeste- 
kengebruik  in  Tristia  is  mvns  insiens  eweneens  duidelik. 

’n  Interessante  aspek  van  De  Lange  se  poësie  is  sv  siening  van  die 
vrou,  veral  in  teenstelling  tot  die  meisie.  In  “V'rou”  word  sy  nega- 
tief  beskou  en  beskryf,  selfs  gebanaliseer,  maar  meisie-wees  is  aan- 
vaarbaar  (pp.  40,  42).  In  die  tweede  afdeling  van  die  bundel  word 
die  magnolia  en  die  wit  roos  in  die  gelyknamige  gedigte  as  sen- 
sueel-vroulik  beskryf  tydens  hul  kort  lewensduur.  Dis  interessant 
dat  De  Lange  in  “Wit  roos”  die  roos  tot  vriendin  maak  wanneer 
hy  sê  “ek  groet  jou  soos  ’n  vriend:”  en  sodoende  die  teenoorge- 
stelde  doen  van  wat  digters  so  graag  doen,  naamlik  om  hul  geliefde 
met  ’n  roos/blom  te  vergelyk. 

Waterwoestyn  bevat  heelparty  werklik  goeie  gedigte,  maar  het  gewis 
ook  vaal  kolle.  Ofskoon  verse  soos  “Gesprek”  bewvs  lewer  van  'n 
verstegnies  vaardige  digterskap,  bevat  heelwat  gedigte  versteg- 
niese  onaf-hede  soos  gedwonge  rym  in  “Groei  en  n  gewisse  voor- 
liefde  vir  die  mooi  woord,  wat  lei  tot  vergelykings  soos  “Die  somer- 


musikante  tuimel/uit  die  notebalk  van  telefoondrade/en  flikker 
noord.”  (p.  21)  en  selfs  “Die  wange  koel  en  glad/soos  boude  van 
wasklippe/vol  oggenddou,”  (p.  42).  En  uit  “Beeldbou”  en 
“Digter”  spreek  ’n  siening  van  die  digterskap  wat  mens  verbaas 
vanweë  die  onverwagte  enkelvoudigheid  en  vereenvoudigdheid 
daarvan. 

Clinton  V.  du  Plessis:  Geloofsbelydenis  van  ’n  kluisenaar  (Kaapstad: 
Perskor,  1984) 

In  Du  Plessis  se  werk  heers  ’n  spanning  tussen  droom  en  werklik- 
heid.  Die  spreker  het  “great  expectations”  gehad  van  ’n  volkome, 
gelukkige  wêreld  (“skoenlappers  op  blomme/bye  in  heuningmal 
kolonne”:  p.  36)  en  is  deur  die  werklikheid  van  bedelaars,  tieners 
met  selfmoordneigings  en  mongole  ontnugter.  Hy  het  opgehou 
droom  (p.  42). 

Geloofsbelydenis  van  ’n  kluisenaar  is  ’n  bundel  oor  ontnugtering,  on- 
mênslikheid,  onbetrokkenheid,  verveeldheid,  kunsmatige  skoon- 
heid,  sinneloosheid,  stóflikheid,  vergeefsheid:  geensins  'n  ode  aan 
die  lewe  nie.  Dit  blyk  dat  die  spreker  —  én  die  spreker  as  digter  — 
’n  swak  selfbeeld  het.  Hy  glo  dat  hy  niks  en  niemand  deur  sy  dig- 
terskap  bereik  nie  (p.  37),  en  sien  in  “plight  of  a  poet”  die  digter  as 
’n  gestrande  “wrak”  tussen  sy  wankele  verse,  “gereed  om  van  ver- 
eensaming  om  te  kom”.  Hy  betwyfel  sy  vermoë  om  te  skryf;  soek 
vergeefs  “vars  woorde/aan  dooie  takke  in  die  boorde”  (p.  11)  en 
verklaar  dat  hy  nie  oor  die  drif  beskik  om  één  vers  te  baar  nie  (p. 
24).  “ek  en  jy/sal  vir  eers/moet  ophou  droom  oor  debuutbundels/ 
en  goeie  resensies  in  glanstydskrifte”  .  .  .  (p.  7). 

Ofskoon  mens  hier  te  doen  het  met  ’n  “anti-poësie”  waarin  dit  nie 
om  skoonheid  nie,  maar  om  ontluistering  gaan,  bly  die  eis  steeds 
dat  dit  goed  geskryf  moet  word.  Hieraan  voldoen  Du  Plessis  se 
verse  ongelukkig  nie.  Die  digter  is  nog  nie  vaardig  nie.  Rymskemas 
word  soms  nie  volgehou  nie,  soos  in  “outobiografie”  (die  meeste 
van  die  verse  is  egter  rvmloos)  en  deur  die  oordrewe  gebruik  van 
isolasie  (kyk  pp.  13,  19,  20,  34,  39)  word  effek  ingeboet.  Nog  ’n 
truuk  is  die  gebruik  van  dubbelpunte  voor  of  aan  weerskante  van 
’n  woord  (pp.  12,  27,  40).  Ofskoon  daar  na  die  werk  van  digters 
soos  Letoit  (p.  10),  Bouwer  (p.  17)  en  Engelbrecht  (p.  33)  verwys 
word,  word  dit  nie  ’n  sinvolle  gesprek  nie.  Indien  Du  Plessis  enig- 
sins  ’n  digter  wil  word,  sal  hy  uit  sy  “woordkokon”  moet  klim  en 
daadwerklik  aan  sy  poësie  moet  werk. 

Charles  Fryer  en  Petra  Miiller  (samest.):  Visier  (Kaapstad:  Ta- 
felberg,  1984) 

As  versamelbundel  waarin  die  werk  van  debutante  opgeneem 
word  as  voorloper  tot  ’n  eie  bundel,  staan  Visier  in  die  tradisie  van 
die  twee  uitgawes  van  Stiebeuel  (1946  en  1965,  saamgestel  deur  D.J. 
Opperman  en  F.J.  le  Roux)  en  ’n  bundel  soos  Brekfis  met  vier 
(1981).  Daar  is  92  gedigte  opgeneem  van  agt  digters  tussen  die 
ouderdomme  van  30  en  39jaar. 

Carol  Clark  skryf  oor  die  natuur,  wording,  erflikheid,  die  mens  en 
die  ruimte.  Die  gedigte  is  afgerond,  die  versbou  is  oorwegend  sim- 
metries  met  veral  omarmde  of  gebroke  rym;  beeld  en  toepassing 
word  knap  hanteer.  “Grootmaakkind”  verdien  vermelding. 

Robin  Hawkins  skryf  lang  verse  met  oneweredige  strofebou  en 
geen  vaste  rymskema  nie.  Binding  word  bewerkstellig  deur  inte- 
ressante  ritmiese  effekte  wat  verkry  word  deur  middel  van  herha- 
ling,  kort  eenlettergrepige  woorde,  ruspouses  (bv.  d.m.v.  kommas) 
en  refreine,  soos  in  “kla’  nê”.  Assosiatiewe  beelding  kom  voor 
(soos  woord  wat  gelyk  gestel  word  aan  bloed  in  “kla’  nê”,  of  bloed 
wat  met  tonge  in  verband  gebring  word  in  “lied  van  bitterbessie”). 
Kritiek  word  uitgespreek  jeens  die  rassesituasie  en  “die  swerende 
sisteem”  (p.  19).  Die  Bybelse  gegewe  word  meermale  gebruik  om 
aan  te  toon  hoe  serebraal  en  verward  die  situasie  is  wat  in  die  verse 
beskryf  word  (kyk  pp.  18,  20,  23).  Dié  verse  hou  beslis  belofte  in. 


Georges  Lory  het  reeds  twee  bundels  in  Frans  gepubliseer  en  de- 
buteer  nou  in  Afrikaans.  Sy  gedigte  is  lig,  amper  speels,  met  ener- 
syds  iets  van  ’n  Europeër  se  ietwat  geromantiseerde  blik  op  Afrika 
en  andersyds  ’n  buitestaander  se  objektiewe  kritiek  op  die  situasie 
hier  te  lande  (kyk  bv.  p.  35).  Die  gedigte  val  soms  vreemd  op  die 
oor  (bv.  die  Helena-gedigte)  maar  is  nietemin  ’n  interessante  toe- 
voeging  tot  die  Afrikaanse  poësie. 

Anlen  Marais  se  veertiental  gedigte  het  ’n  sterk  liriese  kwaliteit. 
Opperman  se  invloed  blyk  veral  verstegnies  duidelik  in  haar  werk 
(kyk  “winter”).  Godsdiens,  sterflikheid  en  die  natuur  verteen- 
woordig  die  hooftemas  van  Marais  se  werk.  Haar  werk  is  goed  af- 
gerond  en  dit  lyk  asof  mens  met  verwagting  na  ’n  eie  bundel  van 
haar  kan  uitsien. 

Tim  Pretorius  se  gedigte  wissel  geweldig  in  lengte  en  is  ook  van 
wisselende  gehalte.  Sy  idioom  herinner  soms  baie  sterk  aan  dié  van 
die  Dertigers  en  beelde  en  vergelykings  is  dikwels  oordrewe  of  ver- 
gesog  (“O  die  siel  word  uit  die  barre  aard.e  opgerig/waar  ook  al  die 
roede  smagtend  geeswaarts  lig”,  p.  52).  Die  kort  “Agnostikus”  en 
“Bacchante”  is  die  mees  geslaagde  van  Pretorius  se  tien  opgenome 
gedigte. 

Donald  W.  Riekert  se  gedigte  handel  veral  oor  die  dood  en  oorlog, 
en  enkele  verse  weerspieël  n  kleindorpse  landelikheid  wat  n  eie 
bekoring  inhou.  Die  gedigte  is  rymloos  en  die  versreëls  meestal 
kort  (vier  tot  ses  lettergrepe  per  vers),  wat  soms  ’n  stokkerigheid  in 
die  vloei  van  die  vers  meebring.  Verstegnies  is  Riekert  se  werk  nie 
op  dieselfde  peil  as  dié  van  Clark,  Hawkins,  Marais  en  Smit  nie. 

Rosa  Smit  se  vyftien  gedigte  het  ’n  sterk  religieuse  inslag:  tematies 
(bv.  “skepping”)  sowel  as  ten  opsigte  van  die  gebruik  van  Bybelse 
verwysings  (soos  in  “  ’n  psalm”).  Die  teater  en  daarmee  gepaard- 
gaande  aspekte  (soos  spel  en  die  speel  van  ’n  rol)  word  meermale 
betrek.  ’n  Gesonde  taalbewustheid  blyk  uit  die  verse  (soos  “sonde- 
bok”),  hulle  is  goed  gestruktureer  en  bevat  soms  beeldvondste. 

Wium  van  Zvl  se  gedigte  is  oorwegend  kort  (kwatryne  en  sek- 
stette)  en  ofskoon  daar  genoeg  bewys  is  van  poëtiese  aanvoeling,  is 
die  geheelindruk  een  van  ’n  digterskap  wat  nog  betreklik  yl  ver- 
toon.  Dis  veral  die  kwatryne  wat  nie  bevredig  nie:  hulle  (en  selfs 
die  sekstette)  berus  dikwels  op  ’n  beeld  of  vergelyking  wat  góéd  is, 
maar  beskik  nie  altyd  oor  die  nodige  verstegniese  onderbou  nie. 
Gedigte  soos  “kweker”  en  “nederlandse  nag”  toon  dat  die  digter 
wel  tot  beter  in  staat  is. 

Alles  in  ag  genome  is  Visier  ’n  interessante  en  hoogs  regverdigbare 
publikasie  vir  die  uitgewer,  die  digter(s)  wat  nog  heelwat  gedigte 
kort  vir  ’n  eie  bundel  maar  tog  reeds  verdienstelik  werk  gelewer 
het,  en  die  leser.. 

Carl  Mischke:  Interne  weerstand  (Kaapstad:  Human  &  Rousseau, 
1984) 

Die  nugterheid  en  strakheid  van  die  poësie  in  Mischke  se  debuut- 
bundel  staan  in  skerp  teenstelling  met  die  dikwels  oordrewe  poëti- 
sering  en  romantiek  wat  meerrhale  in  debuutbundels  voorkom.  In 
hierdie  bundel  dig  Mischke  oor  die  bestaan  van  die  hedendaagse 
(en  selfs  toekomstige)  mens  in  ’n  tegnokratiese  wêreld  wat  groten- 
deels  vir  hom  onherbergsaam  geword  het:  let  op  die  frekwensie 
van  woorde  soos  onvriendelik,  ontegemoetkomend,  ontsnap,  glas- 
fragiel,  verblind,  eensaam,  gereduseer,  vervreem.  Die  wetenskap- 
lik-tegnologiese  inslag  van  die  bundel  word  reeds  deur  die  titel,  In- 
terne  weerstand  (soos  van  ’n  resistor),  die  indeling  van  die  verse  in 
vier  sektore  en  gedigtitels  soos  “Halfweg-kragsentrale”,  “Megawatt- 
park”,  “Kosmologie”  en  “Lanseerprogram:  Apollo  I”  aangedui. 
Die  bundeltitel  dui  egter  hierbenewens  ook  op  die  weerstand  van 
die  spreker  jeens  Sy  omgewing  (“Slaapsiek”)  en  op  weerstand 
jeens  die  politieke  orde  en  oorlog  (“Jeszce  Polska  nie  zgin<Ja”  e.a. 
gedigte  in  sektor  2).  Die  bundel  herinner  ten  opsigte  van  aanbied- 
ing,  atmosfeer  en  wêreldbeskouing  aan  Johan  van  Wyk  se  Bome 

gaan  dood  omjou  (1981),  ofskoon  Mischke  se  poësie  nie  op  dieselfde 
peil  is  as  Van  Wyk  s’n  nie. 

Die  “ek”  of  “ons”  in  die  gedigte  word  meermale  teenoor  “hulle” 
gestel  (soos  in  “Depressiejare”)  en  dikwels  verloop  die  progressie 
in  die  gedig  van  “ons”  na  “ek”,  meermale  via  “hulle”  (“Wrak 
nommer  twee-en-twintig”,  “Hoë  trou”).  Mischke  se  gedigte  getuig 
van  verstegniese  vaardigheid.  Rym  word  dikwels  effektief  gebruik 
en  ten  opsigte  van  die  bundelkonteks  werk  die  herhaling  van  be- 
paalde  elemente/sake  bindend  mee:  “OVS  2”  (p.  13)  en  “OVS  1' 
(p.  26);  “klipkerke”  (p.  1 1 )  en  “hoekklipkerk”  (p.  19);  “pilperfek” 
(p.  9),  “vitamienbruistablette”  (p.  20)  en  “Guronsan  C”  (p.  32); 
“glas”  (pp.  9,  32);  “ek  verstaan  nie  die  taal  nie”  (p.  17),  maar  tog 
“leef  (ek)  van  verwoording”  (p.  20).  In  hierdie  verband  kan  ook 
gewys  word  op  die  beskrywing  van  ’n  v  ideospel  in  “Uitdaging  aan 
die  filosowe”  (“en  as  die  ruimte-armada/dan  lugpos  kom,/druk 
een  speler  of  twee”)  teenoor  die  noem  van  “  ’n  videospelarkade”  in 
“Treurdag”. 

Die  digter  se  spel  met  taal  blyk  uit  die  gebruik  —  hoofsaaklik  vir 
titels,  motto’s  en  opdragte  —  van  Engels,  Duits,  Latyn,  Frans  en 
Pools  (lg.  gelukkig  mét  vertaling!)  en  woordspelings  soos  “Hoë 
trou”  (p.  17),  “welkom/wel  kom  binne”  (p.  18)  en  “my  staal- 
hekke”,  wat  lei  tot  “sal  my  hekke  hulle  staal  wys”  (p.  18).  Mischke 
word  egter  soms  deur  juis  die  taal  gepootjie  wanneer  hy  “studeer” 
in  plaas  van  “bestudeer”  gebruik  (p.  30),  of  “waarin  jy  aantrek” 
in  plaas  van  (tog  seker?)  “in  wat  jy  aantrek”  (p.  48).  “V'erflou”  (p. 
33),  “rooi  kruis”  (p.  37)  en  “reën-afleidingsloot”  (p.  26)  is  waar- 
skynlik  as  woordspelings  bedoel,  maar  is  myns  insiens  nie  juis  ge- 
slaagd  nie.  Gedigte  raak  soms  plek-plek  onsamehangend  of  verge- 
sog: 

(my  lippe  word  moeg  gefluit 

om  my  verhemelte-gewete, 

wat  aanhou  witbrood  vra, 

te  sus  —  ek  het  nie  eens 

’n  bekfluitjie  om  melodieë  te  maak  nie)  (p.  20) 

Tog  is  Interne  weerstand  met  sy  vyf-en-dertigtal  gedigte  een  van  die 
beter  digbundels  wat  gedurende  1984  verskyn  het. 

Johan  Myburg:  Vlugskrif  (Johannesburg:  Perskor,  1984) 

Die  woord  vlugskrif  word  op  ietwat  teenstrydige  wyse  deur  die 
HAT  (“kort  geskrif,  pamflet  oor  ’n  aktuele  saak”)  en  die  VAWB 
(“geskrif  oor  sake  van  verbygaande  aard”)  verklaar.  Van  Dale, 
Handwoordenboek  der  Nederlandse  Taal,  gee  die  volgende  verklaring: 
“kort  geschrift  over  een  of  ander  onderwerp  van  ogenblikkelijk 
belang”.  Die  43  gedigte  in  Myburg  se  debuutbundel  wissel  dan 
ook  in  lengte  tussen  drie  (pp.  13,  14)  en  vyftien  (pp.  42,  47)  vers- 
reëls  per  gedig.  Die  gedigte  is  grotendeels  onpretensieus  (danksy, 
in  die  meeste  gevalle,  ’n  gebrek  aan  hoogdrawendheid  en  verge- 
sogte  beelde,  beskrywings  en  uitdrukkings).  Die  digter  probeer  nie 
om  ingewikkeld  te  skryf  nie  en  dit  strek  hom  tot  voordeel,  want  of- 
skoon  die  gedigte  in  velerlei  opsigte  beskeie  is,  is  hul  oor  die  alge- 
meen  goed  gebou  en  lewer  hul  genoegsaam  bewys  dat  die  digter 
oor  woordsensitiwiteit  en  verstegniese  kennis  beskik. 

Die  woord  vlugskrif  kan  ook  in  twee  komponente,  vlug  +  skrif  ver- 
deel  word.  Die  verband  tussen  skrif  en  dig  is  voor-die-hand-lig- 
gend,  maar  ten  opsigte  van  die  eerste  komponent  is  dit  betekenis- 
vol  om  na  te  gaan  hoe  dikwels  vluglvlieg  in  die  bundel  figureer.  Die 
gedigte  in  Vlugskrif  staan  hoofsaaklik  binne  landelike  konteks 
(“Ist’s  nicht  eine  schóne  Welt,  schóne  Welt?”:  p.  18),  en  word 
bevolk  deur  duiwe,  mossies,  trekvoëls,  koekoeke  en  ’n  by.  In  mito- 
logiese  konteks  vlieg  ’n  feniks  op  en  word  daar  na  Daedalus  en 
Icarus  verwys,  terwyl  daar  in  tegnologiese  verband  verwys  word 
na  ’n  vegpiloot,  die  onveilige  vlug  van  ’n  vliegtuig,  en  daardie 
pragstuk  van  vlugtegnologie,  diejet. 

Die  herrysenis  van  die  feniks  in  “prolegomena  ii”  is  ’n  voor-teken 

van  die  religieuse  elemente  in  die  bundel,  wat  in  die  slotgedig  eks- 
plisiet  uitgesê  en  tot  ’n  hoogtepunt  gevoer  word: 

juis  nou  styg  my  gebed 
deur  laag  op  wolklaag 
sekuur  soos  ’n  jet.  (p.  51) 

Liefde  en  erotiek  (kyk  bv.  p.  35),  kuns  en  kunstenaarskap  (p.  7)  en 
musiek  kom  ook  aan  die  bod.  Ten  opsigte  van  laasgenoemde  staan 
’n  uitstekende  gedig  soos  “allegro  e  mosso”  egter  teenoor  gedigte 
soos  “portret”  en  “vir  alicia  de  larrocha ”,  wat  myns  insiens  selfs 
as  subjektiewe  interpretasies  van  musiek  nie  slaag  nie. 

Ten  slotte,  kortliks:  dis  interessant  dat  sowel  Van  Wyk  Louw  as 
Opperman  in  Vlugskrif  “teenwoordig”  is:  Van  Wyk  Louw  se  in- 
vloed  blyk  onteenseglik  in  “icarus”,  en  “wegwyser”  verwys  na 
Opperman  se  gelyknamige  gedig  in  Komas  uit  ’n  bamboesstok  (1979). 

Daleen  Struwig:  Neoplasma  (Bloemfontein:  P.J.  de  Villiers,  1984) 

Neoplasma  bevat  35  gedigte  in  vier  afdelings:  “homo  mediocris”, 
“amo  amas”,  “retrospeksie”  en  “maeror  gravis  (’n  terapeutiese 
proses)”.  Die  gedigte  is  plek-plek  erg  studentikoos  en  kort  sowel 
inhoudelike  as  verstegniese  afronding  en  verdieping.  “prediedag” 
is  grotendeels  verteenwoordigend  van  Struwig  se  poësie:  die  gege- 
wens  in  die  onderskeie  strofes  word  naastenby  willekeurig  saamge- 
voeg  en  nie  deurgekomponeer  nie.  Daar  is  ’n  strofe  wat  oor  die 
liefde  en  geliefde  handel,  ’n  kampustoneeltjie,  wensdenkery  en 
dromery  (in  baie  geykte  terme)  en  ’n  skeutjie  aggressie.  Ook  die  ti- 
pografiese  beeld  van  hierdie  gedig  is  tipies:  die  gebruik  van  hakies 
en  aandagstrepe,  die  inspringende  versreëls,  die  “erdwurmrige” 
tweede  strofe  en  die  afwesigheid  van  hoofletters.  Uitdrukkings  soos 
“eendag-op-’n-predie-reëndag”  en  “prof  dokter  dok  jy  skok/die 
elite”  (p.  30)  kom  voor  naas  (in  verskeie  ander  gedigte)  onlogiese 
en  melodramatiese  uitsprake  soos  “tot  by  bladsy  laaste/waar  ’n  hallusina- 
sie/my  kop  agteroor  laat  ruk”  (p.  31)  en  “en  móre-drome/skeur/aan 
die  some/van  elke  swyende  uur”  (p.  5),  en  mooiskrywerv 
soos  “hoor  jy  dan  ook  die  wolke  skater/as  die  wind/oor  die  hemel- 
vlakte  kielie”  (p.  16).  Die  spelling  (van  veral  lang  samestellings 
soos  op  pp.  18  en  19)  is  soms  onseker.  Daar  word  dikwels  van  En- 
gelse  uitdrukkings  gebruik  gemaak,  soos  op  funksionele  wyse  in 
“biegkrale”. 

Die  beter  gedigte  in  Neoplasma  word  dikwels  deur  hoogstens  ’n  ver- 
dienstelike  of  oorspronklike  gedagte  “gered”,  soos  in  “om  op  te 
staan”  en  die  slotstrofe  van  “neonatum  I”  (wat  nogal  aan  Daniel 
Hugo  se  gedig  “hekelaar”  uit  Korte  mette  (1982)  herinner): 

maak  die  wêreld 

aan  die  kant 

ma 

bêre  my  weer 

Die  sterkste  twee  gedigte  in  die  bundel  is  mvns  insiens  “biegkrale" 
en  “herfsmiddag”.  Struwig  sal  egter  nog  baie  aandag  aan  die  af- 
ronding  van  haar  poësie  moet  bestee:  "n  verskeidenheid  tipogra- 
fiese  middele  en  ’n  mooi  of  selfs  poëtiese  gedagte  alleen  maak  nog 
lank  nie  poësie  nie. 

Petra  van  Blerk:  SZ:r?/(Kaapstad:  Human  &  Rousseau,  1984) 

Die  verse  in  Skerf  is  van  ongelyke  gehalte:  baie  van  die  gedigte  is 
nog  ongedissiplineerd,  met  weinig  bewys  van  afgerondheid  (vers- 
tegnies  of  andersins)  en  soberheid  ten  opsigte  van  woord-  en  beeld- 
keuse.  In  die  enkele  gevalle  waar  binne-  en/ofeindrvm  voorkom,  is 
dit  meermale  bloot  rymelary,  en  hinderlik,  soos  in  “Opskrif’  (“oí 
organiseer  weleer/is  honger  en  eet/sommige  vreet”).  Beskrywings 
is  dikwels  oordrewe,  soos  die  siening  in  “Sekuriteit”  van  ’n  tor  op 
’n  drywende  blaar  as  ’n  “(g)evangene  in  ’n  draaikolk/(wat)  spar- 
tel-hyg/tussen  grys  newels”,  ofonlogies,  soos  in  die  “taalkundige 
gedig  “Pynmyne”  (“pyn/wat  soos  golwende  myne  dein”). 


Skerf  bevat  37  gedigte  wat  in  vier  afdelings  georden  is.  Die  laaste  af- 
deling  bevat  van  die  sterkste  gedigte  in  die  bundel,  veral  die  eerste 
vier  “landskapgedigte”.  Ander  gedigte  wat  vermeld  kan  word,  is 
“Dubbele  visie”,  “Kunsuitstalling”,  “Gebede”,  “Ruimte”  en 
“Profesie”.  Heelwat  gedigte  bevat  onontginde  moontlikhede,  soos 
“Jubeljaar”,  waarin  die  getalsimboliek  uitgebou  kan  word. 

Aan  die  ander  kant  verras  Van  Blerk  soms  met  :n  vindingryke 
gedig  soos  “Blokraaisel”,  wat  aangebied  word  in  die  vorm  van  elf 
blokraaiselleidrade.  In  “  ’n  Vreemde  stoet”  word  op  minder  suk- 
sesvolle  wyse  met  hoof-  en  kleinletters,  spasiëring,  die  aanme- 
kaarskryf  van  woorde  en  met  tipografïe  geëksperimenteer.  ’n  Paar 
gedigte  word  op  subtiele  wyse  suksesvol  “aaneengeskakel”  deur- 
dat  die  leser  in  ’n  gedig  deur  middel  van  ’n  woord  of  suggestie  op 
die  daaropvolgende  gedig  voorberei  word.  In  die  openingsgedig, 
“Om  te  ken”,  lei  “die  wegswaai  van  jou  hand/wat  my  ontken”  na 
die  titel  van  die  tweede  gedig,  “Om  te  ontken".  In  hierdie  gedig 
stel  “die  ontbindende  herinnering”  weer  die  daaropvolgende 
gedig,  “Om  te  vergeet”,  in  die  vooruitsig.  In  die  opeenvolgende 
gedigte  “Sekuriteit”,  “Kunsuitstalling”  en  “Die  skilder  se  verlos- 
sing”  figureer  skilder.  In  laasgenoemde  gedig  word  ook  die  reli- 
gieuse  betrek,  en  gedigte  soos  “Dissipels  van  ’ 77”  (onmiddellik 
daaropvolgend)  en  “Gebede”  sluit  hierby  aan. 

Skerf  is  in  die  geheel  nie  ’n  sterk  bundel  nie  en  dis  jammer  dat  Van 
Blerk  nie  langer  gewag  het  alvorens  sy  gedebuteer  het  nie. 


Pieter  van  der  Lugt:  Vuurwerke  (Kaapstad:  Human  &  Rousseau, 
1984) 

By  die  lees  van  hierdie  bundel  is  dit  dadelik  opvallend  dat  die 
digter  pens  en  pootjies  in  sy  gedigte  teenwoordig  is:  nie  net  deur 
die  verwysings  na  die  “hol  Iand”  van  sy  verlede  (p.  5),  “holland" 
(p.  6)  en  die  gebruik  van  Nederlands  (pp.  6,  10)  nie,  maar  ook  by 
name:  1,:ek,  van  der  lugt”  (p.  5)  en  “ik  ben  van  der  lucht”  (p.  6).  In 
“leefverslae”  doen  die  spreker  selfs  verslag  van  sy  lewe  van  ge- 
boorte  tot  hede.  Wanneer  ’n  digter  homself  in  so  ’n  mate  in  'n 
gedig  inskryf,  hou  dit  die  gevaar  van  ekkerigheid  in,  en  dat  dit  nie 
gebeur  nie  is  ’n  pluimpie  vir  Van  der  Lugt.  Dis  waarskynlik  te 
danke  aan  die  digter  se  vakmanskap:  sy  taal-  en  woordingesteld- 
heid,  die  “uitbuiting”  van  woordbetekenisse  (wat  egter  a.g.v.  die 
frekwensie  daarvan  mettertyd  selfs  té  veel  word),  die  knap  hante- 
ring  van  ritme  (kyk  bv.  p.  17)  en  rym. 

Die  digter  skep  sy  verse  op  bedagte  wyse,  en  tog  doen  hul  selde 
“gemaak”  of  “gekonstrueer”  aan,  maar  behou  ’n  bekoorlike  spon- 
taneïteit  en  vloeiendheid.  Dit  word  ten  beste  geïllustreer  in  ’n  vers 
soos  “ek  stip  ’n  punt  waar  ek  wil  kom”:  die  digter  beplan  sy  vers, 
“reël  (sy)  sinne”,  haal  “woord  vir  woord”  nader,  maar  dan  neem 
die  beplande  vers  onverwags  ’n  eie,  vrugbare  loop,  vir  die  digter 
“onverdien”,  en  word  die  punt  of  beplande  slot  “dubbelpunt,  be- 
gin/die  aanloop  tot  'n  wyer  sin”.  Hierdie  gedig  verduidelik  nie  net 
inhoudelik  wat  die  digter  doen  nie,  dit  illustreer  ook  sy  werkwyse: 
die  woordspel  (“sien/ek  rede,  dele  onverdien”),  rym  (in  dié  gedig 
paarrym),  die  opbou  van  die  gedig  (hier  siklies,  maar  ook  méér  as 
dit  wanneer  die  “punt”  “dubbelpunt”  word). 

Die  skryfproses  word  in  etlike  gedigte  met  die  erotiese  gekoppel: 
verse  is  sowel  gedigte  as  meisies  (p.  7),  die  pen  sowel  skryfinstru- 


ment  as  falliese  simbool  (p.  1 1);  liefde,  en  nie  net  woorde  nie,  word 
gestel  as  voorwaarde  tot  (intieme)  kennis  (p.  23).  In  die  knap  “ge- 
bruiklik  kyk  ek  in  jou  oë”  betrek  die  spreker  sy  geliefde  “bedags 
bedag”  “woord  vir  kopsku  woord”  by  hom,  “liefde  kom  keurig 
aan  bewind”  en  die  lyflike  ervaring  van  die  geliefde  laat  die 
spreker/skrywer  “bloedbeduiwel,  woordbevrug”,  sodat  die  ero- 
tiese  ervaring  ten  slotte  in  die  skryfdaad  kulmineer: 

later  maak  ek  my  vuiste  oop 
maar  op  papier.  vingeralleen, 
handleidend,  laat  ek  woorde  loop  — 
bekén  ek jou  bedekte  seën 

Meer  as  die  helfte  van  die  44  gedigte  in  Vuurwerke  is  liefdesgedigte. 
Hulle  vorm  as  ’t  ware  ’n  siklus  binne  die  bundel,  wat  begin  en  af- 
sluit  met  die  twee  boomgedigte,  “1  ek  streel  my  arm  om  ’n  boom” 
(oor  die  ontwaking  van  die  liefde)  en  “2  ’n  boom  beduie  na  my 
hand”  (oor  die  hartseer  afloop  a.g.v.  die  liefdesteleurstelling). 
(Enkele  ander  liefdesgedigte  kom  ook  elders  voor,  soos  op  pp.  7, 
11.)  Die  natuur  en  natuurelemente  speel  ’n  beduidende  rol  in  Vuur- 
werke,  en  natuurelemente  en  die  liefde  of  geliefde  word  dikwels 
saamgedig:  boom,  meisie  en  spreker  (p.  18),  wind  en  meisies  (p. 
19),  son  en  meisie  (p.  22),  twee  berge  soos  “skouers  om  ’n  lyf’  (p. 
33)  en  die  natuurvergelyking  in  “die  stempeltjie  diep  in  die  blom”. 

Van  der  Lugt  sluit  nie  net  deur  die  gebruik  van  die  sonnetvorm  by 
die  poësietradisie  aan  nie,  hy  verwys  ook  deur  middel  van  woord-, 
naam-  en  ander  verwysings  na  ander  digters  en/of  tekste.  In  “skrv- 
werende”  word  Blum,  Opperman,  (’n)  Louw,  Steyn  en  De  Lange 
betrek,  in  “afskeid”  Aucamp  (d.m.v.  “vroetelpappie”,  soos  in 
“Die  lewe  is  ’n  grenshotel”  uit  die  gelyknamige  kabaretteks),  in 
“dans  jy?”  die  kleuterrympie  “Trippe  trappe  trone”;  strofe  3  van 
“die  dorp  maak  in  ’n  oopte  kol”  roep  Stockenstróm  se  “Ooskus” 
( Spieël  van  water,  1973)  op.  (Dis  ook  interessant  dat  Van  der  Lugt 
se  gebruik  van  die  uitdrukking  “  ’n  kwaad”  in  die  gedig  “  ’n 
somernag  soos  warm  saad”  ooreenstem  met  E.  Kotze  se  gebruik 
daarvan  in  die  verhaal  “By  Franken  se  pan”  uit  Halfkrone  vir  die 
Nagmaal  (1982),  p.  58.) 

Sekere  gedigte  in  die  bundel  sluit  ten  opsigte  van  verwvsings  of  ele- 
mente  wat  herhaal  word  by  mekaar  aan  om  pare  of  groepe  te 
vorm,  soos  die  reeds  genoemde  twee  boomgedigte  (pp.  18,  41),  die 
by-gedigte  (pp.  15,  16),  gedigte  waarin  Bacchus  en/of  ’n  sater 
figureer  (pp.  5,  9,  14,  19,  49).  Dis  ook  opvallend  in  hoeveel  gedigte 
daar  sprake  is  van  helderheid  en  lig:  glim  (p.  6),  son(god)  (pp.  7, 
20,  22),  lig,  vuurlig,  bloedwarm,  vïam  (p.  22),  ryp  lemoen,  brand- 
end  (p.  36).  Ook  die  oggend  kom  dikwels  voor  (pp.  7,  19,  27,  43, 
47,  49).  Hierdie  elemente  word  soms  negatief  beskou,  soos  in  “son- 
skerp”  (p.  25),  “  ’n  son  —  ’n  val”,  dit  wil  sê  ’n  sondeval  (p.  34),  en 
om  “ná  die  onbekende  prik/  van  eerste  lig,  reg  uit  die  son,”  te  sterf 
(p.  43). 

Alles  in  die  bundel  is  nie  ewe  verdienstelik  nie.  Soos  reeds  genoem, 
raak  die  uitbuiting  van  woordbetekenisse  en  die  woordspel  metter- 
tyd  te  veel,  te  voorspelbaar  (kyk  bv.  “droomfragment  en  o  jy”) ; 
oordrewe  romantisering  kom  soms  voor  (soos  in  “blinde  knoop”); 
en  enkele  male  kom  ’n  mate  van  rymdwang  voor,  soos  in  “  ’n  nat 
reuk  wat  deur  klere  waad ”  (p.  32,  my  kursivering).  Binne  die  bun- 
delgeheel  beskou,  is  dit  egter  nie  ernstige  kritiek  nie  en  ek  kan 
onomwonde  verklaar  dat  Vuurwerke  na  my  mening  die  rypste  de- 
buutbundel  van  1984  is. 


13 


Fransi  Phillips 

Die  ooreenkoms  tussen  Trollop  slaap  te  veel  en  die  kwantumfisika 


Inleiding 

My  graad  1-jufFrou  is  in  1966  dood  aan  ’n  hartaanval.  Ek  het  nog 
in  die  koor  gesing  by  haar  begrafnis.  Die  rede  waarom  ek  nou  aan 
haar  dink,  is  omdat  sy  die  vrou  was  wat  my  geleer  het  dat  f'otoboe- 
kies  geen  intellektuele  stimulasie  bied  nie.  'n  Mens  kan  die  arme 
vrou  natuurlik  nie  verkwalik  dat  sy  so  ’n  fout  kon  maak  nie,  want 
sy  het  gelewe  in  die  tyd  voor  Johan  van  VVvk  en  die  Kabelkarnimfe 
se  fotoboekie  Trollop  slaap  te  veel. 

Selfs  onder  diegene  wat  wel  nog  lewe,  is  daar  party  wat  blykbaar 
nog  nie  die  moontlikhede  kan  insien  van  ’n  kombinasie  tussen  foto- 
grafie  en  letterkunde  nie.  Daarvan  getuig  die  feit  dat  die  boek  in  sy 
geheel  nog  nooit  amptelik  gepubliseer  is  nie  (dis  wel  in  verskil- 
lende  dele  in  Stet  gepubliseer,  en  daar  bestaan  'n  paar  Rank 
Xerox-kopieë),  asook  die  feit  dat  niemand  nog  ooit  iets  daaroor  ge- 
skryf  het  nie.  Die  enigste  woorde  wat  ek  tot  dusver  uit  die  mond 
van  ’n  literêre  kritikus  gehoor  het  in  verband  met  die  boek.  is  dat 
dit  ’n  soort  kritiek  sou  wees  op  die  konvensionele  fotoboekie,  soos 
wat  my  graad  1-juffrou  dit  geken  het.  Dit  is  ’n  stront  stelling.  Want 
hoewel  die  vorm  van  Trollop  slaap  te  veel  ooreenstem  met  dié  van  die 
gewone  fotoboekie,  het  die  inhoud  daarvan  niks  te  doen  met  enige 
fotoboekie  wat  ek  in  graad  1  onder  die  bed  gelê  en  lees  het  nie. 

Die  feit  dat  Trollop  slaap  te  veel  nog  geen  amptelike  status  geniet  nie, 
en  die  feit  dat  niemand  nog  oorweeg  het  om  dit  as  "letterkunde”  te 
klassifiseer  nie,  maak  dat  niemand  my  kan  dwing  om  dit  op  ’n 
amptelike  “literêre”  manier  te  benader  nie.  Daaroor  is  ek  nogal 
bly.  Eerder  as  om  die  boek  formeel  te  analiseer,  of  om  die  literêre 
of  fotografiese  meriete  daarvan  te  probeer  peil.  gaan  ek  probeer 
om  dit  binne  ’n  sekere  tydgees  te  plaas.  En  aangesien  die  na- 
tuurwetenskappe  in  die  twintigste  eeu  ’n  baie  prominente  plek 
inneem,  en  dus  noodwendig  ’n  belangrike  invloed  op  die  tydgees 
moet  hê,  gaan  ek  probeer  om  die  fotoboekie  ten  opsigte  van  die 
wetenskap  te  plaas.  Meer  spesifiek  gaan  dit  oor  die  ooreenkomste 
tussen  die  fotoboekie  en  die  kwantumfisika.  “Kwantumfisika”  kan 
kortliks  gedefinieer  word  as  die  deel  van  die  fisika  wat  handel  oor 
die  werklikheid  op  ’n  sub-atomiese  vlak.  Daar  moet  deurentyd 
gewaak  word  teen  die  moontlikheid  dat  die  kwantumfisika,  waar- 
van  die  belangrikste  teorieë  eers  teen  1930  ontwikkel  is,  verwar 
kan  word  met  die  klassieke  fisika  van  Newton,  wat  tot  en  met  Ein- 
stein  die  enigste  natuurwetenskaplike  denkrigting  verteenwoordig 
het. 

Die  rede  waarom  ek  kans  sien  om  die  twee  oënskynlik  uiteen- 
lopende  wêrelde  van  die  kwantumfisika  en  die  fotoboekie  byme- 
kaar  uit  te  bring,  is  nie  net  omdat  ek  waansinnig  is  nie,  maar  ook, 
en  veral,  omdat  daar  wel  definitiewe  ooreenkomste  bestaan.  En  die 
rede  waarom  dit  belangrik  is  om  hierdie  ooreenkomste  uit  te  lig,  is 
dat  die  skeiding  tussen  die  natuurwetenskappe  aan  die  een  kant  en 
die  geesteswetenskappe  en  kuns  aan  die  ander  kant,  aanleiding  gee 
tot  ’n  gefragmenteerde  wêreldbeeld. 

Natuurwetenskappe,  geesteswetenskappe  en  kuns  in  die 
twintigste  eeu 

Dis  veral  ná  die  Eerste  Wêreldoorlog  dat  daar  ’n  skeiding  tussen 
die  natuur-  en  geesteswetenskappe  begin  kom  het.  VV’aar  die  na- 
tuurwetenskappe  nog  vroeër  deur  filosofiese  rigtings  soos  die  scien- 
tisme  en  positivisme  opgehemel  is,  word  die  wetenskaplike  rev'olu- 
sie  nou  in  ’n  groot  mate  verantwoordelik  gehou  vir  die  oorlog.  Ook 
moderne  kunsrigtings  kom  in  opstand  teen  die  wetenskap. 

Tydens  en  net  na  die  oorlog  het  die  dadaïste  in  opstand  gekom 
teen  die  rasionele,  wiskundige  kenteoretiese  ingesteldheid  van  die 
natuurwetenskappe.  Hulle  verruil  hierdie  ingesteldheid  vir  ’n  irra- 
sionele,  onlogiese  en  absurde  benadering. 

Na  die  dadaïste  was  daar  ’n  hele  aantal  filosofiese  en  kunsrigtings 
wat  die  tradisionele  wetenskaplike  kenteoretiese  benadering  begin 
kritiseer  en  verwerp  het.  In  die  loop  van  die  eeu  het  daar  geleidelik 
’n  soort  antiwetenskaplike  neiging  begin  ontstaan,  waarvan  onder 
andere  die  neo-marxiste,  fenomenoloë,  eksistensialiste  en  surrea- 
liste  verteenwoordigers  was. 

Die  rasionele,  wiskundige  ingesteldheid,  wat  in  werklikheid  reeds 
begin  het  met  die  meetkunde  van  Euclides  en  wat  in  die  Renais- 
sance  uitgeloop  het  op  die  ontdekkings  van  Newton,  worcl  deur  bo- 
genoemde  moderne  rigtings  verwerp  en  verruil  vir  'n  meer  mis- 
tieke  belewenis  van  die  irrasionele. 

Trollop  slaap  te  veel  en  die  klassieke  fisika 

Om  terug  te  kom  na  die  fotoboekie:  reeds  uit  die  titel  is  dit  duidelik 
dat  dit  hier  gaan  om  ’n  irrasionele,  ongedilferensieerde  en  dikwels 
onlogiese  droomwêreld.  Die  foto’s  in  die  boekie  (geneem  deur  Nick 
Konstadaras)  bestaan  hoofsaaklik  uit  objekte  uit  die  skrywer  se  al- 
ledaagse  lewe  en  onmiddellike  omgewing.  Deur  die  skrywer  en  fo- 
tograaf  se  oë  ondergaan  die  alledaagse  egter  'n  transformasie,  en 
verkry  ’n  vreemde  droom-atmosfeer:  “Aletta  lyk  heeltemal  anders 
noudat  sy  terug  is”;  “  ’n  Vlieënde  piering  het  soos  ’n  groteske  mier 
net  buite  die  v'enster  in  die  tuin  rondbeweeg”;  “  ’n  Nagmerrie  het 
begin”;  “Trollop  verbeel  hom  dat  ’n  vroue-joernalis  ’n  onderhoud 
met  hom  voer”;  “Trollip  sien  Aletta  se  gesig”  (in  sy  gedagtes), 
“Hy  voel  haar  teenwoordigheid  nog  sterk  aan.  Hy  verkeer  onder 
die  indruk  dat  sy  al  terug  is.”1 

Wanneer  Trollop  begin  met  sy  tog  deur  die  huis  is  ’n  mens  nie 
meer  heeltemal  seker  of  hy  besig  is  om  in  werklikheid  in  sv  slaap  te 
loop,  of  hy  in  ’n  benewelde  toestand  deur  die  huis  loop,  en  ofhy 
droom  dat  hy  besig  is  om  deur  die  huis  te  loop  nie. 

Gedagteflitse,  drome  en  werklikhede  word  deur  die  fotograaf  op 
presies  dieselfde  vlak  naas  mekaar  gestel.  Alledaagse.  \  ulgêre  ob- 
jekte  soos  ’n  kitsch  porselein-ornament  en  'n  prentjie  op  ’n  pak  rot- 
tegif,  word  in  hierdie  droomtoestand  op  ’n  misterieuse  manier  be- 
tekenisvol  en  lewendig.  Die  werklikheid  word  deur  die  waarnemer 
verander.  Die  onderskeid  tussen  die  waarnemer/dromer  en  die 
werklikheid  rondom  hom  vervaag  geleidelik.  Die  skeiding  tussen 
die  subjek  en  die  objek  word  vervang  deur  ’n  “omnijective  2  per- 
spektief,  wat  die  subjek  en  die  objek  insluit  en  verenig.  Uiteindelik 
bevind  Trollop  homself  in  ’n  ongedifferensieerde  toestand,  waar 
die  skeiding  tussen  die  werklikheid  en  die  droom  verval. 

Die  onvermoë  om  te  onderskei  tussen  werklikheid  en  droom  word 
deur  sielkundiges  gesien  as  ’n  skisofreniese  neiging.  In  Trollop  slaap 
te  veel  word  daar  ook  hier  en  daar  melding  gemaak  van  waansin: 

’n  Slaapwandelende  skisofreniese  vrou.  wat  baie  Ivk  soos  Aletta. 
in  die  gange  van  die  inrigting  vir  sielsiekes  .  .  .”;  “Ek  gaan  die  ko- 
lonel  vermoor.  Hy  wil  my  skokbehandeling  gee.”  ! 

In  Trollop  slaap  te  veel  is  daar  dus  nie  sprake  van  ’n  klassiek-weten- 
skaplike,  rasionele  ingesteldheid  nie.  Die  boek  stem  meer  ooreen 
met  surrealistiese  of  post-eksistensialistiese  rigtings  as  met  die 
klassieke  natuurwetenskap.  Verwysings  na  vlieënde  pierings  het  in 


die  fotoboekie  ’n  bloot  poëtiese  doel,  en  die  boek  kom  nie  eers  so 
naby  as  wetenskapsflksie  aan  ons  tradisionele  idee  van  die  natuur- 
wetenskap  nie.  In  ’n  artikel  oor  Ingrid  Jonker  skryfjohan  van 
Wyk:  “Die  poësie  en  die  wetenskap  gaan  nie  maklik  hand  aan 
hand  nie.”4 

Die  ongedifferensieerde  eenheid  tussen  subjek  en  objek,  tussen  die 
waarnemer  en  dit  wat  waargeneem  word,  kan  nie  maklik  versoen 
word  met  die  skeiding  tussen  subjek  en  objek  in  die  tradisionele 
natuurwetenskappe  nie.  Die  fisika  van  Newton  is  gebaseer  op  hier- 
die  eeue-oue  dualiteit.  Eksperimente  is  uitgevoer  op  ’n  manier  wat 
die  waarnemer  in  ’n  sogenaamde  “objektiewe”  posisie  stel  teenoor 
dit  wat  hy  waarneem.  Maar  hierdie  “objektiviteit”  het  gaandeweg 
binne  die  wetenskap  minder  toereikend  begin  raak. 

Einstein  as  oorgangsfiguur  tussen  die  klassieke  en  die  kwan- 
tumfisika 

Albert  Einstein  was  die  eerste  fisikus  wat  buite  die  Euclidiese  wis- 
kundige  sisteem  gaan  soek  het  na  ’n  oplossing  vir  sy  relativiteits- 
teorie.  En  hoewel  hy  homself  sien  as  ’n  volgeling  van  Newton,  het 
hy  die  eerste  treë  gegee  na  die  verbreking  van  die  eeue-oue  dua- 
lisme  tussen  stof  en  vorm,3  “matter”  en  “mind”,  ruimte  en  tyd, 
massa  en  energie.  Hy  stel  voor  dat  ruimte  en  tyd  voortaan  as  een 
begrip,  “ruimte-tyd”,  beleef  moet  word.  “Henceforth  space  by 
itself,  and  time  by  itself,  are  doomed  to  fade  away  into  mere  sha- 
dows,  and  only  a  kind  of  union  of  the  two  will  preserve  an  indepen- 
dent  reality.”6  Die  relativiteitsteorie  bewys  verder  dat  tyd  nie  ’n 
selfstandige,  objektiewe  entiteit  is  wat  iewers  in  die  buitenste  ruim 
heers  nie,  maar  saamhang  met  ruimte. 

'n  Tweede  belangrike  aspek  van  die  relativiteitsteorie  is  dat  dit  die 
dualiteit  ophef  tussen  massa  en  energie:  “Energy  has  mass  and 
mass  represents  energy.”7  En  hier  word  daar  weer  eens  nader 
beweeg  aan  die  ongedifferensieerde  vlak,  of  “oceanic  level,”8  wat 
voorheen  hoofsaaklik  beskou  is  as  die  terrein  van  digters  en  kuns- 
tenaars:  “The  special  theory  of  relativity  was  the  first  mathemati- 
cally  rigorous  physical  theory  to  explore  areas  whose  expression 
previously  had  been  the  domain  of  the  poets.”9 

Die  ooreenkomste  tussen  Trollop  slaap  te  veel  en  die  kwan- 
tumfisika 

Einstein  staan  tussen  die  klassieke  fisika  van  Newton  en  die  kwan- 
tumfisika.  Hoewel  Einstein  buite  die  Euclidiese  wiskundige  sis- 
teem  gaan  soek  het  na  oplossings  vir  sy  relativiteitsteorie,  en 
hoewcl  hy  die  massa-energie  en  ruimte-tyd  dualiteite  opgehef  het, 
glo  hy  nog  steeds  aan  die  kousaal-meganiese  wêreldbeeld  van 
Newton.  Hierdie  beginsel  geld  nie  meer  op  ’n  sub-atomiese  vlak 
nie. 

Einstein  se  opheffing  van  die  ruimte-tyd  en  massa-energie  duali- 
teite  word  nog  verder  gevoer  deur  die  kwantumfisici,  want  op  ’n 
sub-atomiese  vlak  verval  ook  die  onderskeid  tussen  die  subjek 
(waarnemer)  en  dit  wat  waargeneem  word.  Op  ’n  sub-atomiese 
vlak  bestaan  die  wêreld  nie  meer  uit  stof  (“matter”)  soos  wat  ons  dit 
ken  nie,  maar  eerder  uit  ’n  netwerk  van  verhoudings.  “Sub-atomic 
particles  are  tendencies  to  exist,  and  correlations  between  macro- 
scopic  observables.  They  have  no  objective  existence.  That  means 
that  we  cannot  assume,  if  we  are  to  use  quantumtheory,  that 
particles  have  an  existence  apart  from  their  interactions  with  a 
measuring  device.”10 

Die  ooreenkomste  tussen  die  fotoboekie  en  die  kwantumfisika  is 
teen  hierdie  tyd  hopelik  besig  om  minder  duister  te  begin  lyk. 
Waar  die  onderskeid  tussen  “subjektief  ’  en  “objektief  ’  verval,  is 
die  opheffing  van  die  onderskeid  tussen  die  innerlike  en  uiterlike 
realiteite,  en  uiteindelik  tussen  werklikheid  en  droom,  ook  besig 
om  te  verdwyn:  “The  distinction  between  the  ‘in  here’  and  the  ‘out 
there’  upon  which  science  was  founded,  is  becoming  blurred.  The 
New  Physics  tells  us  that  an  observer  cannot  observe  without  al- 


tering  what  he  sees.  Observer  and  observed  are  interrelated  in  a 
very  real  and  fundamental  sense.”11 

’n  Rede  waarom  die  waarnemingsaksie  die  objek  wat  waargeneem 
word,  beïnvloed,  het  te  doen  met  die  aard  van  die  ligstrale  wat 
nodig  is  om  deeltjies  op  ’n  sub-atomiese  vlak  waar  te  neem.  Hoe 
kleiner  die  deeltjies  is  wat  waargeneem  moet  word,  hoe  korter 
moet  die  ligstrale  wees  waarmee  dit  waargeneem  word.  Maar  ter- 
selfdertyd  stel  ligstrale  meer  energie  vry  na  gelang  dit  korter  word. 
Om  elektrone  waar  te  neem,  is  die  kortste  ligstrale,  naamlik  gam- 
mastrale,  nodig.  Die  gammastrale  gee  egter  soveel  energie  af  dat 
dit  die  gedrag  van  die  elektrone  (waargenome  objekte)  drasties 
beïnvloed.  Weer  eens  is  dit  onmoontlik  om  die  waarnemer  te  skei 
van  die  objek  wat  waargeneem  word:  “  ‘Participator’  is  the  in- 
controvertable  new  concept  given  by  quantum  mechanics.  It 
strikes  down  the  term  ‘observer’  of  classical  theory,  the  man  who 
stands  safely  behind  the  thick  glass  wall  and  watches  what  goes  on 
without  taking  part.” 

Een  van  die  mees  paradoksale  aspekte  van  die  kwantumfisika  is 
die  “wave-particle”-dualiteit.  Volgens  Einstein  kan  daar  op  ’n 
sub-atomiese  vlak  wel  nog  gepraat  word  van  “deeltjies”,  maar  vol- 
gens  die  fisikus  Thomas  Young  is  daar  eerder  sprake  van  “golwe”. 
Nie  een  van  die  twee  wetenskaplikes  kon  die  ander  verkeerd  bewys 
nie,  en  hulle  het  besef  dat  beide  teorieë  reg  is,  en  dat  dit  afhang 
van  die  manier  waarop  die  waarnemer  na  die  eksperiment  kyk.  ’n 
Hele  nuwe  kenteoretiese  benadering  is  nodig  om  hierdie  paradoks 
te  aanvaar:  ’n  ingesteldheid  waarvolgens  die  verskille  tussen  “par- 
ticle/wave”,  net  soos  tussen  massa/energie,  tyd/ruimte,  stof/vorm, 
“matter/mind”  en  uiteindelik  werklikheid/droom  opgehef  word. 
Einstein  gaan  so  ver  as  om  te  praat  van  “ghost  waves”:  “ghost 
waves  were  mathematical  entities  which  had  no  actual  existence. 
The  photons  seemed  to  follow  paths  which  had  all  the  mathemati- 
cal  characteristics  of  waves,  but  which  in  reality  did  not  exist.”13 
Hier  kom  selfs  die  verskil/ooreenkoms  tussen  syn  en  nie-syn  ter 
sprake. 

Dit  word  dus  duidelik  dat  die  natuurwetenskap  nader  beweeg  aan 
’n  kenteoretiese  ingesteldheid  wat  grens  aan  die  mistiek.  “There  is 
speculation,  and  some  evidence,  that  consciousness,  at  its 
most  fundamental  level,  is  a  quantum-process.  If  we  can  experi- 
ence  the  most  fundamental  functions  of  our  psyche,  and  if  they  are 
quantum  in  nature,  then  it  is  possible  that  the  ordinary  con- 
cepts  of  space  and  time  might  not  apply  to  them  at  all,  as  they 
don’t  seem  to  apply  in  dreams.”14  Met  ’n  lang  ompad  het  die 
wetenskaplike  en  die  dromer  bymekaar  uitgekom. 

Die  doel  van  hierdie  artikel  is  nie  om  te  probeer  bewys  dat  Johan 
van  Wyk  in  werklikheid  ’n  wetenskaplike  is  nie.  Na  dese  is  ek  in  elk 
geval  nie  meer  so  seker  wat  die  term  “wetenskaplike”  beteken  nie. 
My  doel  was  eerder  om  ’n  verwysingsraamwerk  te  skep  waarin  die 
vervreemding  tussen  die  twintigste-eeuse  mens  en  sy  omgewing, 
en  tussen  die  natuur-  en  geesteswetenskappe,  opgehef  sal  word. 

Want  hierdie  eeue-oue  neiging  tot  fragmentasie  in  die  Westerse 
beskawing  is  die  oorsaak  van  konflik,  wrywing,  haat  en  diskrimi- 
nasie  tussen  verskillende  klasse,  samelewings  en  volke,  en  is  onder 
andere  vir  begrippe  soos  apartheid  verantwoordelik. 

Om  die  kwantumfisika  te  begryp,  is  daar  ’n  denk-ingesteldheid 
nodig  wat  buite  die  tradisionele  skeiding  tussen  subjek  en  objek 
val.  So  ’n  ingesteldheid  sluit  aan  by  onder  andere  die  Oosterse 
mistiek,  die  fenomenologie,  die  eksistensialisme,  die  hermeneutiek 
en  die  surrealisme.  En  by  Johan  van  Wyk  en  Nick  Konstadaras  se 
fotoboekie  Trollop  slaap  te  veel. 

As  my  graad  1-juffrou  dit  maar  kon  weet! 

Mabel  Rossouw 

Literêr-kritiese  metodes  van  die  twintigste  eeu  II 


Die  eerste  artikel  in  hierdie  reeks  van  vier  het  gehandel  oor  die  mi- 
metiese  kritiese  oriëntasie,  waarin  die  relasie  kunswerk-univer- 
sum  sentraal  gestel  word.  Daarmee  saam  is  enkele  literêr-kritiese 
benaderingswyses  wat  oorwegend  so  georiënteer  is,  kortliks  be- 
spreek.  Vervolgens  word  die  ontwikkeling  en  aard  \  an  die  prag- 
matiese  (of  affektiewe)  oriëntasie  in  hooftrekke  gegee,  met  verwys- 
ing  na  toepaslike  literêr-kritiese  benaderingswyses  en  die 
Afrikaanse  poësiekritiek. 

Tweede  oriëntasie:  pragmatiese  benaderingswyses 

Hierdie  oriëntasie  berus  op  argumente  waarvolgens  die  literêre 
werk  beoordeel  word  in  relasie  tot  die  leser.  Afbangende  van  die 
aard  van  die  werk  en  van  die  leser  se  ingesteldheid  kan  die  werk  op 
(1)  moralisties-didaktiese  wyse  benader  word.  met  ander  woorde 
as  ’n  middel  waardeur  ’n  íilosofie  of  waardesisteem  oorgedra  word, 
of  (2)  dit  kan  affektief  beskou  word,  as  ’n  emosionele  stimulus  wat 
’n  gegewe  effek  op  die  leser  se  gevoelens  het.1 

Deur  die  eeue  is  daar  baie  teorieë  ontwikkel  wat  aangedui  het 
watter  uitwerking  ’n  werk  op  die  leser  behoort  te  hê,  byvoorbeeld 
lering,  morele  opheffing,  hedonistiese  vreugde,  psigiese  terapie  en 
die  skep  van  die  sogenaamde  “estetiese  emosie”  van  onbetrokke 
bepeinsing.2  Daar  is  reeds  by  Plato  'n  belangstelling  in  die 
moralisties-didaktiese,  terwyl  Aristoteles  se  verwysing  na  ’n  katar- 
sis  deur  middel  van  die  tragiese  op  affektiewe  spekulasie  dui. 

Middeleeuse  kritici  het  meestal  die  moralisties-didaktiese  tradisie 
gevolg.  Voorkeur  is  veral  verleen  aan  die  morele  allegorie,  hoof- 
saaklik  uit  reaksie  op  Plato  se  aanval  op  die  sogenaamde  “immora- 
liteit”  van  die  letterkunde.  Ook  gedurende  die  Renaissance  is  daar 
steeds  klem  gelê  op  die  idee  dat  kunswerke  'n  afleibare  morele 
inhoud  moes  hê.  Hierdie  benadering  het  min  ruimte  gelaat  vir  'n 
duidelike  onderskeid  tussen  letterkunde  en  ander  vorms  van 
morele  diskoers.  Boccaccio  (1313  —  1375)  het  selfs  so  ver  gegaan 
om  te  verklaar  dat  daar  geen  fundamentele  verskil  tussen  die  let- 
terkunde  en  die  teologie  is  nie.  Hierteenoor  sou  ons  ’n  kunsfiloso- 
fiese  uitspraak  van  Hans  Kiing,  ’n  eietydse  teoloog,  kon  stel. 
Hoewel  hy  as  Christen  aan  die  kunste  bepaalde  uitdagings  wil  stel, 
verklaar  hy  onomwonde:  “Art  may  not  be  overtaxed,  may  not  be 
identified  with  religion,  to  become  a  religion  of  art;  art  cannot  pro- 
duce  and  today  does  not  seek  directly  to  produce  a  meaning  of 
life.”3 

’n  Tradisioneel-klassieke  aanname  wat  deur  Horatius  verwoord  is, 
hou  verband  met  die  pragmatiese  benadering—  dit  is  naamlik  dat 
’n  werk  sowel  vreugde  moet  verskaf  as  leer.  Hierdie  funksies  is  in 
die  loop  van  die  geskiedenis  deur  verskeie  kritici  beklemtoon.  Ge- 
durende  die  sewentiende  en  agtiende  eeu,  met  die  verskyning  van 
die  empirisme  in  die  fdosofie,  het  daar  egter  ’n  aantal  teorieë  ont- 
staan  waarin  die  effek  van  ’n  werk  nie  meer  as  blote  vreugdever- 
skaffing  en  lering  beskou  is  nie,  maar  as  ’n  unieke,  waardevolle  es- 


tetiese  ervaring  van  díe  skone  en  verhewene.  Die  onderwerp  van 
die  sublieme  is  hierna  ontwikkel  deur  Edmund  Burke  en  verder 
deur  Kant,  wat  ’n  estetiese  idee  van  die  skone  ingelei  het,  sodat  die 
benadering  via  die  leser  uiteindelik  oorgegaan  het  in  een  waarin 
die  werk  volgens  sy  eie  “syn”  benader  is. 

Anatole  France  (e.a.)  se  impressionistiese  teorie  vorm  ’n  kulmina- 
siepunt  van  affektiewe  teorieë  teen  die  einde  van  die  negentiende 
en  in  die  eerste  drie  dekades  van  die  twintigste  eeu.  Volgens  Wie- 
hahn’  is  impressionistiese  kritiek  die  “uiteensetting  van  die  kriti- 
kus  se  outobiografiese  reaksies  op  ’n  kunswerk”. 

Probleemvrae  rondom  die  benadering  \  ia  die  leser  is  reeds  in  die 
agtiende  eeu  gestel  deur  die  Engelse  filosoof  David  Hume.  Van  die 
vrae  is  steeds  geldig,  byvoorbeeld:  Na  watter  leser  word  daar 
verwys?  Hoe  kan  ’n  standaard  van  smaak  vasgestel  word?  Moet 
dit  volgens  die  gemiddelde  of  volgens  die  spesiaal  gekwalifiseerde 
persoon  bepaal  word2’  Hume  het  daarop  aangedring  dat  só  'n 
standaard  wel  vasgestel  word  ten  einde  te  voorkom  dat  kritiek  in  'n 
hopelose  relativisme  verval.  Kant  het  ’n  soortgelyke  probleem 
raakgesien  en  uiteindelik  daarop  gewys  dat  kritici  nie  oor  hulleself 
nie,  maar  oor  die  objek  van  ondersoek  moes  praat.  Die  probleem 
met  die  vasstelling  van  genoemde  standaard  geld  steeds  en  daar 
word  dikwels  in  moderne  kringe  daaroor  bespiegel.  In  Suid-Afrika 
het  die  Publikasieraad  byvoorbeeld  ernstige  probleme  onder\ind 
met  die  omskrywing  van  die  begrip  “waarskynlike  leser”,  volgens 
wie  ’n  bepaalde  morele  standaard  vasgestel  mdes  word. 

Die  term  “didaktiese”  kritiek,  waarna  vroeër  verwys  is,  het  in 
onguns  verval  by  dié  moderne  kritici  wat  veral  belang  stel  in  werke 
waarin  filosofiese  en  morele  vraagstukke  behandel  word.  Hierdie 
term  word  naamlik  geassosieer  met  didaktiese  kritici  wat  in  die 
verlede  dikwels  eng  en  onverdraagsaam  was  in  hul  benadering.  'n 
Nadenkende  pragmatikus  kan  wel  die  letterkunde  beskou  as  'n 
middel  waardeur  bepaalde  idees  oorgedra  word  en  wat  \  ir  die 
mens  van  praktiese  belang  kan  wees,  maar  hy  sal  dit  nie  as  voor- 
waarde  stel  nie.  Kritici  in  wie  se  werk  daar  besprekings  voorkom 
van  die  verhouding  tussen  letterkunde  en  idees  of  waardes  is 
Wayne  Booth,  Ivor  Winters  en  C.S.  Lewis. 

In  affektiewe  kritiek  gaan  dit  veral  om  die  gehoor  of  leser  se  reaksie 
op  ’n  werk.  Die  heel  eenvoudigste  vorm  hiervan  is  wanneer  die  kri- 
tikus  bloot  uiteensit  waarvan  hy  hou  of  nie  hou  nie.  Boonstra'J 
verwys  in  hierdie  verband  na  die  sogenaamde  emosionele  argu- 
ment  (die  kritikus  baseer  sy  oordeel  op  die  emosies  wat  die  lees  \  an 
die  teks  by  hom  wek)  en  die  identifikasieargument  ('n  werk  is  goed 
as  die  kritikus  homself  daarin  herken).  Vir  die  nadenkende  kriti- 
kus  gaan  dit  egter  om  dieperliggende  vrae  soos:  Waarom  tref  die 
werk  my  op  dié  bepaalde  wyse?  Watter  soort  emosionele  uitwer- 
king  het  letterkunde  in  die  algemeen  op  mense?  Waarom  lees 
mense  letterkundige  werke?  As  gevolg  van  die  groeiende  belang- 


stelling  in  die  sielkunde  het  bogenoemde  vrae  gedurende  die  afge- 
lope  vyftig  jaar  toenemend  aandag  gekry. 

Twee  hoofsoorte  aífektiewe  kritiek  wat  deur  Buell  onderskei  word, 
is  (1)  die  wat  berus  op  reaksies  en  oordele  van  die  gesonde  ver- 
stand  (bv.  I.A.  Richards  se  vroeëre  werk),  en  (2)  die  wat  gebruik 
maak  van  die  moderne  kliniese  sielkunde  (bv.  Simon  O.  Lesser  se 
Fiction  and  the  unconscious) . 

Die  drie  pragmaties  georiënteerde  benaderings  wat  vervolgens  be- 
spreek  word,  is  (1)  die  morele  en  humanistiese  benaderings,  met 
besondere  verwysing  na  die  Nuwe  Humanisme;  (2)  die  individuele 
benadering,  ’n  sogenaamde  “approach  through  reading”;  en  (3) 
die  resepsie-estetika,  ’n  belangwekkende  eietvdse  benadering. 

Die  morele  en  humanistiese  benaderings 

Van  al  die  kritiese  benaderings  het  die  morele  waarskynlik  die 
langste  geskiedenis.  Plato  was  reeds  bekommerd  oor  die  morele  in- 
vloed  van  die  digter  op  sy  geïdeahseerde  republiek  of  staat.  Hier- 
vandaan  loop  die  lyn  deur  Horatius,  sir  Philip  Sidney  en  dr.  John- 
son  tot  by  Matthew  Arnold.  Hulle  het  almal  die  oortuiging  gehul- 
dig  dat  dit  in  die  letterkunde  nie  slegs  gaan  oor  hoe  iets  gesê  word 
nie,  maar  ook  oor  wat  gesê  word. 

In  die  twintigste  eeu  word  hierdie  neiging  by  die  Nuwe  Humaniste 
aangetref.  Die  idees  wat  deur  hulle  gehuldig  is,  tref  ons  reeds  bv 
die  Renaissance-Humaniste  aan:  die  mens  word  beskou  as  ’n  wese 
wat  van  die  dier  verskil  vanweë  sy  redelikheid  en  die  besit  van 
etiese  standaarde;  die  mens  behou  egter  die  geneigdheid  tot 
dierlike  drange  wat  deur  middel  van  die  sogenaamde  “inner 
check”  en  volgens  ’n  “inner  law”  onder  beheer  van  die  rede  ge- 
plaas  moet  word.  Die  wagwoorde  van  die  Humanisme  was  dus 
orde,  terughoudendheid  en  dissipline. 

Die  Nuwe  Humaniste  het  hierop  voortgebou.  Die  twee  sterkste 
stemme  is  uit  die  Verenigde  State  gehoor:  Paul  Elmer  More  se 
Shelburne  essays  verskyn  vanaf  1904  en  Irving  Babbitt  se  kritiese 
werk  Literature  and  the  American  college  word  in  1908  gepubliseer. 
Aanvanklik  was  hul  aanhang  klein,  maar  gedurende  die  vroeë 
twintigerjare  styg  hul  aansien  en  verskeie  kritici  sluit  by  hulle  aan. 
Die  vernaamste  rede  vir  die  ontstaan  van  hierdie  skool  word  soos 
volg  deur  Sutton  uiteengesit:  Baie  geleerdes  het  die  verlede  ont- 
leed  op  soek  na  behoudende  waardes  wat  kon  dien  as  teenvoeter 
vir  die  verwarring  en  wanorde  van  die  vroeë  twintigste  eeu.  Hulle 
het  die  beginsels  van  welvoeglikheid  en  selfbeheersing  verdedig 
teen  wat  vir  hulle  gelyk  het  na  die  buitensporigheid  van  moderne 
wetenskaplike,  literêre  en  sosiologiese  denke.  Die  Nuwe  Humani- 
ste,  gelei  deur  Babbitt  en  More,  was  die  getrouste  verdedigers  van 
’n  ouer  orde  in  die  letterkunde. 

Babbitt  het  sterk  aristokratiese  en  antidemokratiese  idees  gehul- 
dig,  en  daarby  afwysend  gestaan  teenoor  die  literatuur  van  sy 
tyd  omdat  hy  nie  die  wêreldbeskouing  of  die  artistieke  konvensies 
wat  daarin  vervat  is,  wou  aanvaar  of  verstaan  nie.  (Indien  ’n 
Afrikaanse  kritikus  bv.  sou  vassteek  by  ontledings  en  besprekings 
van  gedigte  van  die  Dertigers  of  Vyftigers  en  sou  weier  om  ook  die 
vernuwing  van  ’n  Breytenbach  of  van  jong  digters  te  aanvaar,  sou 
hy  hom  aan  dieselfde  kortsigtigheid  skuldig  maak.) 

More  was  uiters  konserwatief  in  sy  religieuse  instelling  en  daarby 
het  hy  ’n  sterk  wantroue  in  die  menslike  natuur  gekoester.  Basiese 
menslikheidsbeginsels  soos  die  gelykheid  van  alle  mense  voor  die 
reg  en  selfs  elke  mens  se  reg  op  die  lewe  self  het  hy  misken,  sodat  sy 
“humanisme”  ontdaan  is  van  menslikheid. 

Dit  blyk  verder  ook  dat  die  Nuwe  Humaniste  huile  eerder  met  be- 
paalde  klasse  as  met  die  massa  identifiseer  en  daarom  die  idee  van 
’n  kulturele  en  sosiale  elite  as  bron  van  intellektuele  en  morele, 
leierskap  bevorder.  (In  die  Suid-Afrikaanse  situasie  moet  kritici 
daarop  bedag  wees  dat  hulle  nie,  bewustelik  of  onbewustelik,  voor- 
keur  verleen  aan  die  poësie  van  sekere  elite-groepe  nie,  want  so- 


doende  word  buiteliterêre  norme  aangewend  ter  bevordering  van 
nie-literêre  oogmerke.) 

Gematigder  Humaniste  wat  nie  Babbitt  en  More  se  radikalisme 
aangehang  het  nie,  het  slegs  gestreef  na  die  bevordering  van 
morele  erns,  gebaseer  op  ’n  deurdagte  en  waardige  konsep  van  die 
menslike  natuur  en  op  estetiese  sensitiwiteit.  Kritici  soos  Munson 
en  Sherman  het  ook  ’n  besondere  belangstelling  in  en  simpatie  vir 
die  werk  van  hul  tydgenote  gekoester. 

Vroeg  in  die  dertigerjare  het  Babbitt  en  More  se  beweging  doodge- 
loop,  grootliks  as  gevolg  van  die  depressie  en  die  gevolglike  nuwe 
belangstelling  in  die  ontologiese  en  sosiologiese  benaderings.  Die 
Nuwe  Humaniste  se  idees  was  in  die  dertigerjare  nie  meer  relevant 
nie  en  hul  aristokratiese  pretensies  het  aanstoot  gegee.  Volgens 
Scott  ’  het  die  beweging  nie  soseer  gesterf  nie  as  dat  dit  herbore  is 
met  veranderinge  —  dit  word  die  sogenaamde  “Religious  Hu- 
manism”  waarby  kritici  soos  T.E.  Hulme,  T.S.  Eliot  en  Edmund 
Fuller  aansluiting  gevind  het. 

Omdat  die  morele  ’n  fundamentele  aspek  van  menslike  belang  is, 
vorm  dit  uiteraard  ook  deel  van  verskeie  ander  kritiese  benade- 
rings:  F.R.  Leavis  en  Ivor  Winters  beklemtoon  dikwels  morele  as- 
pekte  van  die  letterkunde;  Marxistiese  kritiek  is  in  wese  moreel 
van  aard,  ofskoon  hierdie  menssiening  grootliks  verskil  van  die  van 
die  Humaniste.  Ook  Afrikaanse  literatore  kan  en  durf  hulle  nou- 
liks  heeltemal  losmaak  van  die  morele  aspekte  wat  hul  oordele  oor 
die  literatuur  kleur. 

Die  individuele  benadering 

In  sy  artikel  “Criticism  as  an  individual  activity:  the  approach 
through  reading”  pleit  Ian  Gregor  "  dat  kritici  moet  wegbeweeg 
van  die  “sophisticated  game”  wat  literêre  kritiek  geword  het.  Vol- 
gens  hom  mis  die  moderne  kritiek  sy  doel  en  het  dit  sy  vitaliteit 
verloor  omdat  sekere  basiese  elemente  van  die  kritiese  proses  (bv. 
kennis  van  die  leesproses  as  sodanig)  misken  word. 

Gregor  begin  sy  betoog  deur  te  wys  op  die  vertrouenskrisis  wat 
daar  in  die  moderne  literêre  kritiek  ontstaan  het.  Hiervan  getuig 
die  kwellinge  betreffende  die  relevansie  van  sekere  sake  en  die 
voortdurende  herformulering  en  herhaling  van  defïnisies  en  funk- 
sies.  Hy  meen  dat  dit  die  gevolg  is  van  die  neiging  (bv  die  New 
Criticism,  Strukturalisme,  ens.)  om  die  kunswerk  bloot  as  objek  te 
beskou  terwyl  die  persoonlike  element  ten  alle  koste  vermy  word. 
Sy  gevolgtrekking  is:  “What  we  seem  to  be  in  need  of  is  a  critical 
idiom  which  will  do  justice  to  the  discipline  we  have  learnt,  but 
one  which,  for  the  time  being  at  least,  will  revivify  the  common 
pursuit  by  recovering  the  personal  voice”.11 

Deur  die  persoonlike  element  heeltemal  uit  die  kritiek  te  weer, 
word  die  kritiese  proses  omvorm  tot  wat  Gregor  noem  “that  super- 
ior  game”,  sodat  die  kritikus  sy  selfvertroue  as  beoordelaar  verloor 
en  nie  meer  intens  bewus  is  van  sy  persoonlike  reaksies  op  die  werk 
nie.  Eenvoudige  banaliteite  (soos  die  vraag  of ’n  werk  ons  boei  oi 
nie)  mag  nie  uit  die  literêre  kritiek  verdwyn  nie,  omdat  hulle  vir 
ons  meer  inligting  verskafoor  die  leesproses  self  en  dus  ons  bewus- 
syn  verskerp  van  hoe  die  literêre  werk  wat  ons  lees  wesenlik  werk. 

Buell12  sluit  by  Gregor  aan  wanneer  hy  studente  aanraai  om  nie 
hul  eie  reaksies  op  ’n  literêre  werk  te  wantrou  nie.  Hy  som  sy  be- 
spreking  van  “critical  writing”  op  deur  te  sê  “The  best  critical 
paper  you  can  write  is  the  one  which  most  nearly  manages  to  cap- 
ture  and  convey  the  strength,  depth,  and  complexity  of  your  re- 
action  to  the  work  or  subject  it  discusses.”  Hy  bepleit  egter  nie  ’n 
terugkeer  na  onbetroubare  impressionistiese  beoordeling  nie  — 
die  oordele  moet  v'olgens  hom  in  die  eerste  plek  oortuigend  geba- 
seer  wees  op  ’n  deeglike  analise  van  die  werk  self. 

Die  resepsie-estetika 

Teen  die  einde  van  die  sestigerjare  konvergeer  die  teorieë  van  die 
Franse  en  Praagse  Strukturalisme  in  ’n  nuwe  paradigma  van 

vraagstelling  en  probleembenadering:  die  paradigma  van  die  leser. 
Die  sentrum  van  hierdie  ondersoek  is  in  Wes-Duitsland  met  Wolf- 
gang  iser  en  Hans  Robert  Jauss  as  die  hoofïïgure.  R.T.  SegersIJ 
omskryf  die  resepsie-estetika  soos  volg:  “Deze  literatuur- 
wetenschappelijke  stroming  onderzoekt  de  literaire  tekst  vanuit  de 
lezersreakties  die  naar  aanleiding  van  deze  tekst  gegeven  worden. 
De  werkhypothese  hierbij  luidt,  dat  de  lezer  in  de  eerste  (zo  men 
wil  laatste)  instantie  beslist  of  een  bepaalde  tekst  al  dan  niet  liter- 
air  is.” 

Volgens  Iser  se  teorie  kan  die  literêre  teks  nóg  met  die  werklike 
voorwerpe  uit  die  leser  se  wêreld,  nóg  met  sy  ervaringe  gelykgestel 
word.  Hierdie  ontbrekende  ooreenstemming  toon  ’n  sekere  mate 
van  “Unbestimmtheit”  (onbepaaldheid)  en  dit  is  die  taak  van  die 
leser  om  die  “Leerstellen”  van  ’n  teks  aan  te  vui.14  Hierdie  “Un- 
bestimmtheit”  is  ’n  resepsie-estetiese  voorwaarde  van  die  literêre 
teks  en  daarom  ook  ’n  belangrike  faktor  by  die  bepaling  van  die 
effek  van  die  teks  op  die  leser.  Die  leesproses  is,  volgens  Iser,  die 
aanvul  van  die  potensiële,  nooit  ten  volle  uitgesproke  werklikheid 
van  die  teks.  Vir  Iser  lê  dié  maatstaf  vir  literêre  waardc  daarin  dat 
’n  werk  van  hoë  literêre  waarde  se  repertorium  dié  van  die  leser  sal 
oorskrei,  terwyl  hierdie  twee  aspekte  bv  konsumpsieliteratuur  of 
“kitsch”  volkome  sal  ooreenstem  sodat  niks  nuuts  meegedeel  sal 
word  nie.  Volgens  hierdie  sisteem  sal  die  poësie  van  byvoorbeeld 
D.J.  Opperman  per  se  op  ’n  veel  hoër  vlak  van  literêre  waarde  ge- 
plaas  moet  word  as  dié  van  al  ons  vroeë  digters! 

Iser  se  teorieë  het  groot  invloed  op  die  literêre  kritiek  uitgeoefen. 
In  Der  implizite  Leser  het  hy  verskeie  literêre  tekste  prakties  onder- 
soek  vanuit  die  gesigspunt  van  die  “geïmpliseerde  leser”  —  'n 
begrip  wat  uiteraard  baie  probleme  sou  oplewer. 

Hierteenoor  staan  Jauss,  wat  die  leser  nie  soseer  beskou  as  ’n  indi- 
widu  wat  in  gesprek  met  die  teks  tree  nie,  maar  as  eksponent  van 
’n  groep.  “Het  receptie-esthetische  criterium  van  Jauss  voor  de 
iiteraire  waarde  van  een  tekst  is  de  mate  waarin  een  literaire  tekst 
op  het  ogenblik  van  zijn  verschijnen  de  verwachtingen  (de  ‘Erwar- 
tungshorizont’)  van  zijn  publiek  overtreft  of  weerlegt”.1  ’  Hierdie 
“verwagtingshorison  "  is  ’n  sisteem  van  norme  wat  afgelei  word  uit 
sowel  die  literatuur  self  as  uit  literêre  teorieë  en  kritiese  opstelle 
van  ’n  bepaalde  tydstip  waarop  ’n  nuwe  werk  tot  die  sisteem 
gevoeg  word.  Dit  kom  dus  neer  op  ’n  ondersoek  van  die  komplekse 
relasies  van  ’n  werk  tot  ’n  bestaande  sisteem. 

Ten  einde  vas  te  stel  of ’n  teks  literêr  is  al  dan  nie,  het  W.  Bauer 
Jauss  se  teorieë  soos  volg  toegepas:  met  behulp  van  vraelyste  is  die 
verwagtingshorison  van  ’n  groep  lesers  bepaal.  Hierop  het  die  so- 
genaamde  “Wirkungsanalyse”  gevolg  waarin  interpretatiewe  en 
evaluatiewe  vrae  ten  opsigte  van  die  teks  gestel  is.  Die  ondersoek 
van  die  verwagtingshorison  in  kombinasie  met  die  “Wirkungsana- 
lyse”  van  ’n  gedig  het  ’n  betreklik  noukeurige  beeld  van  die  waar- 
desisteem  van  ’n  bepaalde  groep  uit  die  publiek  gelewer.  Indien 
dieselfde  werkwyse  gevolg  sou  word  met  ’n  voldoende  gedifferen- 
sieerde  groep  literatuurteoretici  sou  “die”  literatuurwetenskaplike 
waardesisteem  daaruit  afgelei  kon  word.  Sodoende  sou  die  onder- 
soeker  ’n  “waardeskaal”  kon  opstel  met  behulp  waarvan  dit 
moontlik  sou  wees  om  die  literêre  kwaliteit  van  ’n  willekeurige  teks 
te  bepaal.16 

Die  resepsie-estetika  het  ’n  besondere  bydrae  gelewer  tot  ’n  meer 
genuanseerde  opvatting  van  sowel  die  literatuurgeskiedenis  as  die 
literêre  kritiek.  Daarby  het  dit  ook  bygedra  tot  ’n  nuwe  kyk  op  die 
verskynsel  “literatuur”  deurdat  die  leser  in  berekening  gebring  i< 
by  die  bepaling  van  wat  literatuur  is  (fiktiwiteit  en  ongewone  taal- 
gebruik  was  dus  nie  meer  voldoende  onderskeiding  vir  literêre 
tekste  nie). 

Daar  blyk  egter  ook  heelwat  ernstige  probleme  te  wees  met  die  toe- 
passing  van  Iser  en  Jauss  se  teorieë.  Die  leserspubliek  het  spoedig 
geblyk  nie  so  homogeen  te  wees  as  wat  Jauss  dit  voorgestel  het  nie, 

en  volgens  Belsey17  dui  Iser  se  “very  conventional  specific  rtad- 
ings”  van  literêre  tekste  daarop  dat  hy  nie  veel  meer  bereik  het  as 
om  die  leesproses  van  moderne,  ontwikkelde  lesers  te  beskryf  nie. 
Volgens  Belsey  het  die  resepsie-estetika  nie  daarin  geslaag  om  ’n 
werklik  ingrypende  vernuwing  op  literêr-kritiese  gebied  teweeg  te 
bring  nie.  Dat  hierdie  rigting  egter  wel  die  verbeelding  van  vele 
kritici  aangryp,  blyk  duidelik  uit  die  stroom  van  publikasies  wat 
ná  1980  bly  verskyn  het.  In  aangepaste  vorme  het  die  resepsie-es- 
tetika  homself  bewys  as  ’n  dinamiese  metode  wat  steeds  nuwe  per- 
spektiewe  open  vir  die  literatuurwetenskap. 

Afrikaanse  poësiekritiek 

Onder  die  Afrikaanse  poësiekritici  tot  en  met  die  sestigerjare 
sonder  Wiehahn18  een  uit  in  wie  se  werk  daar  sterk  impressionis- 
tiese  trekke  te  bespeur  is,  hoewel  hy  ook  uitstekende  detailkritiek 
gelewer  het.  Dié  kritikus  is  W.E.G.  Louw. 

Die  volgende  impressionistiese  elemente  kom  volgens  Wiehahn  in 
sy  kritiek  voor:  ( 1 )  Sy  kritiese  prosa  is  uiters  subjektief  en  uitsprake 
soos  die  volgende  kom  meermale  voor:  “Daar  is  —  in  my  ervaring 
altans  —  .  .  “vir  my  gevoel  is  dié  aanleiding  .  .  ensovoorts. 
(2)  Soms  verklaar  hy  bloot  dat  ’n  passasie  “skoon”  of  “pragtig”  is, 
sonder  enige  strewe  om  die  bevinding  aan  die  hand  van  die  gedig 
self  te  motiveer.  (3)  Hy  maak  dikwels  ook  ander  stellings  waarvan 
die  motivering  agterweë  bly  en  laat  dit  dan  aan  die  leser  en  sy  intu- 
ïsie  oor  om  self  te  oordeel  of  die  stelling  literêr  verantwoordbaar  is. 

Wiehahn  wys  op  die  ernstige  gevare  en  nadele  verbonde  aan  im- 
pressionistiese  kritiek,  maar  wys  ook  daarop  dat  dit  in  die  hande 
van  ’n  gevoelige,  ervare  kritikus  soos  Louw  ’n  waardevolle  instru- 
ment  kan  wees.  Die  ideaal  bly  egter  steeds  dat  impressionistiese 
bevindinge  (en  alle  ander  pragmatiese  bevindinge)  aan  die  hand 
van  eienskappe  wat  objektiefin  die  werk  self  teenwoordig  is,  gede- 
monstreer  moet  word. 

Dit  blyk  dat  ook  A.P.  Grové  nie  afwysend  staan  teenoor  ’n  bena- 
dering  waarin  die  kritikus  persoonlik  betrokke  is  by  die  werk  nie: 
“Tussen  die  impressionistiese  weg  en  dié  van  volstrekte  ‘weten- 
skaplikheid’  behoort  daar  ’n  derde  te  wees,  een  waarop  die  kon- 
trole  gehandhaaf  bly  sonder  dat  Pegasus  met  springteuels  gery 
word,  een  waarop  die  moontlikheid  van  die  avonfuur  dus  nie  uit- 
gesluit  is  nie.”19  Hierdie  “derde  weg”  noem  Grové  “kreatiewe 
lees”,  wat  uitgaan  van  die  gedig  se  struktuur,  maar  ook  suggesties 
binne  die  gedig  opvolg  en  op  dié  wyse  verbande  lê  met  die  wêreld 
daarbuite. 

Uit  Steenberg20  se  artikel  “Literatuur  en  die  kulturele  konteks” 
blyk  dit  dat  ook  die  leser  deel  is  van  die  “wêreld  daarbuite”,  aan- 
gesien  die  woordkunswerk  volgens  hom  eers  ten  volle  tot  sy  reg 
kom  “as  dit  bestudeer  word  as  geïntegreerde  eenheid  binne  die 
hele  spektrum  van  ervaringsfere”.21  Literatore  durf  dus  nie  meer 
die  pragmatiese  sy  van  ’n  literêre  teks,  dit  wil  sê  sy  etiese  implika- 
sies  en  praktiese  belang  vir  die  leser,  oor  die  hoof  sien  nie. 

Die  derde  kritiese  oriëntasie,  wat  in  die  volgende  artikel  bespreek 
word,  betrek  nog  ’n  belanghebbende  in  die  kulturele  konteks  waar- 
binne  die  literêre  werk  fungeer,  naamlik  die  skrywer. 

Verkenning  van  ryk  domeine 

Réna  Pretorius:  Ryk  domeine  (Kaapstad:  Human  &  Rousseau, 
1984) 

Een  van  die  betreklik  weinig  versamelbundels  literatuurkritiek  wat 
die  afgelope  tyd  verskyn  het,  is  dié  van  Réna  Pretorius,  paslik  geti- 
tel  Ryk  domeine.  Hierdie  “opstelle  oor  die  Afrikaanse  poësie"  het 
almal,  volgens  die  woord  vooraf,  gedurende  die  afgelope  twintig 
jaar  ontstaan  en  is  in  verskillende  tydskrifte  en  bundels  gepubli- 
seer.  Die  stukke  is  in  drie  kategorieë  geplaas: 

1.  Huldigings-  en  geleentheidstukke; 

2.  Belangwekkende  debuutwerk;  en 

3.  Ontledings  van  spesifieke  tekste. 

Aspekte  van  die  werk  van  Totius,  Leipoldt,  A.G.  Ydsser,  W.E.G. 
Louw,  N.P.  van  Wyk  Louw,  Elisabeth  Eybers,  D.J.  Opperman, 
Ernst  van  Heerden,  Peter  Blum  en  T.T.  Cloete  kom  aan  die  orde 
in  hierdie  versameling  opstelle. 

Die  etimologiese  ontleding  van  die  woord  “huldiging”  in  die  eerste 
stuk,  “Totius:  ’n  huldigingsrede”,  vorm  'n  aanloop  tot  die  vergelv- 
kende  studie  wat  volg:  die  vroeë  historiese  betekenis  van  die 
woord,  naamlik  om  aan  ’n  leenheer  erkenning  te  gee,  word  in  \  er- 
band  gebring  met  die  gebruik  dat  die  feodale  leenheer  dikwels  van 
sy  goedere  ter  beskikking  van  die  leenman  gestel  het.  Hierdie  leen- 
daad  sou  dan  'n  besondere  gesindheid  van  geneentheid,  liefde  en 
trou  impliseer  tussen  leenheer  en  leenman.  Aan  hierdie  historiese 
implikasie  van  die  begrip  hulde  knoop  Pretorius  haar  huldigings- 
woord  —  Totius  word  erken  en  geëer  “as  leenheer  van  sy  beson- 
dere  geestesgoed  aan  een  van  ons  grootste  woordkunstenaars:  D  J. 
Opperman”  (p.  11).  Die  opstel  bied  in  hoofsaak  ’n  vergelyking,  of 
naas-mekaar-stel,  van  Totius  se  “miskende,  maar  ook  aktueelste” 
nasionale  bundel,  Uit  donker  Afrika  (1936),  en  Opperman  se  Blom 
en  baaierd  (1956).  Intertekstuele  verbande  tussen  die  twee  werke 
word  deeglik  ontgin,  gegewens  uit  die  Totius-bundel  wat  in  geheel 
nuwe  konteks  opgeneem  is  in  Opperman  se  werk,  maar  ook  duide- 
like  verskille  (in  perspektief,  toon,  subtiliteit,  ens.)  word  aangedui. 
Algaande  word  beide  werke  sodanig  in  reliëf  geplaas  dat  waarde- 
volle  literatuurhistoriese  insigte  verkry  word.  Hoewel  die  stuk 
waarskvnlik  soms  te  veel  fokus  op  Opperman  se  digterlike  voortref- 
likhede,  word  Totius  wel  deeglik  gehuldig  as  begenadigde 
“siener”  met  “verbluffende  profetiese  insigte”  (p.  25)  en  word 
daar  op  oortuigende  wyse  aangetoon  dat  hy  ’n  belangrike  bvdraer 
was  tot  sowel  ons  geesteslewe  as  ons  dinamiese  poësielewe. 

In  haar  “herlesing  en  herwaardering”  van  Leipoldt  se  “YTede- 
aand''  bied  Pretorius  ’n  uitvoerige  ontleding  van  die  sosiale  en  kul- 
turele  konteks  waarin  die  gedig  ontstaan  het  tot  nadere  interpreta- 
sie  van  die  gedig,  maar  ook  ter  ondersteuning  van  die  stelling  dat 
die  “bewuste  vakmanskap''  van  Leipoldt  dikwels  onderskat  word. 
Hierdie  vakmanskap  word  vervolgens  hoofsaaklik  op  grond  van 

verstegniese  en  ander  literêre  oorweginge  aangetoon  en  bewys. 
Ten  slotte  word  die  gedig  nie  net  saam  met  “Oom  Gert  vertel” 
gelees  nie,  maar  ook  saarri  met  een  van  die  heel  grootste  gedigte  in 
Afrikaans:  Opperman  se  “Gebed  om  die  gebeente”,  en  in  hierdie 
samespel  wen  “Vrede-aand”  nog  meer  aan  waarde. 

Die  huldebetoning  aan  A.G.  V’isser  bevat  heelwat  ekspressionis- 
tiese  agtergrondgegewens,  maar  as  erkenning  van  sy  ware  digter- 
like  vakmanskap  skryf  Pretorius  enkele  “verklarende  aanteke- 
ninge”  by  sommige  van  sy  gedigte  en  neem  sy  ook  die  uitsonder- 
like  literatuurhistoriese  posisie  wat  hy  inneem  in  die  Afrikaanse 
poësiegeskiedenis  in  oënskou.  Op  grond  van  die  enkele  gedigte  wat 
geselekteer  is  uit  ’n  korpus  verse  wat,  sover  dit  die  literêre  gehalte 
betref,  “betreklik  ongelyk  in  waarde”  (p.  43)  is,  konkludeer  Preto- 
rius  na  deeglike  beredenering  (op  grond  vau  literêre  norme)  dat 
Visser  waarlik  DIGTER  is.  Laastens  dui  sy  verdere  redes  aan 
waarom  Y’isser  'n  belangrike  figuur  in  die  poësiegeskiedenis  is:  In 
sy  poësie  vind  ons  in  “kiemsel  aanwesig  (...)  verskeie  elemente  wat 
kenmerkend  is  van  ons  eietvdse  poësie”  (p.  53).  Een  van  die  ver- 
naamste  aspekte  wat  in  hierdie  verband  genoem  word,  is  die  uitge- 
breide  verwysingsvelde  waarvan  ons  beste  moderne  digters  ge- 
bruik  maak.  YJsser  se  “Lotos-land”  was  die  eerste  gedig  waarin 
die  verwysingstegniek  deurgaans  as  een  van  die  belangrikste  struk- 
tuurelemente  funksioneer:  verwysings  uit  die  Indiese  Vedas,  die 
Bybel  en  vele  meer  kom  hierin  voor. 

Die  oorblywende  drie  opstelle  in  die  eerste  deel  van  die  bundel 
sluit  in:  ’n  huldeblyk  by  die  afsterwe  van  W.E.G.  Louw,  ’n  opstel 
oor  Eybers  se  Kruis  of  munt  en  ’n  huldigingstuk  oor  die  “waaragtige 
kunstenaarskap”  van  Ernst  van  Heerden. 

Die  “buitengewone  debuut”  wat  in  deel  II  bespreek  word,  is  dié 
van  T.T.  Cloete  met  Angelliera.  Tereg  begin  Pretorius  met  ’n  nou- 
keurige  ondersoek  van  die  “ongewone  en  veelduidige  titel”  omdat 
dit  die  sleutel  bied  tot  die  verstaan  van  die  sentrale  aspek  van 
Cloete  se  denkwêreld  soos  dit  in  hierdie  bundel  uitkristalliseer:  sy 
geloof  dat  daar  'n  harmoniese  eenheid  bestaan  tussen  alle  dinge 
(p.  98).  Binne  die  bestek  van  enkele  bladsye  kom  verskeie  van  die 
dominantste  aspekte  van  hierdie  besondere  bundel  onder  die  loep. 
Ten  slotte  word  die  leser  aangespoor  om  hierdie  “fyn  geslypte  ge- 
digte”,  wat  nie  onmiddellik  toeganklik  is  nie,  te  lees  en  te  herlees 
ten  einde  steeds  meer  van  die  rykdom  en  geheime  daar\an  te 
ontdek.  Sodoende  vervul  die  opstel  sy  “roeping”  as  bespreking  van 
’n  belangwekkende  pasverskene  bundel. 

Deel  III  van  Ryk  domeine  bestaan  uit  deeglike  kritiese  ontledings 
van  “Wespark”,  “Groot  ode”  van  Y7an  Wvk  Louw,  en  'n  bespre- 
king  van  Peter  Blum  se  kenmerkende  strategie:  die  spel  met  teen- 
stellings.  Ironie  as  poëtiese  middel,  ’n  sentrale  aspek  in  “Wes- 
park”,  word  op  oortuigende  wyse  ontgin  ter  stawing  van  die  stel- 
ling  dat  Eybers  se  digterlike  bewussvn  “perfectly  equipped”  is 

vir  sy  besondere  taak.  Hierdie  veelseggende  waardeoordeel  word 
deur  ’n  noukeurige  ontleding  van  die  gedig  en  beredenering  van 
literêre  aspekte  aanneemlik  gemaak. 

In  die  geheel  beskou  lewer  Ryk  domeine  getuienis  van  skerp  insig, 
wye  belesenheid,  voortreflike  kritiese  vermoëns,  en  die  gawe  om 
dit  alles  helder  onder  woorde  te  bring.  In  die  besprekings  huiwer 


die  literator  nie  om  ander  relevante  gegewens  buiten  die  teksim- 
manente  te  betrek  nie  (sy  gaan  bv.  soms  vergelykend  te  werk, 
neem  die  ontstaanskontekste  en/of  ekspressionistiese  aspekte  in 
ag),  tog  vorm  normatiewe  kritiek  gebaseer  op  suiwer  literêre 
norme  die  ruggraat  van  elke  kritiese  opstel,  trouens  van  die  hele 
bundel  —  allerweë  ’n  uiters  leesbare  en  verrykende  verkenning 
van  “ryk  domeine”  in  die  Afrikaanse  poësie. 


Johan  van  Wyk 

’n  Ondersoek  na  die  poësie  en  lewe  van  Ingrid  Jonker  II 


In  my  vorige  artikel  het  ek  gekonsentreer  op  Ingrid  Jonker  se  vroeë 
gedigte:  dié  uit  haar  debuutbundel  Ontvlugting  en  die  ongepubli- 
seerde  gedigte  wat  hierdie  bundel  voorafgegaan  het.1  Daar  is  na 
die  gedigte  binne  die  biografiese  konteks  gek\k.  Vervolgens  be- 
spreek  ek  haar  latere  poësie,  dié  uit  Rook  en  oker  en  Kantelson;  ek 
gaan  veral  aandag  gee  aan  die  sleutelgedig  in  haar  oeuvre:  “Op 
die  pad  na  die  dood”.J  Ek  wil  aantoon  lioe  hierdie  gedig  ingebed  is 
in  haar  ander  gedigte. 

Die  gedig  het  ’n  religieuse  —  of  eerder  'n  mistieke  —  toon,  wat  nie 
ongewoon  is  nie.  Haar  werk  het  ’n  mistieke  aspek  wat  tot  dusver  óf 
nie  deur  die  kritici  raakgesien  is  nie,  óf  ontken  is,  óf  net  in  die  ver- 
bygaan  genoem  is.  Die  mistiek  van  Ingrid  Jonker  is  ’n  minne-mis- 
tiek  en  alhoewel  Christus  nie  altyd  by  die  naam  genoem  word  nie 
is  Hy  in  die  minnaarsfiguur  implisiet  aanwesig  in  liaar  werk.  Om 
hierdie  rede  verskil  ek  van  Rob  Antonissen  wanneer  hy  skryf:  “In 
‘Op  pad  van  die  dood’  (sic!) ,  een  van  die  heel  seldsame  gedigte 
wat  na  Christus  verwys  (’n  ander  is  ‘Gesien  uit  die  wond  in  my  sy 
in  Rook  en  oker),  word  die  ek  vereenselwig  met  Judas.‘’! 

As  toeligting  tot  die  verskynsel  van  die  Goddelike  minnaar,  kan 
die  insiggewende  hoofstuk  “The  mystic”  in  Simone  de  Beauvoir  se 
boek  The  second  sex  gelees  word.  Sy  skryf  onder  meer  daarin:  “Love 
has  been  assigned  to  woman  as  her  supreme  vocation,  and  when 
she  directs  it  towards  a  man,  she  is  seeking  God  in  him;  but  if 
human  love  is  denied  her  by  circumstances,  if  she  is  disappointed 
or  over-particular,  she  may  choose  to  adore  di\  inity  in  the  person 
of  God  Himself.”4 

Die  minnaar  in  Ingrid  Jonker  se  poësie  vertoon  eienskappe  wat 
hom  verhef  bo  die  gewone  man;  hy  is  ’n  verpersoonliking  van  die 
liefde  self.  Die  minnaar  is  daarom  nie  ’n  spesifieke  persoon  nie, 
maar  ’n  toestand  wat  sy  verabsoluteer.  In  ’n  briefaan  Laurens  van 
der  Post  (gedateer  2  Augustus  1964)  het  sy  geskryf:  “I  know  there 
are  other  things  in  life  apart  from  love,  but  one  has  to  have  a  basis 
to  go  out  from.  Without  it  my  whole  wretched  past  lifts  its  dreadful 
head  and  looks  at  me  with  that  sad  and  wasted  look  which  para- 
lyses  me  with  terror.” 

Die  afwesige  minnaar  waarna  gesoek  word  in  die  poësie  van  Ingrid 
Jonker  herinner  aan  wat  die  surrealiste  “amour  fou”  genoem  het. 
Die  begrip  beteken  die  vind  van  ’n  objek,  persoon  of  toestand  wat 
’n  geheime  begeerte  vervul.  Breton  gebruik  as  voorbeeld  daarvan 
’n  profesie  in  een  van  sy  gedigte,  wat  elf  jaar  na  die  skryf  daarvan 
bewaarheid  geword  het  toe  hy  sy  vrou  ontmoet.  Die  mees  vanself- 
sprekende  profetiese  gedig  in  Ingrid  Jonker  se  poësie  is  “Ontvlug- 
ting”  uit  haar  debuutbundel.  In  hierdie  gedig  is  die  “jou”  waarin 
haar  smart  volmaaktheid  vind  die  minnaar,  die  dood  en  die  gedig 
self.  Die  “amour  fou”-objek  is  een  wat  die  mens  voltooi,  volmaak 
maak.  In  “Op  die  pad  na  die  dood”  is  die  Christus/Judas-verhou- 
ding  ook  ’n  “amour  fou”-verhouding  waarin  dood  en  lewe  mekaar 
aanvul.  Liefde  loop  hier  onafwendbaar  uit  op  die  dood. 

Volgens  verskeie  hedendaagse  literêre  filosowe,  onder  meer 

Harold  Bloom  en  Julia  Kristeva,  is  poësie  toekomsgerig.  Bloom 
het  byvoorbeeld  gesê  dat  poësie  ’n  poging  is  om  die  toekoms  te 
onthou.  Hy  sê  verder  dat  ’n  oerelement  van  poësie  waarsêery  is: 
“divination,  or  the  desperation  ofseeking  to  foretell  dangers  to  the 
self,  whether  from  nature,  the  gods,  from  others,  or  indeed  from 
the  very  self’.6 

Dit  is  vir  die  digter  belangrik  om  ten  eerste  as  digter  voort  te  be- 
staan.  In  die  gedig  “Op  die  pad  na  clie  dood”,  soos  in  talle  ander 
gedigte  van  haar,  word  Christus  vereenselwig  met  die  poëtiese. 
Vergelyk  die  tweede  strofe: 

Openbaring,  betekenis,  murg  en  gebeente,  taal; 

Segger  van  die  droom,  tolk  van  die  Allerhoogste, 

Vir  die  poëtiese  om  te  oorleef  moet  Judas,  metafoor  vir  die  fisiese 
digteres,  sterf: 

met  my  eie  dood  op  my  tong  gee  ek  jou  terug 

aan  die  lewe,  met  my  bebloede  naam,  bespot, 

gekruisig,  werkwoord  van  die  liefde,  Judas  Iskariot. 

Judas  en  Christus  is  hier  dimensies  van  een  ding:  liefde.  Die  Ju- 
das/Christus-verhouding  is  ’n  parole/langue-verhouding:  Judas  is 
die  “werkwoord”  van  die  liefde,  hy  aktualiseer  dit  deur  sy  verraad- 
soen.  As  parole  word  Judas  beeld  van  die  universele  mens  en  spesi- 
fiek  van  die  digteres  self  indien  in  gedagte  gehou  word  dat  hierdie 
gedig  ’n  gesprek  is  met  haar  vroeër  poësie  en  dat  dit  verwys  na  die 
bestaanskonteks  waarbinne  sy  haar  bevind.  Die  rolle  van  Judas  en 
Christus  word  in  hierdie  gedig  slim  omgeruil,  want  is  clie  gevolg- 
trekking  uiteindelik  nie  dat  dit  Christus  is  wat  verraad  gepleeg  het 
nie?  ’n  Konfrontasie  tussen  digteres  as  “w'erkwoord"  en  Christus 
as  “taalsisteem”  kom  tot  uiting;  ’n  soortgelyke  konfrontasie  het 
Julia  Kristeva  in  haar  opstel  “The  ethics  of  linguistics beskrvf  na 
aanleiding  van  die  digter  Mayakovski  se  stryd  met  die  son. 

Om  op  hierdie  konfrontasie  uit  te  brei.  is  dit  nodig  om  na  die  son- 
motief  in  Ingrid  Jonker  se  w'erk  te  kyk.  Volgens  Kristeva  is  die  son 
simbool  van  die  vader,  die  falliese,  die  wetmatige,  die  sisteem,  die 
taal  en  ritme.  Die  digter  is  iemand  wat  teen  hierdie  dinge  inskryf 
want  hy  is  die  een  wat  die  normale  taal  vreemd  moet  maak.  In 
“Herfsoggend”7  vereenselwig  Ingrid  Jonker  die  minnaar  met  die 
son.  Hier  word  die  falliese  son  (“Spies  van  die  horison”)  in  liefko- 
sende  hoedanigheid  beskryf  en  die  spreekster  se  borste  word  dan 
self  komplementêre  “opkomende  sonne”.  Later  in  haar  oeuvre 
word  die  son  simbool  van  haar  ontnugterde  toestand,  die  desinte- 
grerende  self,  soos  reeds  sprekend  is  in  die  titel  van  haar  nadoodse 
bundel  Kantelson.  Kristeva  skryf  dat  die  stryd  tussen  digter  en  son 
verstaan  moet  word  “as  a  summary  leading  from  the  poet’s  condi- 
tion  to  poetic  formulation.”8 

Die  son  is  soos  Christus  en  mitologiese  figure  wat  die  onderwê- 
reld  besoek  en  dan  weer  daaruit  terugkeer,  en  daarom  verpersoon- 
lik  die  son  die  afwesige/aanwesige  minnaar:  “  ’n  blou/daeraad  wat 
keer  op  keer  aanbreek/herder  van  die  wolke”. 1  Verder  is  die  digter 
volgens  Kristeva  ’n  mens  wat  stry  om  voorrang;  die  digter  w  il  self 


son  en  God  word:  die  “Moswaterval/kantelson”  is  “Jý//my  eie/ge- 
sig”.lu  Die  digter  en  die  son  is  soos  Judas  en  Christus,  dimensies 
van  dieselfde  ding.  Die  digter  se  poging  om  die  mens  te  bevry  van 
betekenis  is  daarom  nie  baie  suksesvol  nie:  “Sun:  agency  of  langu- 
age  since  it  is  the  ‘crown’  of  rhythmic  thrust,  limiting  structure, 
paternal  law  abrading  rhythm,  destroying  it  to  a  large  degree,  but 
also  bringing  it  to  light,  out  of  its  earthly  revolutions,  to  enunciate 
itself.  Inasmuch  as  the  ‘I’  is  poetic,  inasmuch  as  it  wants  to  enun- 
ciate  rhythm,  to  socialize  it,  to  channel  it  into  linguistic  structure  if 
only  to  break  the  structure,  this  ‘I'  is  bound  to  the  sun.  It  is  a  part 
of  this  agency  because  it  must  master  rhythm,  it  is  threatened  by  it 
because  solar  mastery  cuts  off  rhythm.  Thus,  there  is  no  choice  but 
to  struggle  eternally  against  the  sun:  the  ‘I’  is  successively  the  sun 
and  its  opponent,  language  and  its  rhythm,  never  one  without  the 
other,  and  poetic  formulation  will  continue  as  long  as  the  struggle 
does.  The  essential  point  to  note  is  that  there  would  be  no  struggle 
but  for  the  sun’s  agency.  Without  it,  rhythm  incapable  of  formula- 
tion,  would  flow  forth,  growling,  and  in  the  end  would  dig  itself  in. 
Only  by  vying  with  the  agency  of  limiting  and  structuring  langu- 
age  does  rhythm  become  a  contestant  —  formulating  and  trans- 
forming.”11 

Ek  het  vroeër  verwys  na  die  mistieke  in  Ingrid  Jonker  se  poësie. 
Freud  het  die  mistieke  ervaring  beskryf  as  die  “oseaanbelewenis”, 
dit  wil  sê  een  waarin  grense  opgehef  word  en  alles  vervloeibaar 
word.  In  die  gedig  “Ontvlugting”  vind  die  spreekster  haarself  uit- 
eindelik  as  lyk  in  die  see.  Reeds  hierin  setel  iets  van  die  mistieke  er- 
varing,  maar  meer  nog  is  dit  ’n  uitdrukking  van  dood  gebore  wees: 
dood  vir  die  lewe,  die  mitologiese  Leviatan,  die  draak  wat  die 
wêreld  en  die  hel  voorstel.  Is  die  gedig  “Ontvlugting”  dan  nog 
voorspeiling,  of  uitbeelding  van  iets  wat  reeds  gebeur  het? 

In  ’n  paar  gedigte  beskryf  Ingrid  Jonker  die  mistieke  ervaring,  of 
dit  wat  Freud  die  “oseaanbelewenis”  genoem  het.  Hierdie  erva- 
ring  kan  beskryf  word  as  'n  eenwording  met  die  minnaar.  So  ’n 
eenwording  word  beskryf  in  die  gedig  “Verlore  stad”.1'  Die  mis- 
tieke  oomblik  is  een  waarin  die  mens  as  totaliteit  betrokke  is:  dit  is 
’n  sintuiglike,  erotiese,  liggaamlike  en  geestelike  ervaring.  Die  dua- 
lisme  tussen  liggaam  en  gees  word  opgehef  soos  Paul  Mommaers 
in  die  boek  Hoe  menselijk  is  mystiek?u  beklemtoon.  In  dié  gedig  ver- 
skyn  die  reël  “die  reën  van  rook  en  oker”,  waaraan  die  bundeltitel 
Rook  en  oker  ontleen  is.  In  die  reën  word  die  rook  en  oker,  die  lig- 
gaamlike  en  geestelike  verenig.  Die  reënmotief  vertoon  verras- 
sende  ooreenkomste  met  die  vroeër  ongepubliseerde  gedig 
“Reën”.!+  Vergelyk  die  beeld  “Ek  loop  in  God;  Hy  reën/in  koue 
teen  my  aan”  met  die  volgende  uit  “Verlore  stad”:  “en  die  reën 
wat  verby  is/het  hom  verwarm  aan  my  lyf’.  Die  ooreenkomste 
tussen  die  twee  gedigte  versterk  die  vermoede  dat  die  minnaar  in 
“Verlore  stad”  God  is;  iets  soortgelyks  word  beskryf  in  die  gedig 
“Gabriël”  uit  die  bundel  Ontvlugting.u  Die  stadsbeeld  in  “Verlore 
stad”  verwys  na  die  simboliese  Jerusalem  van  die  Bvbelse  Hoog- 
lied,  maar  ook  ten  opsigte  van  die  persoonlike  metaforiek  van 
Ingrid  Jonker  dui  dit  op  die  menigvuldigheid  van  die  minnaar:  die 
stad  is  beeld  van  die  massa.  Die  stad  het  aanleiding  gegee  tot  reëls 
soos  “Op  alle  gesigte  van  alle  mense/altyd  jou  oë”  uit  die  gedig 
“Op  alle  gesigte”.16 

Die  mistieke  ervaring,  die  ervaring  van  tydloosheid,  is  self  kort- 
stondig.  Daarom  skryf  Ingrid  Jonker  in  “Op  die  pad  na  die  dood”: 
“in  jou  oë  het  ek  die  ewigheid  gesien  sonder  verte”.  Dit  sluit  aan 
by  wat  Mommaers  geskryf  het:  “Die  ervaring  duurt  niet  lang.  Zij 
wordt  nauwelijks  verdragen  en  men  keert  al  gauw  terug  naar  de 
‘gewone’  toestand.”!/  In  die  gewone  man  vind  die  spreekster  soms 
’n  plaasvervanger  vir  Christus  en  vir  die  mistieke  ervaring.  Die 
gedig  “Hierdie  reis”  (opgedra  aan  “Jack”)  eindig  soos  volg: 
Bitter  engel  en  waar  met  ’n  vlam  in  jou  mond 
onder  jou  armholtes  sal  ek  twee  swaeltjies  sit 
en  oor  jou  liggaam  ’n  wit  kruis  trek 
Vir  die  man 

aan  wie  jy  my  eenmaal  laat  dink  hetIR 


Wanneer  die  naam/taalmotief  in  die  gedig  “Op  alle  gesigte”  ver- 
gelyk  word  met  dieselfde  motiefin  “Op  die  pad  na  die  dood”  is  dit 
asof  die  een  gedig  reeds  binne  die  weefsels  van  die  ander  bestaan: 
“my  dae  soek  na  die  gestalte  van  jou  naam/altyd  voor  my  in  die 
pad  van  my  oë”;  en  “Op  die  pad  na  die  dood  loop  jou  naam, 
Christus”.  In  die  eerste  gedig  vind  sy  in  alle  geluide  die  naam  van 
haar  minnaar;  sy  soek  dan  die  gestalte  wat  by  die  naam  pas.  Vir 
die  spreekster  word  die  hele  werklikheid  opgeneem  in  die  minnaar 
en  word  hy  die  enigste  werklikheid:  ’n  transendentale  werklikheid. 
Sy  iiggaam  word  as  voertuig  beskryf  met  die  implikasie  dat  hy 
haar  uit  die  onwerklike  wêreld  vervoer  en  haar  ook  in  vervoering 
bring. 

Christus  word  in  die  mistiek  as  die  Woord  aangespreek.  Ook  in 
Ingrid  Jonker  se  gedig  “Gesien  uit  die  wond  in  my  sy”  word 
Christus  met  die  woord  vereenselwig:  “O  dat  die  woord  wat  bloei 
uit  my  mond/die  vorm  teruggee  aan  my  liggaam”.19  Christus  het 
eienskappe  soortgelyk  aan  die  digteres  wat  haarself  wegbêre  in 
haar  woord  (“L’Art  poetique”20). 

Ingrid  Jonker  onderskei  tussen  die  taal  van  die  mistiek  (poëtiese 
taal)  en  die  taal  van  die  wêreld  wat  die  onsegbare  tot  die  verstaan- 
bare  probeer  reduseer,  wat  die  minnaar/Christus  probeer  “ontsê 
soos  ’n  herinnering”  en  daarom  ook  is  haar  “enigste  vrees  besin- 
ning”  (kyk  “Op  alle  gesigte”).  Die  mistieke  en  poëtiese  taal  is 
verder  verwant  aan  die  wyse  waarop  kinders  die  skepping  waar- 
neem:  “Die  hart  van  jou  oë  klop  op  die  lippe  van  kinders”  en  aan 
die  “sugte  van  minnaars”  (“Op  die  pad  na  die  dood”). 

In  die  ekspressionistiese  gedig  “Ek  herhaal  jou”  neem  die  twee  ge- 
liefdes  kosmiese  proporsies  aan,  terwyl  die  mense  “  ’n  ry  kerse” 
word,  dit  wil  sê  die  wêreld  word  geïnkorporeer  by  die  liefdesri- 
tueel.  Die  kersebeeld,  asook  die  geel  kruise,  gee  aan  die  gedig  ’n 
Rooms-Katolieke  atmosfeer.  Ook  die  handebeeld  herinner  aan  die 
beeld  uit  die  kruisgedig  “Gesien  uit  die  wond  in  my  sy”:  “en  my 
hande  die  kroppe  van  duiwe  gebreek  met  die  palms  na  bo".21 

Die  beeldgebruik  in  laasgenoemde  gedig  illustreer  wat  Uys  Krige 
oor  haar  metafore  gesê  het:  “die  digter  (kyk)  nie  net  dikwels  na  die 
dinge  met  die  oë  van  'n  kind  nie,  maar  ook  van  ’n  god,  dat  vir  hom 
daar  'n  eenheid  aller  dinge  is,  vir  hom  die  kleinste  met  die  grootste 
en  die  swakste  met  die  magtigste  in  ’n  eender  kring  of  plan  betrek 
word:  en  dat  die  digter  sy  deel  en  sy  heil  oral  vind,  hy  die  see  sien 
in  ’n  druppeltjie  water,  en  in  ’n  korreltjie  sand  die  ganse  skep- 
ping.”  '  Haar  metafoorgebruik  sluit  by  haar  hele  mistieke  bena- 
dering  tot  die  poësie  aan:  ver  uiteenlopende  dinge  word  met 
mekaar  gelyk  gestel,  en  verder  word  veral  die  sintuiglike,  “ge- 
sonde”  surrealistiese  metafoor  in  Rook  en  oker  gebruik:  “The  meta- 
phor  marks  a  vital  tension  directed  in  the  highest  possible  degree 
towards  health,  pleasure,  tranquility,  grace,  accepted  customs. 
Its  mortal  enemies  are  the  depreciatory  and  the  depressing.  He 
(André  Breton)  backs  this  up  with  a  Zen  fable:  Out  ofBuddhist 
kindness  Basho  ingeniously  modified  a  cruel  ‘hakai’  composed  by 
his  humorous  disciple  Kihaku.  The  latter  said:  ‘A  red  dragonflv  — 
pull  of  its  wings  —  a  pimento!’  Basho  substituted:  ‘A  pimento  — 
put  wings  on  it  —  a  red  dragonfly!’  ”.23  In  “Ek  herhaal  jou”  is  die 
holtes  van  die  hande  en  die  borste  afïïrmatiewe  erotiese  metafore 
in  ’n  mistieke  kon-teks. 

By  Ingrid  Jonker  se  graf  het  Jan  Rabie  van  haar  poësie  gepraat  as 
haar  “stem”.  Insiggewend  is  dat  die  laaste  woorde  in  haar  dag- 
boek  slegs  “stilte”  was.  Dié  woord  is  ingeskryfop  1,  2,  3  en  4Julie 
1965,  dit  wil  sê  ná  die  uitgebreide  selfmoordnota  wat  sy  op  28 
Junie  geskryf  het.  Later,  moontlik  in  die  nag  van  haar  dood  (19 
Julie  1965),  het  sy  nog  ’n  selfmoordnota  voorin  Contrast  XII  ge- 
skryf.  Ingrid  Jonker  se  stem,  die  goddelike  openbaring  deur  die 
poëtiese  medium,  het  tot  swye  gekom,  maar  “Hy”,  die  minnaar, 
“sal  weet  dat  jy  nie  gesterf  het  nie/jou  dood  was  ’n  matinee  vir  kin- 
ders/  en  jou  liggaam  ’n  vokaal  vir  enige  woord”.24 

Hein  Viljoen 

Nog  twee  digbundels  uit  1982 


Erika  Barnard:  Animato  (Johannesburg:  Perskor,  1982) 

Animato  is  ’n  bundel  wat  werk  met  fyn  persoonlike  emosies,  soms 
so  fyn  dat  dit  yl  en  vaag  word,  nie  konkreet  genoeg  is  nie:  die  leser 
kan  hom  geen  voorstelling  daarvan  vorm  nie.  Dit  is  veral  waar  die 
digteres  musiekbeelde  gebruik  dat  die  ylheid  ’n  probleem  is,  waar 
sy  byvoorbeeld  skryf:  “het  jv  geweet  jy  is  nog  steeds  die'  grond- 
toon/in  al  sewe  toontrappe  van  my  week”  (p.  29)  of:  “kruise  botse 
in  my  verste  binneste”  of:  “die  tema  het  telkens  in  mineur  her- 
haal”  (albei  uit  “aborsie  in  mineur”).  Hier  is  die  musiekbeelde 
gewild,  hoewel  dit  soms  tog  'n  goeie  objektiveringsmiddel  is.  n 
Vers  soos  “laasnag  .  .  ./het  die  sekstet  maer  soprane  eers  yl 
geroep”  (p.  30)  is  ’n  goeie  voorbeeld  daarvan.  Die  treffende  beeld 
van  die  prima  donna  ook:  “jy  is  nie  meer  myne  nie/ek  het  jou 
stadig  verloor  soos  ’n/prima  donna  haar  stem’’  (p.  36).  ( Animato  is 
’n  musiekterm  wat  lewendig  of  opgewek  beteken.) 

Die  bundel  bestaan  uit  twee  afdelings,  “Briewe  aan  Jacques”, 
en  “Briewe  aan  Melodie”.  Hulle  het  'n  parallelle  verloop:  dit 
begin  met  vervulling,  daarop  volg  verwydering  totdat  uiteindelik 
net  herinnering  en  eensaamheid  oorbly.  En  dit  is  gewoonlik  die 
verse  van  gemis  wat  die  mooiste  is.  Die  meeste  gedigte  is  titelloos, 
maar  ’n  paar  het  maandtitels:  “desember”,  “mei”  of  “einde  febru- 
arie”,  byvoorbeeld.  Daardeur  word  die  verloop  \an  die  verhou- 
dings  as  ’t  ware  afgetel:  oënskynlik  'n  jaar  vir  die  eerste,  en  ’njaar 
en  ’n  half  vir  die  tweede. 

In  die  eerste  afdeling  is  daar  ’n  ironiese  kontras  tussen  die  gedigte 
“desember”  (die  heel  eerste  een)  en  “31  desember”  (die  heel 
laaste).  Die  eerste  is  ryk  en  vrugbaar.  Dit  werk  met  waterbeelde  en 
beelde  van  vrugbaarheid:  “die  wydte  van  my  heupe”,  “die  vars 
spoor  van  my  bosgod”,  “roekeloos  sy  fontein  in  mv  jong  boorcl 
(lei) Daar  is  ’n  teenstelling  tussen  die  skugterheid  bedags  (strofe 
1)  en  die  roekeloosheid  snags  (strofe  2),  wat  baie  bydra  tot  die  ge- 
slaagdheid  van  dié  gedig.  In  die  laaste  gedig  kom  daar  ook  vrug- 
baarheidsbeelde  voor:  “  ’n  peperboom  uit  klipplaat  se  stasie”,  “  ’n 
soetdoring”,  “ses  wit  katte”.  Hier  vorm  dit  egter  deel  van  die  lysie 
besittings  wat  ’n  groot  eensaamheid  moet  besweer.  Daar  is  geen 
ander  mens  op  die  toneel  nie,  niks  om  te  doen  nie: 

en  ek  rook  om  my  hande 
uit  die  kwaad  te  hou 
(o  what  a  lucky  strike) 

Hier  kry  die  handelsnaam  ’n  sterk  ironiese  lading. 

Die  tweede  afdeling  het  twee  sulke  pare  van  vervulling  en 
eensaamheid:  “september”  en  “februarie”  staan  teenoor  “1  sep- 
tember”  en  “einde  februarie”.  Nes  “desember”  uit  die  eerste  afde- 
nng  is  “september”  vol  vrugbaarheidsbeelde,  soos  byvoorbeeld 
“jou  hare  ruik  na  groen  appels”.  “februarie”,  weer,  eindig  met  ’n 
beeld  van  vervulling,  maar  ’n  vervulling  waarin  die  kiem  van  ver- 
wydering  al  aanwesig  is: 

met  my  borste  wat  spits  onderdak  soek 
in  jou  koel  mond. 

“1  september”  is  myns  insien  'n  mislukte  gedig;  dit  het  geen  ritme 
nie,  maar  “einde  februarie”  is  'n  goeie  vergestalting  \ran  'n  aangry- 
pende  leegheid: 

soos  ’n  skraal  windjie  waai  die 
eensaamheid 
deur  my 

is  dít  die  skraal  man 
wat  ek  leer  om 
lief  te  kry? 

Die  leegheid  word  uitgedruk  deur  die  min  woorde  en  die  ylheid 
van  die  klank.  (Die  gedig  herinner  nogal  aan  Eugêne  Marais  se 
“Winternag”.)  Die  herhaling  van  die  /A/  maak  die  eensaamheid 
hoorbaar.  En  dit  is  ironies  dat  “skraal  man”  'n  poging  is  om  die 
leegte  te  konkretiseer:  dis  juis  ’n  beeld  wat  die  gemis  onderstreep. 

Hierdie  herhaling  van  gedigte  met  eenderse  name  gee  aan  die 
bundel  'n  mooi  simmetrie.  Die  digteres  se  konstruksievermoë  blyk 
ook  uit  heelparty  gedigte.  “Einde  februarie”  bestaan  by\roorbeeld 
uit  twee  strofes  met  eweveel  sillabes,  naamlik  twaalf.  Ongelukkig 
is  daar  in  baie  gedigte  swak  verse  wat  die  geheel  bederf.  Soms 
word  ’n  stereotipe  beeld  gebruik;  heel  dikwels  skort  daar  iets  met 
die  ritme. 

As  geheel  is  Animato  ’n  fvn  en  subtiele  bundel.  Dit  werk  nie  met 
groot  dinge  nie,  maar  bevat  tog  ’n  paar  hoogtepunte. 

Casper  Schmidt:  Pelgrims  in  aspiek,  dl.  I:  22  portrette  en  ’n  naspel. 
1972 —  1981  (Johannesburg:  Perskor,  1982) 

Pelgrims  in  aspiek  dl.  I  is  Casper  Schmidt  se  vierde  bundel  en  die 
tweede  sedert  hy  vir  Terra  incognita  met  die  Perskorprys  bekroon  is. 
Dis  ’n  moeilike  bundel,  intellektueel,  wat  getuig  van  ’n  groot  bele- 


sénheid.  Ten  spyte  van  sekere  gebreke  —  die  grootdoenerigheid 
van  die  vorige  bundels  slaan  plek-plek  nog  uit  —  is  dit  'n  aanwins. 

Aspiek  is  ’n  soort  gekruide  sous  ofjellie  waarin  vleis  of  vis  opge- 
dien  word.  Die  titel  is  ontleen  aan  strofe  3  van  “Maritieme  portret 
van  Pound”  (p.  8): 

En  diep  onder  hengelaar  en  matroos 
wieg  daar,  en  glim 
onbereikbaar,  omgedolwe, 
onder  planktonsluier  en  inkvisskool 
’n  in-soutwater-gepekelde  skim, 

’n  pelgrim  in  aspiek: 

wieg  en  slaap  Ezra  daar, 

lieflike  grys  gyselaar  van  die  golwe: 

Uit  hierdie  strofe  is  dit  duidelik  dat  aspiek  preserveer,  maar  ook 
gevange  hou.  Daarom  kan  mens  dit  as  beeid  van  die  gedig  self 
beskou.  In  hierdie  bundel  word  daar  22  sulke  pelgrims,  mense-op- 
weg,  reisigers,  gepreserveer  in  die  poësie.  Dit  is  ’n  groot  verskei- 
denheid  gestaltes  wat  die  bundel  probeer  verewig  (sy  dit  dan  tyde- 
lik) :  onder  andere  Hippolitos,  Pound,  Eliot,  Simone  Weil,  Hiro- 
sjige  (’n  bekende  Japannese  landskapskilder),  naas  ’n  paar  ano- 
niemes  (soos  Fobiese  akteur)  en  bekendes:  die  digter  self,  Barend 
J.  Toerien,  Julian  de  Wette.  (’n  Mens  sou  stadigaan  kon  begin 
praat  van  die  New  Yorkskool  in  die  Afrikaanse  poësie.) 

Reeds  uit  hierdie  lysie  name  blyk  die  verskeidenheid  van  die 
bundel.  Ook  die  uitgebreide  woordeskat  is  opvallend.  Schmidt  het 
’n  voorliefde  vir  mooi  en  eksotiese  woorde  soos  aspiek  natuurlik,  of 
torso,  sargassogras,  sploet  (“geluid  wat  ’n  pyl  maak  as  hy  tref’),  kan- 
jonne  (canyons?)  of  lukantrope.  Dit  neig  soms  tot  woordoordaad,  bv- 
voorbeeld  in  “Sisyphos”  of  “Portret  van  Breughel  as  minimalis”. 
Oor  die  algemeen  is  die  gedigte  egter  veel  meer  beheers  as  in  die 
vorige  bundels.  “Maritieme  portret  van  Pound”  wil  ek  in  die  ver- 
band  veral  uitsonder.  Tog  moet  'n  mens  toegee  dat  ’n  sekere  ba- 
rokke  swier  tipies  van  Schmidt  se  werk  is. 


Die  bundel  getuig  van  die  groot  in\  loed  van  Opperman  se  Komas 
uit  ’n  bamboesstok  op  die  Afrikaanse  poësie.  Nie  dat  die  digter 
Opperman  napraat  nie,  maar  wel  dat  hy  met  Opperman  in  ge- 
sprek  tree.  Die  spel  met  portrette  en  gestaltes  en  selfobjektiverings 
of  kwasi-selfobjektiverings  in  die  selfportrette,  kom  ooreen  met  die 
spel  van  maskers  in  Komas.  In  die  slotgedig  van  die  bundel  word 
Opperman  trouens  direk  aangespreek.  Dit  is  reeds  duidelik  uit  die 
titel:  “Von  Teufelschmidt  praat  tot  rooi-aas  op  Stellenbosch"  — 
’n  “baster-paskwil”  op  Opperman  se  rooi-aasgedig.  Dit  is  interes- 
sant  dat  die  digter  homself  hier  met  die  duiwel  assosieer.  Die  hele 
eerste  strofe  van  die  gedig  is  saamgestel  uit  frases  en  beelde  uit  be- 
kende  Oppermangedigte. 

Die  literêre  gesprek  in  die  bundel  word  ook  met  ander  digters 
gevoer:  Boerneef,  Stockenstrom,  selfs  Eliot:  “Nikolaas  Ribbentrop 
in  drie  fases”  eggo  die  ritme  en  woorde  van  die  tweede  afdeling 
van  The  waste  land:  Vergelyk  die  volgende: 

Die  stoel  waarin  hy  sit,  soos  ’n  bruineerde  dek 
het  in  die  donker  nis  langs  die  reling  geglinster; 

The  chair  she  sat  in,  like  a  burnished  throne 
Glowed  on  the  marble,  where  the  glass  .  .  . 

Van  die  beste  kwaliteite  van  Schmidt  se  verse  is  hulle  klank.  In  die 
gedig  “Julian  de  Wette”  is  daar  byvoorbeeld  dié  mooi  balling- 
skapsvers: 

Aanstons  beplan  hv  ’n  vlugbesoek 
na  die  vaagomlynde ,  halfvergete  vaderland. 

(my  kursivering) 

Die  geheim  daarvan  lê  waarskynlik  in  die  kontras  tussen  die  kon- 
stante  herhaling  van  /f/  en  /x/  en  die  variasie  van  die  vokale,  \’eral 
/A/  en  /a/.  Dit  is  in  verse  soos  dié,  ryk  en  sonoor,  dat  die  waarde 
van  dié  bundel  lê. 

Willie  Adams 


Onsekerheid 

Die  onsekerheid  kom 
ruik  soos  ’n  vreemde  hond 
aan  my  voete 
asof  ek  sy  eienaar 
se  skoene  dra. 

En  snuif  natneus 

teen  my  bene  op, 

wat  my  versteend  laat  staan. 

Wat  nou  gedaan 

as  pryse  die  hoogte  inskiet? 

Die  hond  is  wit  met  swart  kolle. 
Die  minister  noern  hom  Inílasie. 
Om  sy  nek  wurg  ’n  halsband 
met  die  letters  AVB. 


Spookhuis 

Misterie  omring  Parlementshuis. 

Lede  soek  ’n  swart  kat 
in  ’n  donker  kamer. 

Fietsryers  wat  teen  eie  spoed 

van  apartheid  wegbeweeg, 

word  deur  vragmotors  getref-en-trap. 

Handtekeninge  word  op  dokumente 
geplaas  sonder  om  te  kyk. 

’n  Hellevaart  van  pryse. 

’n  Generaal  met  masjiengeweer  sal  geen  vlieg  skaad. 
Interjection. 

Wat  van  die  voetganger 
wie  se  voete  stof  opskop 
wat  nooit  sal  gaan  lê  nie 
tensy  die  spookhuis  gesloop  word? 


’n  Ope  voorstel 

Laat  dié  wat  beledigd  voel 
deur  ’n  kompliment  van  ’n  swartman 
weet  hulle  kan  Suidpool  toe  gaan 
met  Mielie  Malie  Maantuig 
om  hul  velkleur  te  bewaar. 

Laat  hulle  ook  weet  dat  Wielie  Walie 
soos  ’n  aap  sit  op  die  balie  — 
tog  het  hy  afgeval 
en  hierdie  keer  sal  hy  nie 
weer  opklim  en  ry  nie. 

In  ons  land  is  dit  Mikro-Makro: 
mikro  vir  die  swartman, 
makro  vir  die  witman. 

Maar  as  die  Trade  Unions 
besluit  om  te  Laat  Waai 
is  daar  geen  keuse  nie. 

No  Money  or  the  Box  Show. 

Strike  a  Match  liewer 
sodat  apartheid  se  Plesierbootreis 
eindig  by  sy  Epilogue 
en  ons  National  Convention 
kan  begin  met  Boekevat. 

Christof  Albertyn 

nuwemaan 

is  dit  die  nuwe  maan 
wat  hang: 

’n  druppel  aan  ’n  donker  druif, 

’n  voël  wat  krampagtig  klou 

met  vlerke 

aan  die  nag. 

hierdie  silwer  waan, 

is  dit  galjoene  wat  in  die  wolke  fuif 

of  branders  wat  teen  die  rotse  dans; 

of  is  dit  maar  net  die  nuwe  winter 

wat  weier  om  te  wag? 

junie  1979 


voor  dit  te  laat  is 

daar  waar  die  berg  in  die  see  induik 

daar  waar  drie  huisies  soos  drie  groen  skuite  lyk 

daar  het  ’n  galjoen 

met  sy  silwer  oog 

vanmiddag  na  my  gekyk 

want  vissermanne  vang  kolossale  gate 

uit  sy  see  se  donker  nate 

september  1979 


Lizbê  Bischoff-Vos 

Ou  Boshoek 

Vir  Koos  du  Plessis 

Die  meule  van  ou  Boshoek 
sal  nooit  weer  koring  maal. 

Die  son  skyn  nog  dieselfde 
as  die  skemer  saggies  daal 
by  Magaliesberg  se  kruine 
waar  ’n  aasvoël  sal  draai, 
en  die  eggo’s  uit  die  klowe 
kom  met  weemoed  aangewaai. 

Die  saad  wat  reeds  gesaai  is, 
sal  die  son  nooit  kan  verskroei. 

Die  melodie  van  heimwee 
is  lewenslank  geboei. 

Die  skip  wat  uitgevaar  het 
die  neem  jou  met  hom  mee, 
sy  laaste  reis  op  aarde 
na  die  kelders  van  die  see. 


Shannon  Coetzer 

onsigbare  gedagtes 

en  saam  met  die  laaste  woord  op  die  bladsy 
beweeg  my  gedagtes  stadig  oor  die  lessenaar. 
ongesiens  glip  hulle  oor  die  vensterraam, 
klim  teen  die  muur  af  en  glip  die  donkerte  binne 

en  daar  buite  in  die  eenmansvertrekkie  versmelt 
hulle  met  ’n  figuur,  gebuk  oor  sy  boeke, 
klim  dan  op,  onder  sy  oë  in  om  sy  aandag  te  neem, 
maar  .  .  .  gedagtes  is  steeds  nie  sigbare  woorde  nie. 


’n  vriendin 

as  gulsige  bondel  vet 

vreet  jy  ons  versiersuiker 

met  groot  happe  op, 

maar  in  jóú  spel 

is  jy  die  enigste  kaalkop 

(van  drie  kaalkoppe  eet  tesame  .  .  .) 

wat  selfsugtig  bly  vreet 

álles  wat  ons  aandra 


Gustav  Conradie 

Dood  van  ’n  owerspelige  vrou 

Die  eensaamheid 

was  ’n  mis  om  haar; 

mensgestaltes 

in  'n  kring  geskaar 

met  ’n  klip  in  elke  hand 

was  wasig  dof, 

maar  onkeerbaar  in  hul  drif 

om  haar  liggaam 

volgens  Skrif 

en  letter  van  die  Wet  te  breek. 

Toe  het  Hy  tussen  hulle 
deur  gestoot,  sy  vinger 
op  die  kring  gerig: 

“Laat  hom  onder  julle 

wat  sonder  sonde  is,  eerste  gooi.” 

Hoofde  het  gesak 

voor  dié  bedaarde  woede, 

en  klippe  is  laat  val. 

Daarna  het  Hy  met  die  roede 
van  sy  sagte  woorde 
haar  diepste  wese 

wat  so  lank  oorkors  was,  aangeroer 
met  vermaning  teen  die  sonde 
sonder  oordeel  of  verwyt  .  .  . 

Toe  sy  weer  alleen  was, 
was  haar  liggaam  ongeskonde, 
maar  die  owerspeelster  dood. 

Jerusalem,  1971 


Frikkie  de  Jager 

Elegie  by  die  vertrek  van 
D.J.  Opperman:  Nov.  1982 

By  ’n  persberig  oor  die  opname  van  die  digter 
in  ’n  “tehuis  vir  verswakte  bejaardes” 


Sy  reis  met  Marco  Polo  as  genoot 
en  wins  as  ’n  motief  was  lateraal 
gerig  na  en  van  die  ewig  opkomende  son. 

Maar  nou  reis  hy  enkel  meridiaal 
met  net  los  stukkies  spinsel  uit  die  groot 
bamboesstok  van  sy  reise,  reeds  gekaart, 
na  die  absoluter  pole  van  lig  en  donkerte. 

Retor  van  geen  retoer  sou  hy  nou  kon  wees  nie: 

in  hierdie  nagwaak  sal  hy  finaal 

tussen  die  blom  en  baaierd  moet  beslis, 

die  engel  weer  versteen  of  suiwer  uit  die  klip  loskom. 

Dáárvoor  is  die  klein  skip  agter  glas  nie  adekwaat. 

Maar  watter  kaart  of  ster  is  daar  om  óns  te  wys, 
nou  sonder  ons  welberese  opperman, 
om  veilig  deur  die  grysland  heen  te  reis? 

Tussen  ons  en  die  verborge  vaderland 
strek  eindeloos  nog  net  Kalahari’s  wit  papier, 
selfs  sonder  Dirk  der  duiseling  se  opgeefsels: 
geen  reënvoël  nie,  net  iewers  roep  liederlik 
Die-de-rik!  Die-de-rik! 


Twak  praat 


Deur  my  klein  wit  skoorsteen 
stook  ek  my  eie  ster 
wat  rooi  swel  soos  longe. 

Op  dié  al  stomper  zigurat 
brand  ek  wierook  vir  myself 
en  filtreer  en  geur  my  eie  lug. 

Ek  volg  my  eie  sterretjie 

en  stapel  self  geprewelde  konstruksies  op 

in  sy  rooi  lig. 

Deur  my  klein  wit  koorsteen 
brand  die  sterreteken  van  die  kreef 
en  skor  stem  ek  maar  in, 

want  ek  gaan  tog 

die  kreeftegang,  agteruit,  gatkant  toe, 
stêre  toe. 

My  laaste  asem  sal  ek  intrek 
en  myself  dááruit  wragtag 
nie  kan  gorrel  nie. 


Johann  de  Lange 

Vers  vir  ’n  windswael 

Só,  nou  het  jy  dit  óók  gedoen, 

&  ek  is  bly 

—  nie  oor  jy  dood  is  nie:  een  swael 
minder  maak  nie  ’n  winter  nie  — 
maar  omdat  ek  oor  jou  kan  skryf. 

Nou  het  jy  die  water  oor- 
gesteek,  die  donker  skoot 
van  Afrikaans  se  ander  ongelukke; 
nou  het  jy  onwillige  held  geword. 

Ek  is  jaloers  op  jou  dood,  glo  my: 

die  waagmoed,  man,  die  durf,  die  veragting; 

om  al  hierdie  stront  net  so  agter  te  laat: 

die  paar  outeurseksemplare, 

die  spaarboekie  met  ’n  paar  honderd  in, 

die  rewolwerlisensie,  die  ellendige  hotelkamerjie, 

die  nota:  Vriende,  ek  vertrek  op  my  laaste  reis 

(tot  op  die  laaste  nog  die  digter), 

en  met  die  loop  teen  jou  kop  te  laat  waai 

(dit  sal  alles  bederf  om  te  erken 

dat  dit  dalk  wanhoop  was). 

Het  jy  ook  besef  niemand  ontvlug 
die  wit  wolwe  van  die  pyn? 

Jy  laat  ons  skaam  kry,  Pieter;  óns 

wat  so  ruimskoots  woordelik  met  die  dood 

koketteer.  Jou  lyk  is  óns  doodskoot. 

Jy  kan  nou  maar  jou  oë  sluit, 
ooglid  van  ys  oor  ’n  winterpoel. 


Emily  Dickinson 

In  die  kamer  te  Amherst,  ek. 

Die  aand  vind  my  voor  ’n  ruit  waar- 
uit  die  laaste  Iig  weggevlieg  het. 

Ek  maak  bymekaar  my  stapeltjie 
vergetelheid.  Skik  &  bind  dit. 

Bêre  weg.  Ek  wat  ’n  lewe  sonder 
voorval  lei, 

die  liefde  net  op  sig  ken, 

met  my  alleenwees  soos  ’n  migraine. 

My  wêreld  is  eksak,  rond  met  speke. 

Ek  reis  nêrens  heen  nie,  &  oral: 

in  hierdie  sel  ontbind  ek 

’n  heelal,  ’n  aardbol;  in  hierdie  sel 

is  liefde  &  dood  geesgenote. 

Uiteindelik  is  seker  net  dit: 
ék,  in  dié  kamer,  voor  dié  ruit: 
verpot,  alleen,  hiér. 

Sprokie 

Reën  het  met  Vuur  getrou 
&  hom  vurig  bemin. 

Vuur,  maker  van  die  aarde, 

Reën,  moeder  van  die  blou. 

Verloor  toe  haar  seun  aan  die  land 
&  leer  ken  die  waarde 
van  liefde  wat  jy  nooit  kan  herwin 
&  hoe  vreeslig  ’n  reënboog  kan  brand. 

Geel  dag 

Kusdorpe  met  sonsoet  lemoene  in  immergroen 
boorde,  met  die  vol  uier  van  die  somer, 
sorgelose  oes  van  die  donker  aarde. 

Soggens  as  die  krewe  rooi  op  die  dekplanke  lê, 

as  die  oumans  bier  drink  saam  met  vis 

&  suurlemoen,  &  die  vissersbote  fluit 

op  die  bedrywige  see,  dan  weet  ek: 

ek  kan  maar  net  by  benadering  leef, 

net  die  voortekens  van  die  volheid  weet, 

net  rofweg  ken  die  moeitelose  skoonheid 

van  dié  dag:  die  smal  hawens,  kerkies, 

kloosters  met  binnehowe  vol  blomme  &  ’n  put, 

die  geweldige  rooi  lewe  van  papawers 

teen  ’n  ou  kalkmuur.  Dank  God  ek  is  ook  hier. 


Bestek 

Vasgevang  in  die  drukpers  van  elke  dag, 
in  kleinighede,  of  dinge  wat  langer  sloer 
as  ’n  blaar  se  val:  die  herhaalde  seisoene, 
tam  somerseks,  of  herfs  wat  taai  smeul 
al  met  die  lang  lanings  langs, 
dieselfde  oorversadigde  soene. 

Ek  is  moeg  om  sonsondergange  te  sien 
in  cocktailglase.  Geselskap  verveel  my. 

My  lewe  is  ’n  stapel  grys  koerante. 

Ek  is  moeg  vir  masturbasies  &  one-night  stands, 
vir  spieëls  in  hotelkamers  van  die  liefde, 
vir  die  trefferparades  van  die  hart. 

Tot  satwordens  toe  versadig  van  lewe 
wag  ek  die  dood  af.  Doodverveeld. 


Oor  blomme  &  bomme 

Oor  blomme  het  ek  dikwels  gedig,  meneer; 
blomme  &  stillewes  &  spieëls. 

Ek  is  verwyt  omdat  elke  blom 
nie  ’n  motorbom  was  nie, 

—  blomme  klink  soos  bomme, 

&  bomme  lyk  soos  blomme  — 
elke  roos  nie  ’n  wond 
&  elke  snoeiskêr  nie  ’n  mes 
teen  die  wit  keel  van  ’n  lelie. 

Daar  is  beweer:  ek  het  nie  deel 

aan  die  lewe  nie.  Mag  wees,  mag  wees. 

Tóg.  Blomme  &  stiltes  &  spieëlings: 
is  dit  nie  uiteindelik  ’n  spel 
met  verhoudings  nie?  Blomme  besweer: 
die  engele  het  Mefistofeles  met  blomme 
bombardeer.  Bomme  &  stillê  &  skerwe. 

Kon  ek  deel  word  van  ’n  ander  se  pyn 
wat  nie  langer  pyn  is  nie 
maar  gewoonte  &  wanhoop  &  lot, 
sou  ek  dalk  eerder  geleer  het 
poësie  is  ’n  bloeiwyse,  niks  meer. 

Poësie  is  ’n  bloeiwyse,  meneer. 


Joan  Hambidge 

By  ’n  besoek  aan  Dirk 
Opperman 

26  Julie  1982 

Ou  vetsak  vaaksak  kyk 
hoe  lyk  jy  nou! 

die  eens  bonkige  Zoeloelandse  lyf 
’n  hopie  bene  vleis  en  spier 
op  ’n  troon  van  wiele 

—  My  Git!  mens  sou  sweer  jy’s  al  kinds 
soos  die  nursie  paai  soos  sy  aai: 

“Fiedel,  diedel,  vaaksak,  m.y  prof  Dirk 
kruip  in  die  bed  met  sy  broekie  geirk, 
sy  een  skoen  uit,  sy  ander  skoen  gevurk, 
fiedel,  diedel,  vaaksak,  my  prof  Dirk.” 

Ek  skrik 
weer  jou  af 

hurk  voor  jou  en  stamel  van  doen  en  louter  later 

Sien  dis  swaar  vir  my 
want  laas  was  jý  so  kwetsend 
ek  gebied  na  jou  ysere  wil 

—  luister  jy  na  my?  — 
die  rolle  omgekeer 

(boonop  is  ons  alleen 
jou  vrou  dorp  toe  vir  inkope 
jy  goedbedoeld  aan  mv  toevertrou 
.  .  .  nog  skaars  ’n  kwartier  hier  .  .  .) 

Jy  streel  my  hand 
ek  sien  die  blou  wolke 
Simonsberg  in  sagte  skadu’s 
rooi  blomme  roesbruin  in  jou  tuin 
die  kiepersol  gekwes 


Karla  Heyns 

X  is  nie  dood  nie 
hy  slaap  net 

en  Y  wag  vir  haar  moordenaar 
’n  koerant  lê  voor  haar 
tussen  spinnerakke 

vir  Y  maak  niks  saak  nie 

en  X  is  nie  dood  nie 

Y  is  nie  dood  nie 
X  is  nie  dood  nie 

Y  is  nie  dood  nie 

sy  maak  ook  nie  saak  nie 

the  festival  of  lights 

as  dark  pony  and  forest  sink 

into  deliberate  sleep 

dove  folds  its  unmechanical  wings 


Marié  Jacobs 

tussentoestand 

hier  op  aarde  waar 
hemel  en  hel  versoen 
vuurlig  skadu  bring 
lig  met  donker  paar 

hier  is  ons  uitwerpsels 
wat  in  ’n  tussentoestand 
van  grys  vergetelheid 
wankelend  rondvaar. 

Alta  Kriel 

oral  is  padwerke 
ompaaie 

en  swaar  v^erkeer 

en  hierdie  een  pad 
wat  ek  gedink  het 
U  my  laat  loop, 

juis  dié  is  nou 

vertrap, 

verspoel 

Here,  verbied  tog 
ontydige  gelyktydige 
vergaan 

soos  erfgeld 

het  jy  my  deurgetrek  — 

soos  swerfgeld: 

leedvermaak  bly 
jou  vruggebruik 


Dirkia  Kruger 

icarus 

lanklaas  het  icarus  so  vTeedsaam 
gesweef  tussen  hemel  en  aarde 
gewieg  tussen  lewe  en  dood 
sy  vlerke  was  gebalsem  met  was 
en  ’n  vergeet  van  wat  sal  wees 

hy’t  geweet  daar’s  geen  terugkeer: 

wie  die  mis  van  hemels  in  sy  neusvleuels 

gevoel  broei  het 

kan  nie  meer  vlerkloos  land 

op  uitgetrapte  strate  nie 

buitendien  is  icarus  se  adres  uitgedien 
dis  net  sy  waagstuk  wat  vingerwys 
beteken 

mense  wil  sy  kop  vir  ’n  opgestopte  gesig 
hê  teen  ’n  museum-muur;  op  ’n  brons  plaatj 
icarus  het  vermis  geraak  op  aarde 
teruggeval  met  ’n  blou  reënboog  in  sv  oë 
en  goudverbrande  vlerke 


Johann  Lodewyk  Marais  Terraríum 


Kinderspeletjies 

Dogtertjie  speel  in  die  agterwerf 
by  die  swaar  prieel  en  baksteenmuur. 
Die  mooiste  oë  in  die  familie 
is  blou.  Die  fiets  kom  vyfuur  langsaam 
van  Zandfontein  af  tussen  grafte 
en  met  die  dennelaan  op  gery. 

Die  lykwa  staan  nog  blink  voor  die  hek 
van  die  krematorium  —  oogballe 
bars  oop  as  jy  deur  die  luike  kyk  — 
en  by  Mountain  View  Hotel  steek  hy 
’n  dop.  Die  sewejaarbone  speen, 
vertel  hy,  die  groenmielies  skiet  saad 
en  die  murgpampoen  kan  jy  al  pluk 
in  die  fyntuin  agter  die  kapel. 

Die  leuningstoel  lap  hy  by  die  huis 
en  trek  wynruit  in  ’n  vrugtefles 
vir  sy  maag  en  die  ander  kwale. 

Die  vrou  slaan  hy  langs  die  koolstoof  in 
en  voer  kropduiwe  vet  uit  sy  hand. 
Dogtertjie  met  hoefystermagneet 
tel  ou  spykers  op  uit  die  rooi  grond 
in  die  skaduwee  van  hanepoot. 


Langerietvlei 

Langs  die  spruit  groei  wit  populiere 
uit  die  moederbos  en  opslag  gróót, 
maar  een  jaar  verkoop  oom  Ben  alles 
aan  ’n  vuurhoutjiefabriek  en  kap 
moederbos  en  opslag  in  hul  moer. 

Van  toe  af  groei  nét  opslag  wild  om 

nou  en  dan  hoekpale  van  te  maak 

op  die  spogplaas  waar  die  Marais’s  uitboer. 


Mont  PeJaan 

Ná  die  reëns  lê  die  busse 
onder  klam  ouhoutblare 
reg  om  uitgekrap  te  word. 

Ons  het  elk  ’n  blik  vol  grond 
waarin  ons  die  heel  grotes 
vogtig  aan  die  lewe  hou. 

As  die  son  deur  die  wolke 
breek,  sit  ons  in  die  móre 
een-een  in  die  skril  lig  neer. 

Dan  gaan  hul  oop  met  pootjies 
fyn  soos  ’n  duisendpoot  s’n 
en  begin  houtgerus  loop 

in  die  getrekte  paadjies 
—  ’n  klomp  tekens  in  die  sand  — 
as  raaisel  uit  die  ouhout. 


Die  reusegloeilamp  is  nutteloos 
as  hy  blaas,  sy  lig  versmelt  tot  nag, 
en  hy  word  uit  die  groenspaan  geskroef, 
los  van  bytende  elektrone. 

Tot  iemand  die  blink  gedagte  kry 
om  daarvan  ’n  terrarium  te  maak 
en  ’n  klimop  speelruimte  te  gee 
in  ’n  helder  sopie  Vaalwater 
vol  aardse  soute  ryklik  verheel 
in  die  glas  waar  blare  minsaam  groen 
aan  ’n  dun  chlorofil  leidraad  groei. 

Tot  die  wortels  stelselmatig  koek. 

“Mother  and  child” 

Na  ’n  beeld  van  Sydney  Kumalo 

Die  klein  kind  aan  die  moedersy, 
teen  die  hart  gehou,  het  vir  my 
meer  geword  as  koue  groen  brons: 
hy  skreeu  teen  eeue  in  wat  vergly 


Tyding 

Ons  jaag  blindelings  die  nag  in 
en  die  teerpad  het  strepe  en  tekens 
en  brúe  oor  spruite  en  riviere 
en  ’n  dorp  hier  en  daar  en  daarso. 
As  ons  stilhou,  is  alles  stil 
en  ligte  gaan  in  hospitaalkamers 
een  vir  een  af.  Een  weer  aan. 
Iemand  bring  vir  my  na  die  motor 
iets  om  te  drink  en  ek  weet 
hy  is  dood.  Ons  ry  seer  terug 
en  sterre  reis  saam  as  ek  bly  opkyk. 

Alleenloper 

Ek  pak  in.  Oordeelkundig  álles: 
die  velskoene  uit  onder  die  bed 
in  my  drasak  en  die  tas  klere 
van  die  dae  wat  verby  is  en  vuil; 
onaansienlik  soos  ’n  reisiger 
van  een  plek  na  ’n  ander  op  pad: 
die  gewigtige  waarnemer  Mens 
is  ’n  enkeling  in  ou  spore. 

Najaar 

Ek  sien  vir  laas  in 
die  deursigtige  April 
die  dynserige  asem 
van  die  Maluti’s. 

In  die  boloop  skilfer 
modder  ’n  drakevel 
en  as  die  oog  opdroog, 
verdwyn  die  reier. 

Ek  sien  die  son 
sak  uit  die  laaste  dag 
van  April.  Die  lug 
word  bleek  en  ysig. 

Carl  Mischke 

Neurose  nr.  5 


’n  elmbooglig  buig 
oor  die  tafel. 
blou  gordyne  neig 
om  uit  te  rafel. 

Moenie  Steur  nie 
laat  staan  my  hier, 
waar  ek  veilig  voel. 

’n  los  skroef  wikkel; 
vlees  en  vrees 
konnekteer  sekuur. 

die  huis  word  geel  geverf, 
ek  word  die  leviete  voorgelees. 

is  dit  dan  nodig,  daarby, 
dat,  van  alle  mense,  jy 
die  uitsig  doelbewus  bederf? 

Opstandige  tikmasjien 

Ek  krap  woorde 

met  stomp  vingernaels 

(nog  nooit  sterk  senuwees  gehad  nie) 

van  plastiekvelle  tot  papier  af  — 

’n  sonderlinge  gelykmakingsproses. 

Soms  verseg  die  laaste  woord 
om  in  te  gaan  soos  dit  hoort, 
hoofletters  bly  krom  aan  die  kom  — 
belaai  met  eiebelangrikheid. 

Kyk,  verbasend,  is  dit  nie? 

Elke  letter  rek  sy  nek, 
ter  wille  van  onderskeid  — 
elkeen  dring  aan 
op  ’n  eie  plek. 

Europessimisme 

Schijnt  uit  de  troosteloze  straten 
En  ongekleurd  namiddaglicht. 

—  J.C.  Bloem 

inteendeel,  kleur  hier 
is  oordadig  fel; 
vel  omskryf,  ten  minste 
wie  word  verhuur. 

(tog  allerdaags: 

smeltende  strate  —  vuis  in  die  lug) 
selde  verlate, 

tot  etensuur  (die  warmste) 
wanneer  witsjokoladefabriekwerkers 
(met  bruin  italiaanse  skoene 
met  bewapende  toonpunte) 
suurstof  tot  blou  respireer. 

inwoners  verslyt 
in  hierdie  habitat; 
vervel  herhaaldelik, 
alle  wette  ten  spyt. 

(in  pêrelparlemente  sweet  tafels 
sonder  spanning;  sonder  stryd) 


Endogeen  77 

dit  gebeur  gereeld  om  elf 
terwyl  bediendes  luid 
groen  koeldrank 
uit  blikbekers  suig 

(staatsmanne  eet  ontbyt) 

glase  vervloei  met  gebreekte  rame 
strome  selfgeskepte  lawa 
uit  huise  sonder  krag 
vir  wat  op  hulle  wag 

(onseker  pomp  harte  voort) 

in  koepelwye  kopbene 
pekel  breine  in  hulle  eie  sous: 

+  gepolariseerde  neurone  rebelleer  — 

Móre!  om  elf,  stiptelik 
sál  dit  weer  gebeur. 


Carl  Mischke  se  debuutbundel ,  lnterne  weerstand,  het  vanjaar  by  Human 
&  Rousseau  verskyn. 


Christo  Rabie 


ons  mense  spreek  in  tale 
nie  altyd  die  verbale 
want  ongrammatikaal 
in  die  begin 
was  die  woord 
en  wel  ter  tale 
was  jona 

wenigstens  in  die  vis  se  maag 
nogtans:  breek  die  woord 
mandjiesvol 

die  pad  na  die  volk  se  hart 
is  wel  maaglangs 
uit  te  vis 


bloedblaar 

heel  geneties 

stoot  die  boompie 

sy  eerste  blaartjies  uit 

kompleet  met  wortelstelsel 

as  draer  van  die  lewe 

en  ’n  stam 

ter  ondersteuning 

van  gerugte  van  reën 

sedert  die  3e  dag 

en  te  verwagte  van  alle 

groot  families 

is  daar  vertakkings 

om  almal  te  akkommodeer 

want  baie  blare 

word  benodig 

sedert  adam  en  eva 

se  jolyt 

Lina  Spies 

Laudatio  vir  Sint-Nicolaas 

Hoe  gee  Kapoentjie 
ooit  ’n  soentjie? 

Om  hom  te  bemin 

hoe  kom  jy  onder  sy  rooi  mantel  in? 

Dankie  Sinterklasie, 
jy  is  uit  my  laarsie! 

Helaas,  helaas,  dis  towery,  dis  glas, 
hier  aan  my  kaalvoet  nommerpas. 

Aspoester  wil  die  prins  nie  hê  nie: 
wanneer  die  klok  om  twaalfuur  slaan, 
waar  kry  sy  lint  en  kant  vandaan, 

’n  voorskoot  om  haar  aan  te  bind 
as  middernag  haar  nakend  vind? 

Sy  wil  nog  voor  die  skoorsteen  op  kado  tjies  wag, 
maar  Piet  Pampoen,  swart  van  haar  verdriet, 

—  die  roetmerke  van  haar  vingers  — 
het  met  haar  skoen  laat  vat. 

Nou  dans  sy  dat  die  splinters  spat. 

Noodlot 

Ek  het  al  die  paadjies 

deur  die  bos  gevolg 

en  toe  ontdek 

Rooikappie  is  ek  nie 

vir  wie  ’n  goeie  vader 

by  die  hoogste  nood 

uit  wolf  se  oopgekloofde  buik 

’n  ouma  heelhuids,  ongedeerd  bevry 

wat  spreuke  en  seëninge  ken: 

Matchmaker,  matchmaker  make  me  a  match! 

Maar  ek  pas  by  niemand  nêrens, 
nie  by  iemand  êrens; 
vir  ’n  sundowner  geen  Sannie, 
geen  Patsy  vir  ’n  pansy  nie  — 

onherroeplik  wolf  se  vrou 
wat  bedroë  keer  op  keer 
met  jakkals  trou. 

V  erootmoediging 

Ek  wat  gewoond  was 

om  op  te  kyk  na  berge, 

moet  die  afkyk  aanleer 

na  ’n  lap  groen  kweek, 

graspolle  wat  deur  plaveisel  breek. 

Ek  moet  onthou 

ek  was  indertyd  ’n  binnelandse  kind 
wat  gespeel  het  met  tamboekie-sade. 

Ek  moet  die  wegkyk  afleer 
van  swartes  wat  sing  van  genade 
en  hulle  bedelblikkies  skud 
langs  Sunnyside  se  strate: 

“Amazing  Grace”  en  “Nearer  my  God  to  Thee.” 

U  het  my  laag  laat  buk 

om  my  nader,  steeds  nader,  Heer, 

aan  U  te  ruk. 


Lofsang 

VirJ.v.A. 

Here,  ek  jubel 

omdat  ek  nooit  gebaar 

en  nooit  laat  drink  het  nie: 

my  borste  is  hoog  en  ferm, 

my  maag  eb  die  klein  half-sirkel 

wat  ’n  golf  uitstoot 

op  ’n  skoon  en  onbetrede  strand. 

Toe  U  Adam  aan  die  slaap  laat  raak, 

was  U  nog  Skepper  en  alwys, 

het  U  geweet  wat  U  wou  maak: 

daar  was  geen  trilling  in  u  hand 

toe  U  sy  rib  oopvou 

en  daardie  sesde  dag 

u  beeld  vorm  tot  ’n  vrou: 

saam  met  al  u  skepsele 

het  ek  die  eerste  Sabbatlig  aanskou. 

Nou  dra  ek  U 
in  my  sagte  rondings 
en  fyn  ledemate: 
niks  is  in  my  ingeplant, 
niks  uit  my  ge-aborteer. 

U  had  geen  hipotese  vir  u  skepping; 
onfeilbaar  net  die  een  volmaakte  plan, 
u  heelal  was  nooit  laboratorium, 
ge-eksperimenteer  het  U  met  niks: 

Kyk,  Here,  hoe  ek  U 

met  my  onvernielde  liggaam  eer. 

F.W.  Strydom 

Omkeer 

Ek  was  ’n  Petrus  wat  U 
met  mv  mensevrees  verloën  — 
toe  het  die  haan  vir  my  gekraai 
en  U  het  in  my  opgestaan, 
my  by  die  meer  ontmoet. 

U  sê  vir  my:  “Gaan  heen, 
laat  mensekinders  na  My  kom.” 

Nou  eet  ek  U  gebreekte  vlees, 
ek  drink  vergote  bloed 
en  word  in  die  bovertrek 
deur  U  Heilige  Vlam  verskroei. 

Pieter  van  der  Lugt 

jy  o  my  blom 

het  ’n  diep  wond  laat  roos 

in  my  bloedsagte  hart 

maar  kwel  jou  nie  lieíling 

die  leef  in  my  lyf 

is  al  leeftye  dood 

en  dalk  delf  my  vingers 
’n  paar  melkfyn  versies 
uit  dié  keer  se  bloedlose  seer 

Pieter  van  der  Lugt  se  debuutbundel.  Vuurwerke,  het  vanjaar  by  Human  & 
Rousseau  verskyn  en  is  met  die  Ou  Mutual-prys  vir  debuutwerk  bekroon. 


Annelie  Vorster 

M.H. 

Mý  hande 

teen  die  hange 
van  die  vlaktes 
groei  die  bóggerhól 
op  Marble  Hall 

Vir  Elize  Groenewald,  die  “hande-meisie” —  Febr.  ’83 

hoog  in  die  blom 
volop  soos  kaffers 

Dié  pers  en  dié  pers  .  .  . 

Wat  is  nuuswaardig? 

Dit  was  abrup  — 

“Oupa,  my  hande!!” 

en  “So  tragies  tog,  arme  kind  .  .  .” 

’n  hoener  kraai 
sy  tyd  is  uit 
die  son  is  op 
sy  kos  is  op 

“Sulke  dinge  gebeur  maar  .  .  .” 

(maar  met  my  ook??) 

hy  leef  van  bóggerhól 
op  Marble  Hali 

tog 

my  hande  was  afgekap 
dit  is  nou  weer  aangelas 
bloed  sirkuleer 

senuwees  reageer 

is  dit  die  eerste  operasie 

van  sy  soort  in  suid-afrika 

gaan  hulle  funksioneer  weer  nou 

gaan  hulle  weer  afval 

ek  wil  my  hande  hê 

my  kat  is  ’n  anargis 
hy  frommel  my  verse  op 

my  kat  is  ’n  marxis 
hy  byt  my  toon 

dis  nog  niks 

Dié  pers  en  dié  pers  .  .  . 

Nuuswaarde  —  “Oupa,  my  hande!!” 

my  vis  is  ’n  fascis 

wat  van  my  hande 

oggendrit 

Rudolph  Willemse 

iets  van  die  roomse  mis.  die  ritme  van  ritse  bome. 
dit  is  min  dat  waterdam  en  windskeefpomp 

só  silwer  is. 

ter  sprake 


God  —  dié  aand  verdien  gestalte.  aanvanklik 
terneergedrnk  weens  lewe 

en  immorele  mense  (daar  is  nog  soveel  calviniste) 

maar  U  was  Uwerklikwaar  vanaand  weer  hier. 
ek  en  louis  —  hy  wou  nie  sy  naam  genoem  hê  nie  — 
het  dit  gehad  oor  wat  pieter  “religion”  sou  noem. 
mens  sou  met  respek  kon  sê:  U  was  wragtig  hier 
(in  ’n  onbegryplike  gestalte,  soos  altyd). 
ek  merk  dat  almal  U  steeds  definieer. 
almal  gaan  op  hol  oor  U. 
ek  het  U  nog  steeds  lief 

elke  huis  het  ’n  skulp 

waarin  mens  sigarette  druk. 

sommige  huise  het  wulpse  skulpe 

wat  jou  in  wil  sluk. 

die  gang  van  my  gedagte  word  ver- 

breek  as  my  vrou  by  my 

in  die  bed  inglip. 

elke  huis  het  'n  skip. 

(in  ’n  onbegryplike  gestalte,  soos  altyd). 

Regstellings 

ongeluksnavorsing 

Na  aanleiding  van  die  bespiegeling  in  Johan  van  Wyk  se  artikel 
“  ’n  Ondersoek  na  die  poësie  en  lewe  van  Ingrid  Jonker  1"  (Enso- 
voort,  jg.  3,  nr.  1,  1983)  oor  wie  die  berta  is  aan  wie  die  gedig  “Graf ' 
opgedra  is  en  of  die  gedig  ’n  sleutel  tot  Ingrid  Jonker  se  obsessie 
met  “dood  in  die  see”  (p.14)  kan  wees,  het  Ensovoort  ’n  skrywe  van 
Hennie  Aucamp  ontvang  wat  die  volgende  inligting  verstrek:  “Die 

daar  is  padwerke  voor.  vragmotors 
in  die  verkeer.  daar  is  pad- 
blokkades  voor.  my  land 
is  in  ’n  staat  van  skisofrenie. 
daar  is  kruispaaie  en  toegeetekens. 
stoptekens.  soweto.  my  land 
is  in  ’n  staat  van  hemofilie. 
my  volk  wil  nie  sien  nie.  my  land 

Berta  van  die  opdrag  by  ‘Graf  (p.  14)  is  die  bekende  skryfster, 
Berta  Smit  (.  .  .).  Sy  het  my  nadruklik  verseker  dat  daar  geen  ver- 
band  tussen  die  opdrag  en  die  inhoud  van  die  gedig  is  nie.  Ook  het 
Ingrid  in  daardie  stadium  geen  kennis  van  Berta  se  werk  —  toe 
nog  ongepubliseer  —  gehad  nie.  A1  wat  seker  is,  is  dat  die  gedig 
‘Graf  wel  aan  Berta  opgedra  is.” 

In  Ensovoort,  jg.  3,  nr.  1 ,  1983,  het  Willie  Adams  se  gedig  “Bekente- 
nis”  foutiewelik  onder  die  titel  “Betekenis”  verskyn. 

Die  dertigjarige  Jan  van  Tonder  hef  weer 
eens  die  durf  gehad  onn  'n  omsrrede 
tema  aan  te  pak.  In  Aandenking  vir  'n  vry 
man  handel  dit  oor  die  skadukant  van 
die  lewe.  Die  hooffiguur  is  telkens  die 
"underdog'',  die  sosiaal-uitgeworpene. 

Van  Tonder  se  verhale  vergestalt  nie 
alleen  die  dilemma  van  gevangene- 
skap  binne  die  mure  van  die  tronk  nie, 
maar  ook  die  mens  se  gevangeneskap 
in  die  sosiale  strukture  van  ons  tyd. 


Abraham  H.  de  Vries  bestempel  onomwonde  in  Die  Vaderiand  van  7  Januarie  1 985,  die  bundel 
as  sy  aangenaamste  leesverrassing  van  1 984: 


Jan  van  Tonde  se  bundel  tronlwerhale  het  my  op  die  wind  geslaan,  'n  "gut  reaction'' 
waarmee  ek  iets  herken  het  van  Mansfield,  van  Jan  van  Melle,  van  Marga  Minco,  en  — 
hoewel  haar  Verlate  Huis  'n  langerverhaa!  is  —  ookvan  Lidia  Chukovskaya.  In  Victor  Singh, 
in  die  skrynende  'n  Mooi  dog,  in  Jore,  Ontsnopping  en  in  Asem  is  die  verhaal  telkens 
oënskynlik  doodgewoon.  Dan  begin,  met  'n  skaars  merkbare  verskuiwing,  die 
paradoksale  spel  tussen  'n  ontstellende,  groteske  werklikheid  en  sy  bedrieglik 
eenvoudige  oppervlak,  'n  spel  waarin  die  íronkwerklikhede  van  wag,  wraak,  besoek, 
ontsnapping  en  hanteerbaarheid  iets  ánders  beteken.  Van  Tonder  se  beste  verhale  (en 
daarmee  bedoel  ek  sy  bedrieglikstes)  vertel  nie  van  net  "hulle"  gevangeneskap  nie, 
maar  van  ons  s'n. 

Dus  'n  sonderlinge  en  waardevolle  Aondenking  vir  'n  vry  mon  hierdie. 

